
įkurtuvių Pratartis. 

Kiekviena tauta tur savo gelmėse šventąją vietą, 
kur dega jos amžinoji ugnis. Tai, kas glūdi ypatingo 
tautos gyvatoje, čia apsireiškia skaidria sąmonės liepsna. 
Su ja tad išeina aikštėn tautos dvasios ypatybės. 

Lietuvių tauta savo šventąją vietą yra praminusi 
Ruomuvos vardu. Tasai vardas rasi geriausiai ap¬ 
reiškia tautinės mūsų cyvylizacijos esmę; todėl jįjį ren¬ 
kamės obalsiu, besiryždami sukurt iš tautinės mūsų 
dvasios pilnutinio gyvenimo ugnį. 

Kuriamoji Ruomuva, mūsų supratimu, privalo 
atvaizdinti tą gyvąją liepsną, kuria dega mūsų tautos 
širdis. Ji betgi nėra mums vien panašumo simboliu. 
Mūsų Ruomuva yra atgimstančioji Ruomuva: ji eina 
toliau senovinės Ruomuvos tradicijomis ir savinas net 
josios vaidmenį, įnešdama į jį visas tas atmainas, kurių 
reikalauja apkitusios mūsų gyvenimo aplinkybės. 

Būdama tautinės lietuvių kultūros reiškėją, seno¬ 
vės Ruomuva buvo tuo pačiu visuomenės ir religijos 
autoritetu. Ilgainiui, prasidėjus kultūrinei diferenci- 
jacijai, Lietuvoj atsirado atskirų valstybės ir Bažnyčios 
organų, kurie ėmė kėsintis ant Ruomuvos autoriteto. 
Prasidėjo kova, kurioje stojo priešais krikščioniškoji 
cyvylizacija (kultūrinis universalizmas) ir lietuviškoji 
kultūra (tautinis indyvidualizmas). Toje kovoje Ruomuva 
prarado ne tik visuomenės ir religijos autoritetą, bet 
susyk ir kultūrines savo teises. 

Įkurtuvių Pratartis 

Ruomuvos aukuras buvo suardytas, ir paskutiniai 
žarijos likučiai nuėjo su vėjais. Tačiau jie neužgeso 
visiškai laikų pelenuose. Tautos dvasia saugojo juos 
šeimynos gabijoje, kad sukurtų iš jų šventąją ugnį 
tautinio atgijimo valandą. 

Atgimimo sužadintai šventajai ugniai mes statome 
dabar naują aukurą — Ruomuvoje. Šita atgimstan¬ 
čioj! Ruomuva nebesisavina daugiau visuomenės auto¬ 
riteto, nes pati Lietuvos Valstybė apsiėmė rūpintis vi¬ 
suomenės reikalais. Ji niekuo nesikėsina irgi ant Baž¬ 
nyčios autoriteto, nes pati Bažnyčia patenkina tautinės 
kultūros teises religijos pareigose. 

Mūsų Ruomuva tegeidžia visų pirma būti tauti¬ 
nės lietuvių cyvylizacijos reiškėją. Bet iš praeities pa¬ 
tyrimų ji neša dabar įsitikinimą, kad tautybė yra indy- 
viduali lytis, kuriai dera pasisavinti visuotinasis turi¬ 
nys, ir kad tuodu dalyku neatskiriamu nuo viens 
antro be žalos ir tautai ir žmonijai. 

Net didieji mūsų laikų įvykiai duoda Ruomuvai 
panašų rmrodymą. Mūsų laikais tautų gyvenime eina 
sykiu du vyksmu (procesu) priešingomis linkmėmis: 
mes matom iš vienos pusės atskirų valstybių taut - 
nimą, arba tautų įsivalstybinimą, o iš antros — viena¬ 
tinės žmonijos susitelkimą. Tai parodo, jog tautų 
indyvidualizacija ir žmonijos integracija suderinami su 
viena antra. 

Naujais patyrimais naudodamasi, Ruomuva nebe¬ 
laiko dabar tautybės tikslu, o tiktai priemone pilnu¬ 
tiniam, arba visybiniam, gyvenimui pasiekti. Tautos 
indyvidualybė ir visuotinoji pasaulėžvalga eina dabar 
gretimais jos veikime. 

Šitas jos veikimas užbrėžiamas gana plačiai: ji 
nesitenkina tautinės mūsų ideologijos nudirbimu, bet 
nori taip pat reikštis realinio gyvenimo lytimis ir 
todėl stengias tvarkyti patį gyvenimą susidraugavimo 

Įkurtuvių Pratartis 


priemonėmis. Žodžiu sakant, būdama tautinės cyvyli- 
zacijos reiškėją, Ruomuva yra tuo pačiu pilnutinio gy¬ 
venimo draugija. Šitokia draugija toli gražu neprilygsta 
politinei partijai, nors Ruomuva, likdama nepartinga, 
neatsisako nuo įtakos politikai, kurią jį pageidautų 
kultūrinti teisės bei doros principais. — Šiaipjau pra¬ 
dėdama viešąjį savo gyvenimą Ruomova nė pati dar 
nenumato visų tolimesnių jo vaisių ir lyčių. Ji tededa 
šiuo tarpu jo pamatan pradmenis, iš kurių laukia ne¬ 
ilgai trukus išdygsiant naujų atžalų ... 

O mums, pirmutiniams Ruomuvos kūrėjams, tenka 
prabilti vielumon tuo metu, kada mūsų tauta yra pa¬ 
kėlusi sunkią kovą už būvj. Tiesą pasakius, šita kova 
verčia mus skubintis, nes tai, ko mes galime bran¬ 
giausio sudėti šiuo tarpu ant tėvynės aukuro, gal bus 
tasai Idėjos Žygis, kuris tur pakelti mūsų tautos susi¬ 
pratimą j aukščiausią sąmoningumo laipsnį. Nuo 
šito žygio pareina žymia dalimi tautos laimėjimas 
kovoje su priešais. 

Sunki debesis yra užgulusi mūsų likimą. Dar 
nežinia, ką nulems mums rytojus. Bet mes tikime, 
kad jokia priešų galybė neįveiks mūsų tautos, kol jos 
širdyje degs šventoji Ruomuvos ugnis. Šitos ugnies 
šviesa veda mus pro šių dienų audras j giedrią ateitį. 
Jąją tad kurkime! 



Redakcijos Žodis. 

Ruomuvai prabilus, Redakcija imasi žodį, norėda¬ 
ma susitarti su savo skaitytojais ir bendradarbiais. 
Su skaitytojais mes norėtume pasikalbėt apie tai, ko 
jie galėtų tikėtis nuo „Ruomuvos“, ‘) ir ko pati „Ruo¬ 
ni u va“ pageidautų iš jų pusės. Su bendradarbiais 
mums svarbu susiprast apie bendro darbo sąlygas, 
šiuo tarpu, žinoma, apie sąlygas moralines ir intelek¬ 
tualines. 

« Palankūs mums skaitytojai! Atsisaką vieną kartą 
ant visados nuo reklamos ir nutarę verstis vien savo 
vidaus verte, mes negalime pradėti savo darbo, kaip 
tai paprastai daroma panašiuose atsitikimuose, šau¬ 
niais žadiniais. Atvirkščiai, mes jums pasakysim iš 
pat pradžios, jog, lyginant uždavinio didumą ir darbo 
atsakingumą su mūsų jėgomis, šios atrodo mums 
jaunos ir silpnos. Jei kas gal atsvert jų menkumą, 
tai tik mūsų tvirti pasiryžimai ir karšti pageidavimai. 
Visa tai jūs turite žinoti, nes mūsų uždavinių atliki¬ 
mas pareina ne vien nuo mūsų pačių, bet ir nuo 
jūsų pagalbos. Daug ryšių, kitą kartą net visai ne¬ 
įžvelgiamų, jungia rašytoją su skaitytojais, ir šitie 
ryšiai tiesia pamatą spausdinto žodžio vaisingumui. — 
Spausdinto žodžio esmė — štai kas nustato ir mūsų 
ir jūsų uždavinius bei pareigas, ir apie tai čia bus 
kalbama. 


1) Ruomuva (be kabučių) reiškia Ruomuvos draugiją; „Ruomuva“ 
(tarp kabučių) — Ruomuvos laikraštį. Rėd. 

Redakcijos Žodis 


Spausdintas žodis tėra viena žodžio rūšis. Žodis 
apskritai yra tiesos reiškėjas. Kaipo toks, jis reiškiasi 
stilium. O stiliaus dėsnis, pasak Heilo, yra šitoks: 
Žmogus privalo 
gyventi tiesoje; 
mąstyti, kaip gyvena; 
kalbėti, kaip mąsto. 

Taigi stilius nėra rašytojui abejingas dalykas: 
stilius yra ženklas tos vienybės, kuri jungia jo žodį 
ir jo gyvenimą. Vien žodis, pagrįstas gyvenimo tiesa, 
yra iš tikro tiesos žodis. 

Ir štai pagrindinė „Ruomuvos“ kūrėjų stiliaus 
norma: 

jų žodis neprivalo skirtis nuo jų gyvenimo. 

Kartu mes nusimanome gerai, kokią sunkią prie¬ 
volę imamės šituo pasakymu, būdami krikščionys. 
Juk tai reiškia ne ką kita, kaip surišti Evangelijos 
jsakymais mūsų gyvenimas ir mūsų veikimas, kiek 
juodu reiškiasi spaudoje. Tuo užbrėžiamas idėalas, 
kuris suteikia tinkamos linkmės visiems mūsų pasi¬ 
ryžimams. 

Del tos pačios priežasties „Ruomuvos* kūrėjų 
žodis privalo būti principingas. 

„Ruomuva“ nėra informacijos laikraštis: jai svarbu 
ne atskiri įvykiai, bet idėjos ir principai. Tai todėl, 
kad mūsų pasaulis gyvena šiais laikais persilaužimo 
metą. Senos jo paklaidos pastūmė jį į katastrofą, 
kurios pagamintoje suirutėje tebegyvenam iki šiolei. 
Šitą krizio valandą pirmas išmintingumo įsakymas — 
ištirti katastrofos priežastys ir prieš jas atgręžti naujo 
veikimo priemonės. Tai reiškia pagrįsti savo veikimas 
principais, prieš kuriuos buvo nusižengta. Principus, 
tikrai sakant, sudaro tos normos, kurias nustato idė¬ 
alas. Taigi atgaivinti lietuvių visuomenės sąmonėje 
idėalas, jo šviesa įvertinti tikruma ir ieškoti kelio 

Redakcijos Žodis 


j lemtą ateitį — štai bendras „Ruomuvos“ laikraščio 
tikslas. Žodžiu sakant, „Ruomuva“ bandys atsakyt į 
tai, kaip dera nusistatyti principais visose dabartinio 
mūsų gyvenimo srityse. 

Šitame savo darbe „Ruomuva“ geidžia vaduotis 
ta šviesa, kuri eina nuo amžinosios ir todėl visada 
jaunos Evangelijos dvasios. Jei palyginsim tai, kas 
yra, su tuo, kas privalo būt, ir ieškosime skaidresnių 
idealo atspindžių vienoje kurioje mūsų planetos vietoje 
ir viename kuriame mūsų pasaulio istorijos laikotar¬ 
pyje, tai neišvengiamai grįšime prie to didžiojo Pa¬ 
lestinos įvykio, kurio spinduliai iki šiolei gaivina visa 
tai, ko esama prakilniausio mūsų pasaulyje. 

Atskleiskit šventuosius lapus, grįžkit su atviru 
protu ir gryna širdimi prie dieviškosios išminties šal¬ 
tinių, išsižadėkit savo įpročių, temdančių dvasinį jūsų 
žvilgį, — ir jūs patirsite savo būtybės viduje tą šviesos 
potvynį, kuris visa ką išaiškina, visa ką įvertina, visa 
ką gaivina, visam kam nurodo tinkamą vietą. Nes 
vienas tėra tikrojo gyvenimo principas, ir jame visa 
kas glūdi savo esmės pradžia. Jis veda mus į nenu¬ 
ilstamąją gyvenimo kovą ir kartu teikia amžinosios 
rimties vainiką. 

Taip, palankūs mums skaitytojai, „Ruomuva“ 
ves jus ne į taiką, bet į gyvenimo kovą. Nusiraminti 
čia, šitoje ašarų pakalnėje, nedera tikram krikščioniui. 
Mūsų idealas neleidžia mums pasitenkinti visiškai jo¬ 
kiomis žemės gyvenimo lytimis. Jis draudžia mums 
daryti stabų iš šitų lyčių ir liepia eit į priekį pažan¬ 
gos keliais, visur ir visada. Ir šitas žengimas yra ne¬ 
siliaujanti kova. Bet šitai kovai „Ruomuva“ norėtų 
apginkluoti jus tąja amžinybės paslaptimi, kuri patiektų 
jūsų rankai laimėjimą, o dvasiai — ramybės. 

Kovos laimėjimo paslaptis turi nustatyt ir mūsų 
ir jūsų kovos taktiką. Šita paslaptis tesireiškia mums 

Redakcijos Žodis 

vienu vardu, taip gerai žinomu ir taip dažnai karto¬ 
jamu, o vienu laiku taip giliai pamirštamu. Tai — 
kryžius! Šituo ženklu tenorėtume kovoti, nes jis neša 
tikrąjį laimėjimą: jis reiškia laimėjimą kovoje ne tik 
su priešais, bet ir su savimi. Kryžiaus ženklas mums 
sako, jog norint nugalėti pasaulį, reikia pirma perga¬ 
lėti patį save; jis sako dargi, jog, pergalėjus save, 
nedera kovoti šio pasaulio ginklu, nes nuo jo žūvama. 

♦> 

Gyvenimo kova neišvengiamai reikšis ant 
„Ruomuvos“ puslapių kritikos pavidalu. Kritika ap¬ 
skritai yra principų taikymas įvertinant gyvenimo ir 
veikimo apraiškas. „Ruomuvos“ kritika privalo reikš¬ 
tis skaidria krikščioniškųjų principų šviesa, t. y. ji 
privalo būti krikščioniška. Kaipo tokia, ji tur pirmų 
pirmiausia paliesti tuos, kurie telkiasi su kryžiaus vė¬ 
liava. Šitai išvidinei kritikai tenka dabot atatinkamybė 
tarp krikščionių idealo ir jųjų gyvenimo bei veikimo. — 
Pripažindama principingą kritiką, „Ruomuva“ vengs 
asmeningos kritikos sulyg krikščioniškuoju principu 
mylėti žmogų, kad ir negera darantį, o neapkęsti 
tik bloga. Žodžiu sakant, „Ruomuva“ stengsis taikyti 
krikščioniškosios etikos principus spaudos dalykuose. 

Apskritai, spausdintas „Ruomuvos“ žodis privalo 
būti svarus savo atatinkamumu iš vienos pusės gy¬ 
venimui, iš antros — principui. Toks žodis nėra 
lengva tart, ir todėl su juo nedera lengvai apsieiti, 
kai jis yra vieną kartą tartas. 

Iki šiolei esame kalbėję apie savo prievoles, o 
dabar eilė pakalbėt apie jūsų pareigas, palankūs 
mums skaitytojai. Visų pirma nemanykit, kad jūsų 
moralinis elgimasis spaudos atžvilgiu neturi reikšmės 
tam, kaip mes eisim savo pareigas. „Žmogus, kuris 
kalba, sako Heilo, turi reikalo, kad jo kas klausytų. 
Jis tur reikalo jaustis esąs klausomas. Jo kalbingumas 
didės sulyg tuo, kaip kiti bus jo sujudinami. Tasai 

tedaro gera, kas kalba karštai, o kalbos karštis alksta 
ir trokšta skardo“. Jei jūs nepatenkinsit šitų jo rei¬ 
kalavimų, jūs tuo pačiu jį nutildysit 

Bet ką reiškia išklausyti kalbėtojas ar paskaityti 
rašytojas? Aišku, tai nereiškia išviršinių veiksmų: 
tikrai išklausyt ir tikrai* paskaityti reiškia suprasti. 
Ir mes geidžiam iš jūsų pusės dalykų supratimo; bet 
turim iš anksto jus įspėti, jog norėdami mus suprasti 
privalote laikyti „Ruomuvos“ skaitymą ne pramoga, 
bet darbu, ir dargi — kartotinu darbu. „Ruomuva“ 
rašoma ne vienai dienai, ne vienai savaitei, net ne 
vienam mėnesiui, bet tam ištisam laikotarpiui, kuriam 
tiks mūsų principai . . . Sąmoningai ir kritingai pasi¬ 
savinti šitie principai, sutapdyti jie su visa savo pa¬ 
saulėžvalga ir vykdyti gyvenime bei veikime — štai 
ūsų pareiga, kuri reikalauja tikro atsidėjimo. 

Be to asmeninio dalyko jūsų rankose esama 
dar visuomeninės pareigos: būtent, nuo jūsų pareina 
palaikyti viešumos apyvartoje tokia ar kitokia spauda. 
O tai nėra visuomenės gyvenimui abejingas dalykas. 
Spauda yra viena stipriausiųjų visuomenės auklėjimo 
priemonių: ji barsto žmonių tarpe gyvybės ar mirties 
sėklas. Krikščioniškoji spauda ir rašytojo ir skaity¬ 
tojo pastangomis turi būti gyvybės veiksnys. Rašyto¬ 
jas privalo iškelti aikštėn tiesos žodį;' skaitytojas pri¬ 
valo jį pasisavint ir jį platinti visuomenėje. Žmonės 
alksta tiesos, ir, jei nuo jūsų pareina kuria dalimi jų 
pasotinimas, jūs neturite teisės jų alkinti savo apsilei¬ 
dimu. Svarbu dargi skaitytojui atsiminti, jog krik¬ 
ščioniškoji spauda negal naudotis nei reklamos nei de¬ 
magogijos priemonėmis; todėl ji nesužadins pigiu būdu 
plataus susidomėjimo ir liks visada tik parinktųjų mė¬ 
giama. Užtat šitie parinktieji privalo gerai suprasti 
reikalą remti krikščioniškąją spaudą visokeriopais 
būdais. 

.....numini* 

u 

Taigi, palankūs mums skaitytojai, jūsų rankose 
„Ruomuvos“ laikraščio likimas. Nuo jūsų pareina 
sukurt iš pirmųjų viešojo mūsų aukuro kibirkščių di¬ 
džioji ugnis, arba nuslopinti jos savo abejingumu. 
Tad rinkitės apsimąstę! 

v Draugai bendradarbiai! Paprastai, pradedant 
naujo laikraščio leidimą, skelbiami viešai bendradarbių 
vardai. Mes, ir norėdami, negalėtume to padaryti, 
nes daugumos jūsų mes dar net nepažįstame. Tai 
todėl, kad „Ruomuvos“ kilimas nėra visai paprastas: 
čia ne bendradarbių būrys suteikia laikraščiui vidutinio 
pažymio linkmę, bet tikslinga Ruomuvos pasaulėžvalga 
renkasi savo linkmės bendradarbių. Mes tikime, jog 
Ruomuva atatiks ir mūsų tautinės kultūros ir pilnutinio 
gyvenimo reikalams, ir todėl turime vilties, jog mūsų 
visuomenėj atsiras tinkamas skaičius žmonių, norinčių 
darbuotis šitoje pakraipoje. Šiuo tarpu, kol jie susiras ir 
tampriau susispies, „Ruomuva“ eis neperijodiniu būdu. 

' Kartu mes numatome sunkenybių, dėl kurių 
mums nebus lengva pasirinkti tinkamų bendradarbių. 
Juk dalyvauti „Ruomuvos“ laikraštyje reiškia pasirašyti 
po jos pradmenimis, pasiryžti vykdyti tlios pažadus, 
kuriuos ką tik esam padarę savo skaitytojams, laikytis 
spaudos dalykuose tos taktikos, kuri reiškiasi kryžiaus 
ženklu. Visa tai jūs turit įsidėmėt, eidami į „Ruomuvos 44 
darbą. Jei jūs turite seną rašytojo vardą, ir tas vardas 
derinasi su žygiais, kurie neatatinka „Ruomuvos“ 
nusistatymui, mes prašytume jus palikti nuvalkiotus 
rūbus ir, iškilmingai apsivilkus, su dvasios sutelkimu, 
žengt į „Ruomuvos“ darbo rūmus. Čion su jumis 
neprivalo įsiskverbt jūsų simpatijos ir antipatijos, 
partingas nusistatymas, neprotingi įpročiai, neišmin¬ 
tingos užgaidos, žodžiu sakant, visa tai, kas sudaro 
pilko mūsų gyvenimo turinį. Užtat jūs turite pasi¬ 
gauti tvirto pasiryžimo tarnauti tiesai iš paskutinųjų. 

be atodairos į žmonių silpnybes. Skelbdami tiesą jūs 
paguosite vienus, bet sužeisite, — gal būt, mirtinai su- 
žeisite kitus. Tesie! Tiesos dėliai jūs sąmoningai turite 
prisiimti neapykantos naštą. 

Pasiryžus tarnauti tiesai nurodytu būdu, jums 
teks įsitraukt į šitą tarnybą, kad jūsų žodis atvaizdintų 
jūsų gyvenimo atatinkamumą principams. Vienas, tas 
pats žodis galima tarti savo būtybės vidum arba vien 
tik lūpomis. Pirmuoju atveju jis bus gyvenimo 
veiksmu, antruoju — žodinio mechanizmo apraiška. 
Mes norėtum iš jūsų sulaukti vien pirmosios rūšies 
žodžių, nors žinome, jog tai yra žodžiai sunkiausiai 
surandami. Tad skirdami savo žodį „Ruomuvai,, ieš¬ 
kokit jo savo vidaus gelmėse ir, jei norite jį kiek ga¬ 
lint veikiausiai surasti, sutelkit savo dvasią maldoje 
prie tiesos aukuro. 

Apžvelgiant katalikiškosios šių dienų spaudos 
visetą, palyginti maža tegalima rasti joje raštų atatin- 
kančių šitiems reikalavimams. Vidutinis jos pažymys 
stovi daug žemiau, nekaip galima būtų pageidauti. 
Kviesdami jus į darbą, mes norėtume pakelti katali¬ 
kiškosios mūsų spaudos lygį ir sudaryt ilgainiui naujų 
įpročių šitoje svarbioje viešojo veikimo srityje. Taigi, 
draugai bendradarbiai, mes laukiame jus, bet iš karto 
įspėjame: padėję ranką ant arklo, nesidairykit atgal! 



14 



Ruomuvos Pradmens. 

I. Ruomuvos nusistatymas tautybės klausime. 

Būdama savo pagrindu tautinės lietuvių cyvyliza- 
cijos reiškėją, Ruomuva derina liaudies kultūrą, pa¬ 
tiekiančią indyvidualią tautybės lytį, su šviesuomenės 
kultūra, pripildančia šitą lytį visuotinojo turinio, t. y. 
stengias apreikšti visuotinąjį pilnutinio gyvenimo idealą 
tautinės lietuvių indyvidualybės lytyse. 

II. Ruomuvos idealas. 

Idealas, į kurį Ruomuva eina, yra pilnutinis, arba 
visybinis, gyvenimas, t. y. toks, kuris, jungdamas ir 
prigimties ir malonės veiksnius, derina sutartinėje pri¬ 
gimtį, kultūrą ir religiją. Ruomuvietis tad privalo būti 
vienu žygiu kūnininkas, kultūrininkas ir dvasininkas 
gera šių žodžių prasme. 

II. Gamta. 

Ruomuva aukštai vertina gamtos dovanas žmo¬ 
gaus gyvenime: ji stengias jas ūgdyt ir auklėti sutar¬ 
tinai su idealia žmogaus prigimtimi. Tam tikslui ji 
saugoja ir gaivina lietuvių tautoje girtinas arijų pader¬ 
mės ypatybes, besireiškiančias 1. sekant kosminį ritmą, 
2. valdant materijalinį pausaulį, 3. kuriant gaivalingu 
būdu. 

IV. Cyvylizacija. 

Ruomuva stengias gamint ir vykdyti gyvenime 
visuotinąją cyvylizacijos sintezę. Joks kultūrinis žmo¬ 
gaus dvasios laimė[imas, nežiūrint į tai, kada ir kame jis 

yra apsireiškęs, neprivalo būti ruomuviečiams svetimas. 

1. Žinija. Plačioje žinijos dirvoje Ruomuva 
nusistato ta sintetine linkme, kuri eina nuo Aristotelio 
per šv. Tomą Akvinietį ir pasiekia mūsų laikus at¬ 
naujinto sintetizmo pavidalu. * 

2. Visuomenė. Ruomuva lygiai rūpinas ir in- 
dyvido ir visuomenės reikalais. Tam tikslui ji deda 
sintezėn tai, ko esama teisingo ir indyvidualizme 
(indyvido pirmenybė), ir socijalizme (visuomenės pir¬ 
menybė). Šitokiu būdu Ruomuva ryžiasi tarnauti 
tikram demokratizmui, kuris, nesitenkindamas viena 
katra šitų dviejų kraštutinių pakraipų, privalo vykdyti 
tokią visuomenės organizaciją, kur jos nariai, visi 
kartu ir kiekvienas skyrium, turėtų daugiausia lygių, 
laisvės ir gerovės, teisių. 

3. Menas. Matydama dailėj aukštesnę materija- 
linio gyvenimo lytį, būtent tokią, kur tarsi apčiuopia¬ 
mai apsireiškia grožis, t y. ta pati ideali pirmapradė, 
kuri kitaip* vertus yra tiesa ir gėris, — Ruomuva 
kelia aikštėn tikrą meno reikšmę. Ji laiko meno 
kūrybą viena kultūringo veikimo sritimi, lygiai teisėta 
su kitomis, ir jai organizuoti nesigaili pastangų. 
Atsižvelgdama atskirai į auklėjamąjį dailės vaidmenį 
visuomenės gyvenime, Ruomuva ypatingai vertina tą 
simbolingą doros ir dailės derinimą, kuris sudaro 
religinės dailės pagrindą ir kuris taip yra artimas 
tautinei lietuvių dvasiai. 

V. Religija. 

Kaip gamta, kultūros netvarkoma, virsta nepro¬ 
duktinga jėga, taip kultūra, nustojusi religijos, tampa 
lytimi be turinio. Matydama tad religijoj aukštesnę 
kultūros prasmę, Ruomuva laiko vienintele tikra tą 
religinės organizacijos lytį, kuri reiškias Katalikų 
Bažnyčioje. 

1. Dogmų išpažinimas. Laikydama Katalikų 
Bažnyčią neklaidinga apreikštųjų tiesų saugotoja ir 
skelbėja, Ruomuva žadina lietuvių visuomenėj tikybinę 
katalikybės sąmonę, kuri privalo aprėpti visas žmogaus 
gyvenimo sritis. Tai, kas gamtos srityje įgaunama 
pajustiniais kosminių apraiškų patyrimais, kas kultūros 
srityje organizuojama proto galiomis, kaipo mokslin¬ 
goji Žinija, ir kas pagaliau, religijos srityje, apreiškimo 
skelbiama, — visa tai ruomuvietis stengias sutartinai 
suvest į aukščiausią visuotinosios žinijos sistemą. 

2. Šventųjų bendravimas. Katalikų Bažnyčiai 
esant tikra visuotinojo susidraugavimo lytis, Ruomuva 
gaivina lietuvių visuomenėje religinio bendravimo 
jausmą. Ruomuvietis tad stengias būti ne vien vardu, 
bet ir visa savo būtybe gyvu nariu tos idealios visuo¬ 
menės, kur žmonės protingai valdo materijalinį gamtos 
gaivalą, tarpusavy tvarkosi laisvės, lygybės ir meilės 
principais, o draug patys laisvai pasiduoda religiniam 
autoritetui, kurio aukščiausiu indyvidualiu apsirei¬ 
škimu yra vyriausioji Romos papos valdžia. 

3. Sakramentalinė praktika. Tikėdama, jog 
sakramentalinė praktika keičia pasaulį iš aukštesnių 
religijos reikalavimų, Ruomuva laiko ją privaloma 
kiekvienam ruomuviečiui ir prie jos skatina lietuvių 
visuomenę. Tai, kas gamtos srityje apsireiškia gaiva¬ 
lingosios kūrybos pavidalu, kas kultūros srityje įgauna 
dailiojo meno lytį, tai religijos srityje vainikuojama 
sakramentaliniu gyvenimu, t. y. ir sakramentų ir sakra¬ 
mentalijų praktika. 

VI. Viešasis veikimas. 

Sudarydama vieną laisvo susidraugavimo lytį, 
Ruomuva atlieka padedamąjį vaidmenį ir indyvidų at¬ 
žvilgiu ir tokių organizacijų, kokios yra ekono¬ 
minis organizmas, valstybė, Bažnyčia. Ji sten¬ 
gias padidint indyvidualinį pirmųjų veiklumą ir teikia 

pagalbos antrosioms, kiek jųjų klestėjimas pareina nuo 
laisvai suorganizuotos inicijatyvos. Savo veikime Ruo- 
muva yra tvirtai pasiryžus išlaikyt iki galo ir taikyti 
visose gyvenimo srityse krikščioniškosois etikos 
principus. 

t. Socijalinė akcija. Ruomava laiko tinka¬ 
miausiu tokį moralinį nusistatymą ekonominiame klau¬ 
sime, kuris buvo viešpatavęs pirmykštėse krikščionių 
bendruomenėse. Eidama iš to, ji norėtų matyt ekono¬ 
miniame žmonijos gyvenime sutelktinę gamtos valdymo 
lytį, kur bendromis jėgomis intensyviai gaminama ir tei¬ 
singai išdalinama tarp žmonių materijalinės gerybės. No¬ 
rėdama artintis į šitą idealą, Ruomuva stengias lavinti 
darbininkuose ir vartotojuose sutelktinės gamybos ir 
nulyginto suvartojimo įpročius. Be to, laikydama so¬ 
cialinę šių dienų santvarką ne tik netobūla, bet ir ne¬ 
teisinga, Ruomuva darbuojas naudai gilių socijalinių 
reformų, kurios parlamentariniu keliu turės panaikinti 
visuomenės suskirstymą į socijalines klases ir paremt 
ekonominę santvarką liaudies (fizinis trūsas) ir švie¬ 
suomenės (intelektualinis darbas) solidarumu. 

2. Politika. Ruomuva kelia krikščioniškosios 
politikos obalsius, t. y. pamatuoja visą savo politinį 
darbavimąsi krikščioniškosios etikos principais. Ruo¬ 
muvos įsitikinimu krikščioniškoji politika yra iš pa¬ 
grindo demokratinė politika, nes vien krikščionybė te¬ 
pajėgia visiškai suderint absoliučią indyvido vertę, 
bendrą visiems žmonėms, su visuomenės autoritetu. 
Tad Ruomuva lygiai rūpinas ir laisvės ir tvarkos rei¬ 
kalais, stengdamasi juos derinti prigimtosios ir ap¬ 
reikštosios teisės dėsniais. Norėdama todėl matyti 
valstybės valdžioje tvirtą visuomenės autoritetą, kuris 
tikrai laiduotų laisvę ir palaikytų tvarką, ji darbuojasi 
demokratiniam valstybinės valdžios sutvarkymui. 

3. Bažnytinė akcija. Dogmų srityje, kaip ap¬ 
skritai moralinio ir religinio gyvenimo dalykuose, Ruo- 
muva visiškai pasiduoda Katalikų Bažnyčios autorite¬ 
tams, jų kompetencijos ribose. Ji nesisavina jokių 
Bažnyčios prerogatyvų ir, jei siekia religinių tikslų, tai 
vien tiek ir taip, kiek ir kaip pati Bažnyčia reikalauja 
savo akcijai kultūrinės pagalbos. Tad Ruomuva rū¬ 
pinas, kad kultūrinis jos veikimas stiprintų plačioje 
lietuvių visuomenėje religinę inicijatyvą. 

VII. Moterų klausimas. 

Ruomuva pripažįsta ir vyrams ir moterims lygias 
moralines ir politines teises, nors kartu nepamiršta, 
jog vyrų ir moterų pašaukimas prigimties, kultūros 
ir religijos srityse nėra vienodas, ir kad jų uždaviniai 
esti skirtingi. Kad moters lemtai atsakytų savo pa¬ 
šaukimui ir atliktų savo uždavinius, Ruomuva laiko 
reikalingu dalyku tinkamai sutvarkyt jų auklėjimą ir 
lavinimą. Be to, matydama svarbią moterų reikšmę 
šeimos ir visuomenės gyvenime, Ruomuva kelia jų 
inicijatyvą, tikėdamasi, jog sąmoningas moterų 
veiklumas jų pašaukimo dalykuose yra viena svarbiau¬ 
siųjų sąlygų, nuo kurių pareina Ruomuvos idealų lai¬ 
mėjimas tikrumoje. 

Stasys Šalkauskis. 


Pirmosios Atžalos. 

Be išrodinėjimų aišku, jog Ruomuvai svarbu su¬ 
sidaryti tikslingoji pasaulėžvalga, kur sueitų vienybėn 
subrendusios religinės, filosofinės ir visuomeninės pa- 
žvalgos, padėtos jos „Pradmenų“ pamatan. Tam tikslui 
bandys atsakyti „Pirmosios Atžalos* 4 , kurios turės pa¬ 
eiliui išplėtoti visus klausimus, paliestus iš principų jau 
pirmajame „Ruomuvos“ numeryje. 

Tikslinga pasaulėžvalga reiškiasi iš vienos pusės 
lytimi, iš antros — turiniu. Pirmuoju atžvilgiu ji tur 
indyvidualizmo pažymį, antruoju — ūniversalizmo 
reikšmę. Pirmas „Ruomuvos Pradmenų“ skirsnys nu¬ 
stato indyvidualinę pasaulėžvalgos lytį, visi kiti skirsniai 
nusako jos turinį. 

Taigi pasaulėžvalgos nudirbimas tenka pradėti 
nustatant jai tą lytj, kurią iš tikro sudaro tautinis mūsų 
indyvidualizmas. Šitam uždaviniui įvykdyti skiriami 
keturi straipsniai, kurie iš eilės turės gvildyti tautybės 
esmę, istorinio lietuvių tautos likimo ypatybes, tauti 
nės cyvylizacijos problemą Lietuvoje ir patrijotizmą, 
arba tikrąją tėvynės meilę. 

Pirmudu straipsniu yra laisvas vertimas įžangos, 
padėtos mano knygoje „Sur les conjins de deux mondes“. 
Trečiasis duoda esmingą šitos knygos santrauką. 
Ketvirtasis yra naujai parašytas. 

Paskui bus gvildomi atskirais straipsniais kiti 
„Ruomuvos Pradmenų“ skirsniai. 

Tautybės Esmė. 

I. Tauta, kaipo sutelktinė indyvidualybė. II. Tautinė 
cyvylizacija. III. Tautos pašaukimas bei uždavinys. 

I. 

„Tautybė tėra vienos didelės indyvidualybės išsi- 
plėtojimas“, pasakė vieną kartą Mickevičius. Ir iš tikro, 
kiekviena tautybė sudaro sutelktinę indyvidualybę. 
Tautybė taip laikosi tautos, kaip asmenybė — asmens: 
viena ir kita kyla iš būtybės indyvidualumo. Tiesa, 
žmogaus armuo yra indyvidas tikra šito žodžio 
prasme. Tuo tarpu tauta tėra indyvidas iš panašybės: 
jinai yra kolektyvinis, arba sutelktinis indyvidas. 

Galima sakyti, jokia kita draugingos gyvatos 
lytis taip neprilygsta indyvidui, kaip tauta. Tautybė 
iš pagrindo yra tas indyvidualybės ratas, kuris iš visų 
pusių apsiaučia indyvidą, papildo jo asmens buitį ir 
patiekia būtinas sąlygas pilnutiniam jo gyvenimui. 
Šitais nenutraukiamais ryšiais, kurie jungia tautą su 
indyvidu, pakankamai išrodomi jos aukštesnė prasmė 
ir gyvastinga reikšmė. 

Visuotinoji cyvylizacijos istorija gal nūnai įrašyt 
į kultūringųjų laimėjimų sąrašą galutiną absoliučios 
asmens vertės pripažinimą. Nevalia dabar laikyti 
žmogus bet kam priemone, nes jis turi savyje nepri¬ 
klausomą tikslą. Iš čion aišku, jog visa tai, kas 
tarnauja indyvido išsiplėtojimui, įgauna reikšmės iš 
savo veikmės dydžio. Tauta kaip tik yra vienas tų 
tarnaujančių indyvidui veiksnių, kurie yra labiausiai 
našūs ir kurie negal būti niekuo kitu pavaduoti. 

Kiekviena sutelktinė organizacija taip ar šiaip 
statosi galutinu tikslu pilnutinį žmogaus asmens 
klestėjimą. Visos draugingo gyvenimo lytys šiokiu 
ar tokiu būdu padeda kurtis visybiniam indyvidui. 
Šiuo atžvilgiu skirtumas tarp jų yra tas, kad vienos 
siekia savo tikslą tiesioginiu, kitos — tarpingu keliu; 
pirmosios kyla savaimingai prigimtu vyksmu; antrosios 
tėra dirbtiniai kūriniai. Taigi tauta yra toji draugingos 
gyvatos lytis, kuri savaime organizuojasi prigimtu 
būdu ir sudaro tiesiogines sąlygas pilnutiniam individui 
išsiplėtoti. 

Atskiras indyvidas savo vienatvėje nepajėgia nieko 
pakelt į aukštesnį lygį, — nei religijos, nei žinijos nei 
meno. Kad šitie cyvylizacijos vaisiai susikurtų ir pri¬ 
noktų, reikalingas sutelktinis darbas žmonių, sujungtų 
bendru susipratimu, kurį tegal pagaminti fizinė bei 
psichinė giminė. Normali tauta patiekia kaip tik šitų 
ištaigų, jungdama visas sąlygas, kurių reikalauja asmuo 
savo buities ir veikimo pilnumui. 

Nuo ypatingumo šitų sąlygų, kuriose verčiasi 
indyvidas, pareina tautos indyvidualybė, arba, trumpai 
betariant, tautybė. Nereik tačiau manyti, kad tautos 
indyvidualybė esanti surišta su tam tikru tautinių pa¬ 
žymių visetu, be kurio ji negal reikštis tikrumoje. 
Galima sakyti, joks konkretinis tautybės pažymys ne¬ 
sudaro tautos indyvidualybėje neatskiramos savybės. 
Net pati kalba, kuri gal geriausiai apreiškia normalią 
tautybę, nėra tautai būtinai reikalinga kokybė. Tiesą 
tautinės kalbos stoka padaro tautybės turinį menkesnį 
ir mažiau apibrėžtą; vis dėlto būtų neteisinga iš čion 
išvesti tautybės stoka apskritai. 

Čia vėl yra progos pastebėti, jog tarp tautos 
indyvidualybės ir žmogaus asmenybės esama artimo 
panašumo. Tarp konkretinių indyvido asmenybės ap¬ 
raiškų nerasime nė vienos, kurios stoka reikštų indyvidui 

indyvidualybės nebuvimą: galima įsivaidinti asmuo 
trūkstąs šiokio ar tokio fizinės arba psichinės prigim¬ 
ties elemento; tačiau, kad ir kiek šitoks asmuo būtų 
tolimas nuo pilnutinės tobulybės, jis vis tebelieka žmo¬ 
giškuoju indyvidu. Panašiai jokia konkretinė sutelk¬ 
tinio gyvenimo apraiška nėra privaloma tautybei sa¬ 
vybė. Del šitos priežasties negalima iš konkretinių 
tautinių pažymių sudaryti pilnutinės tautybės aptarties, 
kur turėtų rasti vietos ir žydai, tauta be teritorijos, ir 
šveicarai, tauta be kalbos, ir daugelis kitokių tautų, 
nustojusių tautinių, politinių ir ekonominių teisių. Kita 
bendra indyvidui ir tautai ypatybė yra dar toji vidaus 
linkmė, kuri gaivalingai stumia juodu prie būvio ir 
veikimo pilnumos f . Buities visybė, štai idealas, kuris 
taip ar šiaip kreipia savęsp visas jųdviejų pastangas. 

Ir iš tikro, žmonijos cyvylizacijos vyksmas juodu vis 
labiau artina prie šito idealo, — ir artina juodu gre¬ 
timais, nes cyvylizacijos laimėjimai lygiai išeina nau- 
don ir tautai ir indyvidui. 

Kiek šitiedvi indyvidualybės yra solidarios, aiškiai 
parodo paskutinių šimtmečių istorija. Didžioji fran- 
cūzų revoliucija paskelbė neliestinąsias žmogaus ir 
piliečio teises ir viešai pripažino tuo pačiu absoliučią 
žmogaus asmens vertę. i\apoleono karai, sekę vėliau, 
padėjo naujoms idėjoms prapūsti veik visam kultūringam 
pasauly, o XIX-asis šimtmetis savo parlamentarinės po¬ 
litikos linkme laidavo konstitucines žmogaus teisių 
garantijas. 

Ar nėra simptomingas tas faktas, jog patrijotiz- 
mas tuo pačiu laiku rado naujų akstinų ir įgijo tautų 
gyvenime aukštesnės prasmės ir reikšmės? Patrijotiz- , 
mas, toks bent, kokiu jis reiškiasi šiandieną, yra naujų 
laikų gaminys, nors atskiri jo pažymiai apsireikšdavo 
istorijoj įvairiais laikais ir įvairiose vietose. Tas 
faktas dera aiškinti tuo, kad tarp asmens vertinimosi, 

francūzų revoliucijos sužadinto, ir patrijotinio jausmo, 
sukrutėjusio vėliau, esama psichologinio ir todėl prie- 
žastingo sąryšio. 

Vyksmas, einąs nuo francūzų revoliucijos, mūsų 
laikais pradeda bręsti ir besirengia atnešti vaisių: pasau¬ 
linio karo eigoje aiškiai apsireiškė, jog žmogaus asmens 
teisių pripažinimas, kadaisia paskelbtas, logingai veda 
prie tautų teisių pripažinimo. Brangia kraujo kaina 
pasaulis pradeda suprasti, jog vien sutartinis laisvųjų 
tautų gyvenimas tegal laiduoti indyvidui klestėjimą, 
o žmonijai — taiką. Tarp indyvido, per daug linkusio 
savo vienatvėje prie egojizmo, ir žmonijos, per maža 
sutrauktos draugijos ir todėl ne visada turinčios pa¬ 
kankamai vykdytinės pajėgos, laisvoji tauta privalo iš 
tikro tapt jungiamąja grandimi. 

Nors tarptautiniai laidai tautų teisėms tėra vien 
kurtini, negalima jau abejoti, jog ir mažų ir didelių 
tautų laisvė ir lygybė, anksčiau ar vėliau virs vedamai¬ 
siais principais tarptautiniam gyvenimui. Tasai įsiti¬ 
kinimas, šalia dabarties įvykių, remiasi dar gyva¬ 
stingu dėsniu, kuris dera nusakyti šiais žodžiais: pil¬ 
nutinis indyvidas tegalimas pilnutinėje tautoje. 

II. 

Indyvido, tautos ir žmonijos būtybės susieina ir 
jungiasi tautinės cyvylizacijos pamate. Cycylizacija ap¬ 
skritai yra kultūros kraunamas lobis, kuris reiškiasi 
gyvenime objektingomis gerybėmis. O kultūra plačia 
prasme yra sąmoninga dvasios veikmė materijaliniam 
gaivalui pagal aukštesnę idėją. Žmogus, būdamas 
vienkart psichinė ir fizinė būtybė, reikalauja veikimui 
dvasinio ir materijalinio pradmens. Šito veikimo vai¬ 
sius atvaizdina dviejų minėtų pradmenų veikimąsi, ku¬ 
ris įvykdytame padare apsireiškia iš vienos pusės tu¬ 
riniu, iš antros — lytimi. Turinys simbolinamas idėja, 
lytis — ženklu. 

Tautinė cyvylizacija yra dviejų kultūrų padaras. 
Liaudies kultūra tiesia jai materijalinį pagrindą, o švie¬ 
suomenės kultūra patiekia jai idėjinį turinį. Kadangi 
materijalinė lytis yra konkretinis daiktas, o idėjinis 
turinys — abstraktinis dalykas, tautinės cyvylizacijos 
forma yra indyviduali, o jos turinys — visuotinas. 
Todėl tai, kas skiria vieną tautinę cyvylizaciją nuo 
kitos, yra tasai santykis, kuris joje įvyksta tarp turinio, 
arba idėjos, bendros visai žmonijai, ir formos, arba 
ženklo, pritinkančio vien tautai. 

Kiekvienas kuriamasai žmogaus dvasios žygis 
lygiai siekia ir lyties tobulumo ir turinio pilnumo. 
Bet lytis, kad ir tobula, tėra vien priemonė. Tikslas — 
tai įvykdymas tiesos, gėrio ir grožio idealų, — tų 
visuotinųjų ir nežlungančių gerybių. Šitų idealų vyk¬ 
dymo priemonėmis kaip tik yra tos lytys, kuriomis 
indyvidas ir tauta privalo naudotis objektingam savo 
kūrybos apreiškimui. Tobulas veikalas turėtų suvie¬ 
nyti savyje pilnai visuotiną turinį ir visai indyvidualią 
lytį. Aišku tad, kodėl didieji žmonijos genijai jungia 
draugėn žmogaus dvasios turiningumą su tau¬ 
tinės išraiškos pilnumu. Tokiais buvo, pavyzdžiui, 
Izraeliaus pranašai, Buda Induose, Platonas Graikuose, 
Cezaris ir Tacitas Romėnuose, Dantė Italuose, Šek¬ 
spyras Angluose, Goetė ir Kantas Vokiečiuose, Paskalis 
ir Bosiuetas Francūzuose, Dostojevskis Rusuose, 
Ibsenas Norveguose ir daugelis kitų, čia neminimų. 
Jųjų kiekvienas sutelkė savo prigimties gelmėse indy- 
vidualios, tautinės ir apskritai žmogiškosios dvasios 
pirmapradžių. Kad viena šitų pirmapradžių rūšis butų 
buvus jiems svetima, jie nebegalėtų tapti tuo, kas jie 
yra buvę, — pasauliniais genijais. 

Tautų gyvenimas, jų cyvylizacijos atžvilgiu, ap¬ 
reiškia du aiškiai numatomu tarpsniu (dvi fazi). Žemes¬ 
niame ir todėl ankstybesniame tarpsnyje tautos ugdo 
visų pirma tautinę lytį; paskiau jos pradeda labiau 

domėtis turiniu, — tai aukštesnis tautinio gyvenimo 
tarpsnis. Tik dabar tautinė cyvylizacija ima nokti, ir 
būtent todėl, kad liaudies ir šviesuomenės kultūros 
sueina dabar tarnyboje bendram tikslui. 

Liaudis, sudarydama pastovią tautos daugumą ir 
stropiai saugodama tautines tradicijas, atlieka tautos 
kūryboje materijalinio pagrindo vaidmenį. Inteligentijai, 
ne tokiai pastoviai ir juresnei mažumai, pridera užda¬ 
vinys pakelti tautinę cyvylizaciją į aukštesnį lygį teikiant 
liaudies kultūros lytims visuotinojo žmogaus dvasios 
turinio. Iš pradžios sutelktinė liaudies kūryba, dažnai 
nesąmoningo instinkto sukelta, patiekia tautinės lyties 
indyvidualumą; paskiau indyviduali šviesuomenės 
sąmonė sukuria visuotinąjį turinį. 

Iš čion nesunku pastebėti, jog sutartinis liaudies ir 
šviesuomenės bendradarbiavimas ir pasilaikymas yra 
būtinos sąlygos normaliam tautinės cyvylizaojos išsi- 
plėtojimui. Visuotinajai pasaulio cyvylizac jai žengiant 
paakiui nuo šito išsiplėtojimo laipsnio pareina tautos 
gajumas ir tamprumas kitų tautų draugijoje. 

Tautai, kurios liaudis ir šviesuomenė persiskiria 
savo gyvenimo ir veikimo krypsniais, lemta išgyventi 
gili tautinė drama. Kaip pamatysime kitoje vietoje, 
tokioj padėty atsidūrė dėl istorinio savo likimo 
lietuvių tauta. Tautinis jos gyvenimas ėjo beveik iki 
paskutinių laikų nenormaliomis vėžėmis, ir todėl jos 
cyvylizacijos kūrimesi esama nepaprastų ypatybių. 
Bet šitas kultūrinės lietuvių istorijos ypatingumas dar 
skaidriau kelia aikštėn tautinės cyvylizacijos esmę. 

III. 

Taigi, tautinės cyvylizacijos gerybės auga ir 
tarpsta sutartinai bendradarbiaujant liaudžiai ir švie¬ 
suomenei; pirmoji gamina ir saugoja etninius tautinės 
dvasios turtus; antroji kuria aukštesnę dvasios kultūrą 
ir tuo būdu teikia visuotinosios vertės liaudies kūrybos 

lytims. Nors tik šviesuomenės žygiai suteikia tautos 
cyvylizacijai aukštesnės prasmės, tačiau liaudies kultūra, 
kaipo pastovus tautinio gyvenimo ramstis, tebelieka 
visada jos pirmavaizdžiu. 

Vis dėlto liaudies ir inteligentijos veikimo būde 
esama pagrindinio skirtingumo. Liaudyje veikiamuoju 
akstinu esti įgimtas instinktas ir bevardis minios nusi¬ 
statymas; inteligentijoj, atvirkščiai, kuriamąjį darbą- 
atlieka dažniausiai sąmoningos asmens pastangos 
Pirmuoju atveju vedamaisiais pradmenimis esti etninės 
ypatybės, antruoju — aktinga valia, nusistatanti iš 
tikslo. Iš čion dar vienas didelis skirtumas: tuo tarpu, 
kai liaudis tarnauja nesąmoningu įrankiu tautiniam 
pašaukimui, kurį užbrėžia tautos gabumai ir galios, 
vien šviesuomenė tegal sąmoningai aptarti tautinį 
uždavinį iš to pašaukimo ir paraginti tautą jį vykdyti 
savo gyvenime ir veikime. 

Tautos pašaukimą ir jos vykdytiną uždavinį 
jungia panašus santykis, kurio esama tarp priežasties 
ir išdavos. Tautinį pašaukimą sudaro tos ypatingos 
sąlygos, kurių dėliai pasiekiamas tam tikras cyvyliza- 
cijos idealas. Tautiniu uždaviniu yra šito idealo įvyk¬ 
dymas. Pašaukimas tikslingai nustato uždavinį: kas 
pašaukimo užbrėžiama, kaipo obįektinga galimybė, tai 
subjektingai statoma kaipo siektinas uždavinys. 

Kai tauta nuvokia šitą santykį ir statosi atatin¬ 
kamą pašaukimui uždavinį, tai reiškia, kad tautinis jos 
susipratimas yra pasiekęs aukštesnį laipsnį. Tam tau¬ 
tos gyvenime tur susibėgti trys pamatinės sąlygos: 
pirma, etninis tautos gyvastingumas, arba tautiniu at¬ 
žvilgiu aktingas pobūdis; antra, trumpiau ar ilgiau trun¬ 
kanti istorinė evoliucija; trečia, reflektyvinis savo tau¬ 
tybės nuvokimas. Tautinis temperamentas, arba po¬ 
būdis, reiškiasi pastovia pajėga ir tautos praeity ir da¬ 
bartyje, bet dar nesudaro tautybės. Jis tėra vienas iš 

daugelio aktingų veiksnių, kurie, veikdamies tarpusavy, 
nustato tautinio vyksmo vagą. Jųjų skaičiuje reik dar 
pažymėti geografinė padėtis, istorinio išsiplėtojimo są¬ 
lygos, vidaus gyvenimo santykiai ir nuošalinės aplin¬ 
kybės, t. y. socijalinės ir tarptautinės sąlygos. 

Savo įtaka šitie veiksniai suteikia kiekvienos tau¬ 
tos istorijai nemaža savybės žymių ir iš lengvo tašo 
jos indyvidualybę. {gijusi aiškiai nujaučiamą indyvi- 
dualybę tauta apipavidalina ir apreiškia tautinį savo 
idealą, stengdamasi jį įkūnyti visose viešojo gyvenimo 
srityse. Ji atidengia savo veidą, gyvena nuosaviu 
gyvenimu ir derina savo uždavinį su tautiniu pašaukimu. 
Tautinio idealo vykdymas — štai aukščiausias tikslas 
tautinei kultūrai. Šitas idealas suteikia tautos cyvyli- 
zacijos savąjį stilių, kuris padaro ją vienintelę savo 
giminėj. Tuo būdu tauta suranda savo pašaukimo 
prasmę ir protingai išteisina savo uždavinį. 

Šitaip suprantama tautinio pašaukimo koncepcija, 
kaip lengva pastebėti, nieko netur bendro su tuo, kas 
vadinama tautiniu mesijanizmu. Mesijanizmas tautų 
gyvenime yra išimties apraiška ir todėl negal reikšti 
tautinės cyvylizacijos esmės. Jis galėjo turėti prasmės 
tik toje tautoje, kurios pašaukimas ir uždavinys buvo 
pagaminti gyvastingos sąlygos tobulam Indyvidui, 
pasaulio Išganytojui. Būdamas išimtis, tautinis mesi¬ 
janizmas negal normoti tautinių santykių ir tarnauti 
pagrindu tautinių indyvidualybių pusiausvyrai. 

Šiandieną kiekvienai tautai dera reikalauti pripa¬ 
žinimo lygios moralinės vertės ir lygių teisių laisvam 
gyvenimui ir plėtojimuisi, nes visos tautos, ir mažos 
ir didelės, tėra tos pačios rūšies indyvidai. Teisių 
lygybė nereiškia dar šitų vienos rūšies indyvidų toly¬ 
gumo. Atvirkščiai, lyginant teises, svarbu apsaugot in- 
dyvidualios tautų įvairybės, nes tik šitų pastarųjų visetas 
sudaro visuotinosios pasaulio cyvylizacijos turtingumą. 

Tai supratus, nesunku jau numatyti kraštingumas 
ir nacijonalizmo ir internacijonalizmo, kuriuodu yra 
suskirsčiusiu kultūringą šių dienų pasaulį. Vieni mato 
pirmajame laiko obalsį, kiti — antrajame; bet ir 
vieni ir kiti lygiai klysta. Ir tautinis indyvidualizmas 
ir tarptautinis universalizmas tur savo teises sau tin¬ 
kamose srityse. Reikšmingas mūsų laikams vyksmas 
eina priešingais krypsniais, nešdamas iš vienos pusės 
valstybių tautinimą, o iš antros — tautų visybinimą 
vienatinėj tautų sąjungoj. Tai reiškia, kad, panašiai 
kaip tautinėj cyvylizacijoj esama iš karto indyvidualių 
ir visuotinųjų pirmapradžių, taip kiekvienos tautos gy¬ 
venime esama vienkart tautinių ir tarptautinių reikalų. 
Tik sutartinis laisvų ir susipratusių tautų gyvenimas, 
pagrįstas virštautiniais teisės ir teisybės pradmenimis, 
tegal visai patenkinti tuos abiejų rūšių reikalus. Tau¬ 
tinis indyvidualizmas ir tarptautinis universalizmas pri¬ 
valo sutapti vienybėn tikroje Laisvų Tautą Sąjungoje. 

Istorinio Lietuvių Tautos Likimo 
Ypatybės. 

I. Tautinė lietuvių indyvidualybė neįvykdytų galimybių 
šviesoje. — 11. Liaudies ir šviesuomenės persiskyrimas 
tautinio Lietuvos gyvenimo srityje. — UI. Lietuvos 
padėtis tarpusieny Rytų ir Vakarų pasaulių. — Rytai 
ir Vakarai savitarpio santykiuose. 

I. 

Lietuva — istorinių paradoksų šalis. Tai reik 
gerai numanyti, kad teisingai suprastum jos gyvenimą. 
Šita jos ypatybė duoda progos įvairių įvairiausiems 
lietuvių tautos įvertinimams. ' Pavyzdžiui, tuo tarpu 
kai A. F. Kotzebue išrado Lietuvos istoriją verta 
Homero lyros ir Tacito plunksnos, A. Briickner’is 
nenustoja įrodinėjęs, kad lietuvių tautos gyvenime ir 
veikime nesą nieko, kuo verta būtų ypatingai susidomėti. 

Norint padaryti sąmoningas spręsmas apie kokią 
tautą, reik pažint jos likimo ypatybės. Tik tuomet 
tegalima įspėti ta mįslė, kurią yra užminus jos istorija. 

Matyti, Kotzebue, tardamas savo nuomonę XIX 
šimtmečio pradžioje, nebuvo visai trūkęs tam tikro 
pagrindo, nes gyvenimo įvykiai greit patiekė jai skai¬ 
drų patvirtinimą. Būtent, jaunas lenkų romantizmas 
parodė lietuvių tautos archeologijai, etnografijai ir 
istorijai net gyvesnio susidomėjimo nekaip panašiems 

lenkų tautos šaltiniams. 1 ) Tuo pačiu laiku vienas 
didžiausiųjų XIX šimtmečio poetų, Adomas Mickevičius, 
rado Lietuvos istorijoj ir gyvenime pakankamai maisto 
savo įkvėpimui. 

Iš kitos pusės, A. Briickner’is galėtų dar bandyti 
teisinti savo nuomonę, įrodinėdamas, kad lietuvių tauta 
vienoj kitoj cyvylizacijos srity nėra pagaminusi nieko 
tokio, kuo galėtų gėrėtis kultūringas pasaulis. 

Viena, ant ko galėtų sueiti visi tuojau pažvelgę, 
yra neabejojant nepaprastas, beveik keistas, lietuvių 
tautos likimas. Nelengvas, gal būt, daiktas įsivaizdinti 
tauta, kuri niekados nėra buvusi tuo, kuo galėjo būti. 
Tuo tarpu tokia būtent tauta teko būti lietuviams. Ir 
iš tikro, pažvelkime tik bendru žvilgiu į jų istorijos 
vyksmą. 

Išėjus iš Azijos lopšio, lietuvių tauta įsigyveno 
Europoje daug aukščiau negu daugelis kitų tautų, o 
tačiau ji pasirodė Europos gyvenimo scenoj daug vėliau 
už kitas tautas. Iki XI štm. ji gyveno beveik nežinoma 
savo kaimynams, ir, tik kai šitie buvo sudrumstę jos 
ilgų amžių rimtį, ji nuplėšė uždangą, kuri slėpė jos 
veiaą, ir apreiškė pasauliui dviveidį Januso paveikslą. 

Šita tauta, linkusi į gilų tradicijonalizmą, apsau¬ 
gojo ryškų senovės Rytų antspaudą savo kalboje, re¬ 
ligijoje, papročiuose. XIII šimtmetyje ji buvo įkūrusi 
nepriklausomą valstybę, kuri dar pusantro šimtmečio 
turėjo liktis ištikima savo dievaičiams. Praplitus plačia 
juosta nuo Baltijos iki Juodųjų jūrių šita stabmeldžių 
valstybė atlikdavo tarpininkės vaidmenį tarp krikščio¬ 
niškųjų Rytų ir Vakarų. Prisidėjimas krikštu prie 
krikščioniškosios Vakarų cyvylizacijos, įvykęs XIV 
šimtmečio pabaigoje, reiškė jai tolimo galo pradžią: 
svetimos įtakos ėmė dabar smarkiau plauti tą tautinę 


1) FR. AUGUSTAIT1S. Pierwiastki litevrskie we wczesnym roman- 
tyzmie polskim, 22 p. Krak6w, 1911. 

indyvidualybę, kuria ji buvo pagrįsta. Bet juo silpnyn 
ėjo tautinis lietuvių gaivalas pačios valstybės viduje, 
juo daugiau augo jo rekšmė kaimynų tautose iš rytų 
ir vakarų. 

XVI šimtmetyje tautinė lietuvių dvasia pagamino 
teisės kodeksą, kurio galėjo pavydėti daugelis tautų, 
buvusių laikomų anais laikais kultūringomis. Bet 
kaip tik šitas XVI šimtmetis buvo lietuvių valstybei 
laiku to krizio, kuris paruošė jos žlugimą XVIII štm. 

XVIII štm. pabaigoj ir XIX štm. pradžioje 
ta pati tautinė lietuvių dvasia įkvėpia ir gaivina nepa¬ 
prasta šviesa kultūrinę savo sąjungininkės kūrybą ir 
aukoja jai geriausias savo intelektualines pajėgas, — 
tuo tarpu pati lietuvių tauta gauna patirti didžiausio 
savo gyvybei pavojaus valandą. 

Kai vėliau jos kaimynai iš rytų ir vakarų ėmė 
spręsti kultūrinį ginčą, kam teksiąs istorinis jos pali¬ 
kimas, ji staiga atsikėlė iš savo merdėjimo guolio ir 
paskelbė nustebusiems kaimynams, jog ji nė nemaniusi 
mirt ir juo labiau nesutinkanti išsižadėti bet kurių 
savo teisių. Ir ta tauta, kuri kadaisia visai netikėtai 
sukūrė tarp Europos Rytų ir Vakarų galingą valstybę, 
dabar lygiai netikėtai apreiškė galingą pasiryžimą su¬ 
kurti savą tautinę cyvylizaciją, kur Rytų ir Vakarų 
cyvylizacijų pirmapradės sueitų sintezės pusiausvyron. 

Šitokia paradoksinė lietuvių istorijos schema ben¬ 
drai numatoma tuo pažvelgimu. Jos paradoksingumas 
pareina nuo to kontrasto tarp galimybių ir įvykių, 
kurio yra pilna visa lietuvių tautos istorija. Iš čion 
tas svyravimas tarp didybės ir negalios, kuris reiškėsi 
visada lietuvių gyvenime ir kuris neleido istorininkams 
susitart apie jo įvertinimą. 

Lietuvių tauta nėra prigimties nuskriausta. Savo 
praeityje ji turėjo pakankamai ir intelektualinių ir ma- 
terijalinių pajėgų didelei tautinei cyvylizaciįai sukurti. 

Atskiruose jos žygiuose aiškiai matyti didybės gestas. 
Bet ji nesugebėjo praeityje sukurti pilnutinės tautinės 
cyvylizacijos, nes jai pritrūko tos telkiamosios veik¬ 
mės, kuri yra prigimta susipratusiai tautinei indyvidu- 
alybei. Todėl lietuvių tautai nebuvo lemta atvaidinti 
visuotinojoje istorijoje rolės pritinkančios jos galių 
visetui, ir tautinė jos cyvylizacija nėra įsigijus pasau¬ 
linės reikšmės. 

Vis dėlto lietuvių tauta apsaugojo savo išgales, 
kad jas pavartotų tuoj gavusi progos. Tiesa, istorija 
nestovi vietoj, ir tai, kas buvo galima vakar, nebus 
galima ryto, nes galimybės praeina draug su laiku. 
Ypač dera tai pasakyt apie galimybes, liečiančias ma- 
terijalinio gyvenimo sritį, nes jos apribotos lytimis, 
nuo kurių tiek nepareina dvasios gyvenimas. 

Todėl įvertinant dabar lietuvių tautos gyvenimą, 
reik skirti materijalinė jos galybė, kuri reiškiasi tikru¬ 
moje, ir dvasinė galybė, liekanti galimybių srityje. 
Likimas norėjo, kad pirmoji mažėtų beaugant antrajai. 
Bent šitą pastarąją lietuvių tauta laiko neliestą. Tai 
suteikia aukštesnę prasmę nepriklausomam jos gyva¬ 
vimui ir sustiprina joje savo vertės pajautimą: ji 
nuvokia savo istorijos tragediją ir kartu tikisi išsprę- 
sianti didįjį tautinės cyvylizacijos uždavinį. Niekas 
nepajėgia užslopinti pasitikėjimo ateitim tautoje, kuri 
didžiausių vargų ir skurdo valandą nenustoja garbinusi 
savo tėvynės, kaipo „didvyrių šalie“. 

Šitai tautai, garbinusiai iš pradžios ugnį ir van¬ 
denį, paskui kryžius ir gėles, nėra svetimas kosminės 
didybės troškulys. Materijalinės galybės pritrūkusi, ji 
siekia iš visų pajėgių aukštesnės cyvylizacijos idealą. 
Šitą bendrą tautinio lietuvių atgimimo toną puikiai 
apreiškia šitokie Vydūno žodžiai: „Visas mūsų gy¬ 
venimas yra kupinas skausmo ir džiaugsmo. Bet visa 
tai kaip tik apsako didį, galingą ir amžiną gyvybės 

jausmą. O gražus jisai be galo su savo skausmu ir 
džiaugsmu ir savo prakilnumu . . . Didi turime būti, 
turime išmokti būti didi. Tuomet ir visi mūsų padė¬ 
jimai bus kitokie. Ir visas mūsų gyvenimas iš menko 
virs didis. Sielos ir dvasios didybė — štai kas mums 
reikalingiausia.“ x ) 


II. 

Aukščiau buvo nurodyta, jog lietuviai nenujėgė 
savo istorijoje tinkamai realizuoti savo galių, kad at¬ 
vaizdintų visybinės tautos tipą ir kad sukurtų tikslingą 
tautinę cyvylizaciją. Kuri buvo šito nepasisekimo 
bendriausia priežastis? 

Būtent lietuvių tauta turėjo nelaimės nustot iš¬ 
vidinės savo vienybės: jos liaudis ir šviesuomenė, 
eidamos priešingais krypsniais, persiskyrė kultūriniu ir 
tautiniu atžvilgiu ir todėl negalėjo sutartinai atlikti to 
sutelktinio darbo, kuris buvo reikalingas pilnam tautos 
klestėjimui. Tuo tarpu, deramai suvartoti materi- 
jalinėms tautos jėgoms ir intelektualinėms jos išgalėms, 
reikėjo, kaip žinome, suvesti prie bendro tautinio tikslo 
lietuvių liaudies ir inteligentijos veikimas. Be šitos 
sąlygos lietuviai negalėjo sukurti nei pastovios valstybės, 
nei visybinės tautinės cyvylizacijos. 

Palyginus lietuvių tautos padėtį dabar ir kadaisia, 
reik pastebėti, jog jos liaudies ir šviesuomenės persi¬ 
skyrimas krypsniais padarė tai, kad materijalkiė galybė 
ir intelektualinės pajėgos nebuvo jos gyvenime tinkamai 
derinamos ir vienu laiku naudojamos: kadaisia ji buvo 
turėjusi pakankamai materijalinių įrankių, bet nemokėjo 
jų sunaudoti tautinės savo cyvylizacijos tikslams; dabar, 
įvykus tautiniam jos susipratimui, ji nusimano tautinės 
kūrybos darbe, bet jai trūksta materijalinių išgalių. 


1) VYDŪNAS. Labai mums reikalinga ypatybė. „Vairas“ 
No. 1, 1914, 13 p. 

Tarp mūsų liaudies pasakų yra viena, kuria galima 
puikiai įvaizdinti šitas keistas lietuvių tautos likimas. 
Štai ji tokia, kaip ji d-ro Basanavičiaus surašyta „Lie¬ 
tuvių Tautoje“ (I. t. 8 p.) 

„Kada Dievas sutvėrė pasaulį bei žvėris ir vislab 
„žmogui pavedė, žmogus apžiūrėjo žvėris, kurias jam 
„teks valdytie. Iš visų žvėrų labiausiai jam patikęs 
„levas, ir jis Dievo prašęs, kad anas jam suteiktų tos 
„žvėriesypatybes. Dievas išpildęs jojo prašymą: žmogus 
„ingijęs drąsumą ir didę pajiegą, ale jis neturėjo proto, 
„todėl jam ne viename dalyke blogai ėję . . . Žvėrys 
„iš pradžios nenorėjusios pripažint’ ant savęs žmogaus 
„valdžią, bet jis jas privertęs savo stiprumu. Tik lapė 
„išsisukus iš po žmogaus valdžios savo išminčia, net 
„jam užkenkdama, ir nekartą jį pykdžius savo gudra¬ 
vimais ... To dėliai pagaliaus žmogus Dievo prašęs, 
„idant jis jam, vietoje levo vieko, suteiktų lapės išmintį, 
„«Gerai*, atsakęs Dievas, «aš tavo prašymą išpildysiu, 
„bet tu paikai padarei, stiprybę paniekindamas. Tolyn 
„tavęs žvėrys nesibijos, ir tu turėsi dūmotie, kokiu 
„būdu nog jų atsigintume!*. Kada lapė patėmijo tokį 
„persimainymą, kursai žmoguje atsirado, prisidingėdama 
„laikėsi nog jo iš tolo.“ 

Toks yra paveikslas reikšmingas Lietuvai, kuri, 
praradus savo šviesuomenę, iškryptą iš tautinio kelio, 
nemokėjo suderinti jėgos galybės su tautine išmintimi. 
Del šitos priežasties ir visa tautinė Lietuvos evoliucija 
išėjo iš normingų vėžių ir žengė nepaprastais keliais 
j pilnutinės tautos idealą. 

Ir iš tikro, liaudies ir šviesuomenės persiskyrimas 
tautinės kūrybos srityje buvo užmezgimas gilios dramos 
mazgo, kurį atmezgė tautinis lietuvių atgimimas. 
Išvidinė tautos logika pasirodė stipresnė, nekaip visos 
likimo intrygos, taip net, kad jos vidaus skilimas virto 
vienu iš veiksnių, nustačiusių galutinai lietuvių tautos 
indyvidualybę. 

3 * 

Pigu suprasti, įog tokiose aplinkybėse tautinė 
cyvylizacija plėtojosi sudėtingu vyksmu. Iš vienos 
pusės, liaudis, palikta pati sau, ugdė savąją kultūrą. 
Linkmė į tradicijonalizmą neleido jai nutausti, o kartu 
išsilaikymo instinktas spyrė ją prie kultūrino augimo. 
Del šitos ypatingos padėties lietuvių liaudies kultūra 
yra iškilusi taip aukštai, kaip ji, galimas daiktas, nebūtų 
pasikėlusi, jei ji būtų turėjusi vykti paprastomis vėžėmis. 

Iš antros pusės, šviesuomenė, atskilusi nuo tau¬ 
tinio kamieno, nustojo tautinės pusiausvyros ir pasidarė 
nepaprastai jautri išlaukinių įtakų veikmei. Tačiau 
šita aplinkybė visai nesukliūdė tautinėms šviesuomenės 
išgalėms reikštis dvasinės kūrybos srityje. 

Tokiu būdu, liaudies ir šviesuomenės kultūros, 
kad ir atvaizdindavo kiekviena saviškai lietuvių tautos 
dvasią, ėjo priešingais krypsniais: pirmoji visada tenkino 
tautinius reikalus, antroji tarnavo iš pradžios valstybės, 
paskui — vienos tik, savosios klasės naudai. 

Vienašalė aristokratijos elementų nuosvara pra¬ 
žudė pirmykštę Lietuvos Valstybę. Galima tad pasakyti, 
jog tradicinė lietuvių tautos šviesuomenė susibankrūtino, 
kadangi pati istorija pasmerkė josios gyvenimo bei 
darbavimosi linkmę. Demokratija, kuri buvo gyvenimo 
pašaukta aristokratijos viešpatavimui pribaigti, turėjo 
neišvengiamai iškelti tautinio atgimimo obalsj. Šito 
atgimimo pamatu tegalėjo būti palyginti aukšta liaudies 
kultūra, kuri dabar tampa kampiniu akmeniu tautinei 
cyvylizacijai, įeinančiai į normingas vėžes. Liaudis 
taip pat tur dabar papildinėti šviesuomenės eiles naujais 
darbininkais, kurie būtų atsakingi už kultūrinį savo 
darbą: besinaudodami teise prie intelektualinio darbo, 
atgimimo inteligentai privalo derinti šitą darbą su 
visos tautos reikalais. Ir iš tikro, iš liaudies išeina 
ištisa naujosios inteligentijos eilė, kuri iš prigimties 
tinkamai nusistato tautinės cyvylizacijos kūryboje. 

Susidarymas susipratusios tautiniu atžvilgiu švie¬ 
suomenės, kuri pakelia liaudies kultūrą į tautinės cyvy- 
lizaci jos laipsnį, įkvėpdama į jos lytis visuotinąjį žmogaus 
dvasios turinį, ir kuri draug su liaudimi atvaizdina 
pilnutinės tautos tipą, — štai kame tautinio lietuvių 
atgimimo esmė. Neigtiniu atžvilgiu, šitas atgimimas 
yra protestas prieš tradicinės šviesuomenės tendencijas; 
teigtiniu atžvilgiu, jis yra visybinės tautos kūrimasis. 

Suprantamas daiktas, teigtiniam savo darbui at- 
gimstančioji Lietuva privalo savartoti visą istorinį savo 
prityrimą. Liaudies kultūra ir pirmykštė šviesuomenės 
kultūra yra turėjosios savitarpio įtakos; todėl jų kiek¬ 
viena privalo rasti tinkamą sau vietą tautinėj sintezėj, 
kur lemta pilnai apsireikšti lietuvių tautos pašaukimui. 

III. 

Tautinė lietuvių dvasia, kaip buvo jau vieną kartą 
paminėta, pagrįsta senovės Rytų pirmapradėmis. Jos 
buvo išeinamuoju punktu tautinei lietuvrų evoliucijai, 
bet šita evoliucija vyko krypsmu, kurį jai suteikė tautų 
kaimynių įtaka. 

Išėjus į viešąją istorijos vaidyklą, lietuviams teko 
sueit į santykius su dviem, paprastai priešingom viena 
antrai, tautų grupėm — slavais ir germanais. San¬ 
tykiai su pirmaisiais, kaipo su artimesniais kaimynais, 
buvo, aiškus dalykas, tampresni ir įvairesni. Šitą san¬ 
tykių ypatingumą sudarė tai, kad lietuvių tautai lemta 
buvo tapti tarpininke, ne tiek gal geografine padėtim, 
kiek savo cyvylizacijos linkme, tarp rytinių ir vaka¬ 
rinių slavų. Rusai vadovavo pirmiesiems, lenkai — 
antriesiems. Lietuviai susiriša trumpesniais ryšiais iš 
pradžios su rusais, paskui — su lenkais, bet niekada 
nenutraukia visai santykių nei su vienais nei su an¬ 
trais, nes geografinė padėtis ir istorinės tarpininkės 
vaidmenis 1 ), tekęs lietuvių tautai, padarė iš Lietuvos 

1) vaidmenis — vaidinimo menas — rolė. 

areną rusų ir lenkų kovai už hegemoniją slavų pa¬ 
saulyje. Tokiu būdu iš dviejų priešingų kraštų sru¬ 
veno Lietuvon įvairių intelektualinių ir politinių įtakų. 
Rusai buvo pasisavinę iš Rytų krikščioniškąją cyvyli- 
zaciją, lenkai — iš Vakarų. Šitų dviejų pasaulėžvalgų 
priešingumas negalėjo todėl neapsireikšti teritorijos 
viduje. 

Slavai sudarydavo lietuvių tautai artimesnių san¬ 
tykių sritį. Už jos ribų gyveno vakaruose germanai, 
kurie, teutonų atstovaujami, teturėjo lietuvių tautai tiek 
reikšmės, kiek jos gal turėti nuolatinė stambios jėgos 
grasmė. Teutonai atvaizdino, galima sakyti, organizuo¬ 
tos Vakarų pajėgos tipą. Jie grėsė lietuvių tautai visi- 
škąja pražūtim; todėl tarp jų ir lietuvių niekada nega¬ 
lėjo įvykti pastovios pusiausvyros kompromiso: lietu¬ 
viams nuolatos telikdavo alternatyva — pergalėt ar 
mirti. Palikdama priešininkui, dėl jo prievartos, kurį 
savo teritorijos plotą, lietuvių giminė tik laikinai pa¬ 
sotindavo šitą rajų Levijataną. 

Į rytus nuo artimesnių santykių srities, lietuviai 
turėjo dar santykių su totoriais. Totoriai buvo Rytų 
teutonais ir, kaip jų vakariniai broliai, vertėsi taip pat 
prievarta; tik suorganizuotos pajėgos vietoj jie vartojo 
chaotingą masių varžtą. Dažniausiai lietuviams tek¬ 
davo su jais atkakliai kovoti, kad apgintų tuos mate- 
rijalinės pajėgos resursus, kurie reikėjo suorganizuot 
ir atgręžti prieš savo priešininkus, puolančius iš vakarų. 

Dabar jau numanu, kad Lietuva, ir išlaukine 
savo padėtim ir vidaus konjunktūromis buvo ir yra visai 
ypatinga šalis ir būtent todėl, kad, prof. St. Kutrzebos 
posakiu, „ant lietuvių tautos teritorijos įvyko viena 
didžiausiųjų kovų, kurias yra kovojusios Rytų ir Va¬ 
karų dvasios * 1 )* 4 . 


1) Prof. Dr. St Kutrzeba. Unia Polski z Litwą, knygoje: „Polska 

i Litwa w dziejowym stosunku“. 449 p. 

Šitiedvi dvasi tartum du kosminiu gaivalu per 
visą žmonijos istoriją amžinai grumias tarp savęs; ne 
kartą jiedvi teikia viena antrai skaudžių smūgių, o 
vis dėlto nepajėgia viena antros galutinai nugalėti. 
Lietuva matė tiedvi kovotoji susiėjusi imtynių jos gy¬ 
venimo srity. Josios tad istorija, geriau negu kuri 
kita, gal mums apsakyt išvidinę Rytų ir Vakarų kovos 
prasmę ir spėjamą šitos kovos išeitį. 

Dvi gadyni pasidalino tarp savęs pasaulio gyve¬ 
nimą: viena — senovinė, kuri vertėsi daugiausiai 
materijaline pajėga; kita — naujoji, kuri patiekė mo¬ 
ralinę pirmenybę dvasiniams veiksniams. Abu kartu 
gyvenimo banga kyla rytuose ir eina į vakarus; ir 
kiekvieną kartą šitas vyksmas pereina tris tarpsnius: 
Aziją, Graikiją ir Romą. 

Materijalinėms jėgoms susispiriant, pageidautina 
pusiausvyra, kaipo prievartos priešuma. Tuo tarpu 
Graikija nugalėjo Aziją; paskui pati buvo Romos 
įveikta. Savo ruožtu Roma sugriuvo nuosaviai galybei 
slegiant. 

Esant intelektualinei kovai, pusiausvyra — tai 
sintezė, kaipo ekskliuzivizmo priešuma. Išeinamuoju 
punktu mūsų gadynei buvo Kristaus gimimas, įvykęs 
Azijoje. Paskui istorinis vyksmas slinko į vakarus ir 
matė iš pradžios graikiškosios, vėliau romiškosios 
cyvylizacijos tarpimą. 

Grįžtant prie Lietuvos, reik pasakyti, kad jos isto¬ 
rija žino taip pat dvi pagrindini gadyni — materijalinės 
galybės ir intelektualinio atgimimo, ir kad jųdviejų kiek¬ 
viena turėjo su Azija, Graikija ir Roma tiesoginių ar 
tarputinių santykių, kaip lygiai ir istorinių išdavų, ata- 
tinkančių tam, kieno ir kada buvo daugiau įtakos — 
Rytų ar Vakarų. 

Taip antai, pirmykštei Lietuvių valstybei pamatą 
sudarė toji liaudies kultūra ir tasai etninis pobūdis, 

kurių pirmapradės buvo lietuvių tautos išneštos dar 
iš jos Azijos lopšio. Ant to paties pamato tautinis 
atgimimas pradėjo vėliau kuriamąjį savo darbą, steng¬ 
damasis prie visybinės cyvylizacijos. 

Lietuvių valstybės plėtojimasis palenkė valdantį 
luomą įtakai rusų cyvylizacijos, skolintos nedaug an¬ 
ksčiau Graikų Rytuose. Todėl šitas luomas, sudarydavęs 
anų laikų šviesuomenę, veikiai valstybės reikalus pa¬ 
statė aukščiau už tautybės naudą. Sulyg ta valanda 
Graikija įveikė Azijos pirmapradžių reikšmę lietuvių 
cyvylizacijos plėtojimesi. 

Vėliau tas pats luomas, statydamas aukščiau nuo- 
savius reikalus už valstybės naudą, atsigręžė į lenkų 
cyvylizaciją, skolintą lotyniškuosiuose Vakaruose. Tuo 
pačiu Graikija turėjo perleisti Romai vadovavimą kul¬ 
tūriniam Lietuvos vyksmui. Tapusi žaislu visa galinčios 
aristokratijos rankose, Lietuvos Valstybė ėmė slinkti prie 
puolimo, kuris ir įvyko kaip tik tuo laiku, kada len¬ 
kiškosios cyvylizacijos įtaka buvo pasiekusi savo zenitą. 

Tautinis atgimimas, kaip buvo jau pažymėta, ap¬ 
sireiškė grįžimu prie pirmykščių tradicijų, išneštų dar 
iš Azijos ir apsaugotų tautos pobūdy ir liaudies kul¬ 
tūroje: šitie pradmens tapo vėl gyvu šaltiniu grynai 
tautinėms pastangoms. Nenuostabu tačiau, kad netolima 
praeitis, pareikšta kaip graikiškai rusiškosios taip ir 
lotyniškai lenkiškosios cyvylizacijos įtakomis, įnešė 
naujo turto į pirmykštį tautos padėlį. Tautinis lietuvių 
atgimimas, žinoma, negalėjo nusistatyti visais žvilgiais 
neigiamai klausime apie šitų įnašų reikšmę tautinei 
cyvylizacijai: paniekinti nelygstamai pritirta įtaka, kad 
apsisaugotum nuo jos vaisių, buvo ne tik faktinai ne¬ 
galima, bet ir negeistina. Jei pirmojoje gadynėje 
politinė pusiausvyra buvo Lietuvos Valstybei būtina 
gyvastingumo sąlyga, tai kultūrinė sintezė yra dabar 
lygiai reikalinga sėkmingam jos atstatymui, ir iš tikro 

kultūrinėj lietuvių kūryboj esama jau nemaža pažymių, 
kurie duoda numatyti, kad ir bendruose ruožuose, 
didelę sintezę, turėsiančią suimti sutarinėn Rytų ir 
Vakarų cyvylizacijos pirmaprades, derinant tris pama¬ 
tinius visuotinosios istorijos tarpsnius. Iš visa ko 
matyti, toks yra lietuvių tautos pašaukimas ir, kadangi 
jo realizavimas yra tautai klestėjimo sąlyga, toks bus 
neabejojant ir jos uždavinys, kurį jinai įstengs įvykdyti. 

-* * 

* 

Baigiant šitą straipsnį man rodos būsiant ne 
pro šalį sustatyt ypatybių palyginimui Rytų ir Vakarų 
pasauliai. Ernestas Heilo ir, dar prieš jį, J. de Maistre 
yra pareiškusiu šitam dalyke nemaža skaidrių idėjų, 
kurių svarbesniąsias norėčiau patiekti skaitytojui draug 
su savo pastabomis. 

„Panašiai kaip žmonijoje, sako E. Heilo, vyras 
atstovauja laisvei, o moteriškė — gamtai, taip ant žemės 
rutulio Rytai yra gamtos. Vakarai — laisvės kraštas.“ 1 ) 

Tuo Heilo norėta pasakyti, jog Rytai pasižymi 
pasyvumu, tuo tarpu Vakarai reiškiasi daugiau aktin¬ 
gomis ypatybėmis. Netbekuriant Rytai atrodo kosminio 
gaivalo,.įrankiu, tarsi beribis vandenynas, prisiimąs nuo 
Bangpūčio žadinančių audras jėgų. Vakarai, atvirkščiai, 
patys tvarko ir panaudoja gamtos pajėgas, nes palenkia 
šitas pastarąsias valdomajai žmogaus energijai. Rytai 
gyvena visų pirma instinktu, jausmu, fantazija, intujicija; 
Vakarai stengias daugiau tvarkyti gyvenimą protu ir valia. 
Todėl Rytuose gyvybė reiškiasi nesudraustu gaivalu, 
tarsi nepažabotas žirgas ėmęs nešti; Vakarai ją prilaiko, 
aplamdo ir įspraudžia į organizuojamojo gyvenimo lytis. 

Šituodu pasauliu, taip skirtingu, tur taip pat 
kiekvienas sau tinkamą mąstymo būdą. J. de Maistre 
yra apie tai išsitaręs šitokiais žodžiais: „Azijai buvus 

1) ERNEST HELLO. Philosophie et athėisme, 308 p. 

didžiausiųjų stebuklų vaidykla, nėr ko stebėtis, kad 
jos tautos yra apsaugojusios polinkį į stebuklingus 
dalykus didesnį už tąją linkmę, kuri yra prigimta 
žmogui apskritai, ir kurią kiekvienas gal nužiūrėti pats 
savyje. Iš čion pareina, kodėl jos yra visada taip 
maža turėjusios skonio ir gabumo mūsų išvestiniams 
(koncliuzijos) mokslams, tartum jos dar tebeatsime- 
nančios pirmykščių žiniją ir i n t u j i c i j o s gadynę. 
Nejaugi surakintas erelis reikalingas yra lakstytuvo, 
kad pasikeltų į aukštybes? Ne, jam tik reik, kad jo 
sąvaržos būtų nuplėštos. Ir kažin, ar šitoms tautoms 
nėra dar lemta veizdėti reginių, kurių neišvys galvojąs 
Europos genijus.“ 1 ) 

Pasak Ernesto Heilo, Rytai — tai „atvira akis“. 
Jų Žinija — „veizdėjimo bandymas“ (un essai de con- 
templation). „Rytų kalba — tai simbolis“. Iš pagrindo 
tad „Rytų mokslas tai estetika“. Kitaip tariant Rytai 
suima tiesą vaidinių nuvokimu, Vakarai — idėjų 
suvokimu. 

Savo pažvalga į gamtą Rytai ir Vakarai lygiai 
skiriasi. 

Sulyg tuo, kaip į ją žvelgiama, gamta gal turėti 
dvejopą vaizdą. Vienu atžvilgiu ji yra nejudanti, negyva, 
akla ir suakmenėjusi; tai inertinė medžiaga, matuojama 
geometrijos matu ir valdoma mechanikos dėsniais. 
Kitu atžvilgiu gamta yra amžinai kintanti, niekada ilgam 
nepagaunama, tarsi kinematografo filmą: inercija dabar 
įveikiama nesiliaujančiu judesiu. 

Vakarai žvelgia į gamtą pirmuoju žvilgiu: gamta 
jiems tik tyrinėjimo dalykas, patirties laukas, naši dirva, 
atdara jų veiksmui. Rytams, atvirkščiai, gamta tai visų 
pirma puikus reginys, gyvas paveikslas, kurio nuolat 
krutančią visumą jie pajėgia aprėpti vienu žvilgiu. 
Jausdami savyje nenugalimą gamtos veikmę, jie rodo 

1) J. DE. MAISTRE. Les Soirčes de St. Petėrsbourg, t. r, 91. p. 

jos paslaptingumui daugiausia smalsumo. Vakarai 
domisi daugiau žmogumi, kuris, jų supratimu, privaląs 
įveikti pačią gamtą: aktingumas neduoda jiems paklusti 
neprotingai jėgai. 

Iš čion jau numanu praktingas Vakarų pobūdis. 
Rytai tuo tarpu labiau yra linkę gyventi teorija, kuria 
jie matuoja savo didelį jautrumą ir gėrio ir blogio 
atžvilgiu. Rytiečio idealas kyla aukštyn sulyg tuo, 
kaip blogio galybė didėja pasaulyje. Tai duoda jam 
skaudžiai atjausti tragingą kontrastą tarp idealo ir 
tikrumos, jog net žiauraus realizmo laimėjimas dažnai 
aptemdo jam visą gyvenimo prasmę. 

Praktinga Vakarų žiniją, pasak E. Heilo — tai 
„surasta formula“. Ji sugeba matuoti gyvenimą ir 
idealą bendru matu, keldama pastarąjį sulyg tuo, kaip 
žmogus įveikia gamtą ir praplečia savo viešpatavimą 
pasaulyje. Čia moralinė Rytų drama ne tiek atjau- 
čiama, ir idealizmas, arčiau laikantis žemės, mažiau 
tur galimybių sudužti, susidūrus su gyvenimo realybe. 
Užtat gyvenimas žymiai nustoja čia savo įvairumo, 
savo spalvingumo ir žavesio, nes jis praranda daugelį 
tų tiesioginių pojūčių, kurių tiek daug turi Rytai, tasai 
nenumatomųjų galimybių kraštas. 

Pigu dabar įspėti, kodėl, susidūrus dviem pa¬ 
sauliam, vakarinis išeina pergalėtoju. Visoms išlau¬ 
kinėms sąlygoms esant lygioms, aktingumo dvasia 
būtinu būdu įveikia pasyvumą. Bet nugalėjimo įvykis 
negal dar moraliai išsiteisinti pats savim. Dažnai 
kalbama apie teisių lygybę tik todėl, kad esama skir¬ 
tinų savo indyvidualybe subjektų. Indyvidualinių 
teisių lygybė reikalaujama būtent todėl, kad kiek¬ 
vienas indyvidas tur ypatybių, kurios jį skiria nuo 
kitų tos pačios rūšies indyvidų. — Apie savitarpinius 
Rytų ir Vakarų santykius dera tas pat pasakyti: 
nežiūrint į faktiną pastarųjų nuosvarą, idealia padėtim 

būtų, ne katro nors pasaulio nugalėjimas, bet materijali- 
nių jėgų pusiausvyra ir intelektualinių pažvalgų sintezė. 

„Žmonės“, sako Helio, „nužiūrėję prieštaringais 
dalykus, kurie turėtų būt suvienyti, tapo priešingi 
vieni kitiems, — jie, kurie turėjo susivienyti. Vakarai 
tapo priešingi Rytams, panašiai, kaip darbas tapo 
priešingas poilsiui! Todėl darbas ir poilsis vyksta 
pasinert abudu bevaisiame nuovargyje, įkyriame slogu¬ 
tyje, kuris susyk atstoja miegą ir budėjimą“. 1 2 ) 

Darbas ir poilsis, E. Heilo supratimu, yra sim¬ 
boliai Vakarų aktyvumui ir Rytų pasyvumui. „Rytų 
dvasia, sako jis kitoj vietoj, tai Menas, t. y. veizdė- 
jimas (contemplation), t. y. poilsis“. 3 ) 

Po to nesunku nuvokt ir šių to pačio autoriaus 
žodžių prasmė: „Rytai ir Vakarai, persiskyrę, pasi¬ 
ilgsta vieni antrų: Rytai — dykavime, Vakarai — 
trūsėjime. Reik, kaa Rytai stotų prie savo darbo, 
idant Vakarai gautų galų gale poilsio. Rytams bus 
šventė dalyvaujant Vakarų veikime, judėjime, gami¬ 
nime. Vakarams bus šventė dalyvaujant Rytų poilsyje 
toj pačioj plotmėj, kur poilsis yra gimęs. Vakarai ir 
Rytai tur reikalo išeit iš savo buities ribų. Jie ras 
poilsio persikėlę vienį į antrus.“ 3 ) 

Yra viena maža šalis, kur du pasauliu yra jau 
persikėlusiu viens į antrą. Ir iš tikro, tautinės cyvyli- 
zacijos problema Lietuvoje tėra savo esmėj derinimas 
priešingų, bet niekada ne prieštaringų Rytų ir Vakarų 
pirmapradžių. 

(Daugiau — lauktina.) 


1) ERNEST HELLO. Le Siėcle, 323 p. 

2) „ » L’ Homme, 317 p. 

3) „ * Pa roles de Dieu, p. 10. 

Krikščioniškoji Politika ir 
Gyvenamoji Valanda. *) 

I. Katalikiškosios sąmonės krizis ir krikščioniškosios 
politikos problema. — II. Krikščioniškosios visuo¬ 
menės idealas. — III. Tikrumos įvertinimas 
krikščionybės idealo šviesoje. — IV. Pama¬ 
tinės sąlygos idealui vykdyti tikrumoje. 

I. 

Nepaprastais laikais teko ir dar tebetenka mums 
gyventi. Visas tariamasis kultūringas pasaulis, karo ir 
revoliucijos sukrėstas, radosi nustumtas nuo senų savo 
pamatų. Dabartinis jo stovis, arba, tikriau tariant, 
viešpataujanti jame suirutė tur priežasčių praeityje ir 
neabejojant pagamins išdavų ateityje. Nenorėčiau čia 
tyrinėti šitos išvidinės šių dienų įvykių logikos. Man 
tik iš pat pradžios svarbu pabrėžti, jog juose mūsų 
kiekvienas noroms ar nenoroms, savo veikimu ar savo 
apsileidimu atlieka atsakingą vaidmenį. Vienas dalykas 
čia tikras: kad ir nuplausime savo rankas, nuplauti 
savo sąžinės prieš istorijos teismą nebeįstengsime, nes 
nepaprasti laikai gamina nepaprastų priedermių. Ir 
jei tai tinka pasakyt apie mūsų kiekvieną skyrium, juo 
labiau tai pritinka įvertinant katalikų veikimą apskritai. 

*) Yra tai referatas, autoriaus skaitytas 1921 m. sausio 4 d. Pirma¬ 
jame Lietuvių Katalikų Kongrese Kaune. 

Kalbant apie politinį irsocijalinį Katalikų veikimą, 
reik visų pirma, nesusipratimams išvengti, tinkamai 
skirti du dalyku: Katalikų Bažnyčia ir katalikų visuo¬ 
menė, nes katalikai ir Katalikiškoji Bažnyčia toli gražu 
nėra tas pat Mums katalikams netenka kritikuoti 
Katalikiškoji Bažnyčia, lygiai taip pat, kaip nedera 
kritikuoti Šv. Dvasios apreiškimas. Neklaidinga ir 
šventa mūsų Bažnyčia yra mums iš karto tikruma ir 
idealas, nes ji iš esmės yra dievybės apsireiškimo sritis: 
čia Tiesos Žodis tampa kūnas; prigimtosios būtybės 
sueina vienybėn šventųjų bendravime; materijalinio 
gyvenimo lytys keičiamos Dieviškosios Išminties idėjų 
prasme. 

Visai kas kita yra katalikų visuomenė: tai visų 
pirma prigimtoji žmogaus gyvenimo sritis. Lyginant 
ją su dieviškuoju Kristaus idealu, bemaž neklystama 
sakant: ji yra lygiai netobūla, kaip ir visas mūsų 
pasaulis. Čia tikruma ir idealas nesutampa rėalion 
vienybėn, nes katalikų visuomenei Kristaus mokslo 
pradmens tebelieka aukštesnė norma idėjos srityje. 
Tobūlinimosi vyksmas pažįsta čia gerai žmogiškosios 
prievolės dramą: idealas — aukštas, pajėgos — silpnos, 
o vaisiai — mažiau nekaip vidutiniai. 

Ne pro šalį bus paėmus pavyzdžiui katalikų vaid¬ 
menis didžiajam pasaulio kare. Iš paviršaus sprendžiant, 
rodos, katalikai iš jo bus išėję gana sklandžiai. Bet 
pasiknisę katalikiškosios sąžines gelmėse, rasime ten 
karo pagamintą gilios dramos mezgalą. — Ir tik 
apsimąstykime. / 

Kyla karas, — katalikai nėra pasiruošę jokiu tvirtu 
nusistatymu jo pasitikti. Katalikai maža tepadaro, kad 
neleistų pasauliui kariauti, o karui prasidėjus nieko 
neįstengia padaryti, kad pagreitintų taikos įvykdymą. 
Karas eina, — katalikų milijonai griebiasi ginklo: 
katalikai vokiečiai skerdžia katalikus belgus ir francūzus; 

katalikai italai skerdžia katalikus austrus, atvirkščiai ir 
taip toliau. Kiekviena katalikų sekcija tikisi turinti savo 
tiesą; jų nė viena negalvoja apie vienatinę visuotiną 
tikrai katalikiškąją Tiesą, kuri draug yra tikras Kelias 
ir tikras Gyvenimas. Tuo tarpu savosios tiesos gynime 
katalikai bijo pasirodyt esą mažiau patrijotai nekaip 
tieji, kurie atvirai išsižadėjo krikščionių vardo. 

Vėliau, taiką nustatant, katalikai, kurie bažnytinio 
gyvenimo srityje sueina šventųjų bendravime, neranda 
krikščioniškosios normos visuotinajai santaikai. Savo 
karingų žygių akivaizdoje jie nepajėgia statyt aukšto 
idealo ir paremt jo balso savo vidaus pasiryžimu. Jų 
balsas, nepasitikįs pats savimi, pradingsta visuotinoje 
suirutėje ir nevalioja net priversti pasaulio klausytis. 
Tuo tarpu vienas kultūrinio indyvidualizmo atstovas, — 
to indyvidualizmo, kuris yra sukėlęs didįjį karą, — 
įstengia platesnės idėjos obalsiu paraginti pasaulį 
valandėlei susimąstyti. Tiesa, jo balsas veikiai pražuvo 
nugalėjimo svaigulyje, bet jo pavyzdys parodė, kuo 
galėtų būti katalikų balsas, jei jis būtų buvęs Visuo¬ 
tinosios Tiesos skelbėju. 

Taip, šita Tiesa reiktų paremti veiksmu; šitai 
Tiesai reiktų suteikti pažymėjimas, o šituo pažymėjimu 
gal būtų buvęs Kryžiaus Žygis. Bet kas dabar įšrodys, 
kad katalikai, kurių esama tiek ir tiek milijonų, užuot 
skerdę kits kitų, nebūtų galėję nustatyti pasaulyje visuo¬ 
tinosios taikos, jei būt buvę pasiryžę iš paskutinųjų 
gint ir politikoj vykdyt aukštuosius Kristaus mokslo 
pradmenis? Juk katalikai milijonais dalyvavo kare; 
juk katalikai išaikvojo begales jėgų karingiems žygiams, 
išliejo ištisas savo ir savo priešininkų kraujo upes — 
ir visa tai šio pasaulio kunigaikščio naudai! Kas gi 
dabar žino, kokis būtų pasaulyje stovis, jei katalikai 
tiek pat darbo būtų padėję tam pasauliui sutvarkyti 
krikščioniškais principais. 

Suprantu, jog paliečiu čia sritį, kur tikslus išskai¬ 
tymas negalimas, kur apsileidimas tampa netobūlumu, 
prievolė — patarimu. Bet vis dėlto mūsų sąžinė ne¬ 
privalo nurimti, ypač jei imsime krikščionybės šviesoje 
lyginti save su taisiais, kurie nesisako esą krikščionys: 
ne jų tiesa darys tuomet priekaištų mūsų sąžinei, bet 
mūsų pač ų idealas. Socijalistai buvo pasiryžę už¬ 
gniaužti karą pačioje jo pradžioje, bet, nustoję fronto 
vienybės ir apakę jautuliais, kuriuos sužadino vietos 
ir momento aplinkybės, neįstengė to padaryti. Mes, 
katalikai, nebuvom sąmoningai pasiryžę to daryti, tuo 
tarpu kažin, ar nebūtum galėję to padaryti, jei būtum 
buvę tikrai pasiryžę. Dabar mes žinome, jog šitoje 
visuotinoje priežasčių ir išdavų painiavoj visi, kas savo 
veikimu, o kas savo apsileidimu, kalti už kiekvieną, 
ir kiekvienas kaltas už visus; ir, atėjus valandai, kada * 
reik atitaisyti žmonijos nusižengimai ir paruošti kelias 
pastoviai taikai, mums nedera prieš istorijos teismą, 
draug su Evangelijos farizėjum, sakytis nesant pana¬ 
šiems į pasaulio muitininkus. Mes privalome, draug 
su Evangelijos muitininku, pult ant kelių ir, mušdamies 
krūtinėn, tiesiai tarti: „Viešpatie, atleisk mums mūsų apsi¬ 
leidimus; apšviesk mūsų dvasią ir pakelk mūsų širdis!“ 

Tik su šitokiu moraliniu nusistatymu mes tegalim 
išeiti sustiprinti iš gyvenamojo krizio. 

Taip, katalikiškosios sąžinės drama, apie kurią 
nedaug viešai tekalbama, bet kuri aiškiai nujaučiama 
katalikų nusiteikime, pagamino jau socijalinės jų pasau¬ 
lėžvalgos krizį. Tasai krizis iš pagrindo yra politinio 
ir socijalinio katalikų nusistatymo revyzija amžinųjų 
Kristaus mokslo tiesų šviesoje. Gailėtinas katalikų 
vaidmenis pasaulyje didžiojo karo metu lyg pirštu 
parodė, pirma, jog katalikams nevalia pasilikti pasyviais 
didžiuosiuose politinio ir soči jalfnio gyvenimo įvykiuose, 
ir, antra, jog katalikams privalu turėti viena ir visuo¬ 
tina politika, suderinta su vienatine krikščioniškąja 

etika ir visiems katalikams lygiai privaloma. Katalikų 
gyvenimas į šituodu reikalu jau suskubo atsiliepti, ir 
mes matome iš vienos pusės, kad katalikų akcija ir 
draug vaidmenis politikoje, paaiškėjus karo išdavoms, 
žymiai padidėjo; o iš antros pusės, kad visuose politinio 
ir socijalinio gyvenimo baruose katalikų ieškoma naujų 
kelių. Ar imsime Italiją, ar Austriją, ar Belgiją, ar 
Vokietiją, ar FrancOziją, ar net mūsų Lietuvą, — visur 
katalikų sąmonėje, lygiai su veikimo įtampa, eina tas 
pats socijalinių vertenybių perkainojimas. Visa tai 
reiškia, jog pats gyvenimas yra pastatęs su nauju, net 
didesniu nekaip kitą kart, aštrumu krikščioniškosios 
politikos problemą. 

Šita problema yra perdaug plati, kad drįsčiau ją 
spręsti čia visa platuma. Nurodydamas gyvenamųjų 
įvykių prasmę krikščionybės šviesoje, tenorėčiau paska¬ 
tinti katalikus veikėjus su visu sąmoningumu statyt ir 
sprandyti krikščioniškosios politikos problemą praktikos 
tikslams. Jei, be to, man pačiam pasisektų tinkamai 
ji pastatyti, laikyčiau savo uždavinį atliktų, nes tin¬ 
kamai pastatyti problema reiškia žymiai prisiartinti prie 
jos išsprendimo. Taigi kas yra šitos problemos esmė? 

Katalikams savaime numanu, jog visas jų gyve¬ 
nimas, tiek indyvidualinis, kiek ir sutelktinis, tur 
vaduotis krikščioniškosios etikos normomis. Šiuo 
atžvilgiu politika nedaro išimties: katalikų politika, ar 
ji taikoma prie tarptautinės srities, ar prie politinio 
valstybes gyvenimo, ar prie socijalinių santykių, — 
visada tur būt pagrįsta amžinais Kristaus mokslo 
principais. Katalikiškajai sąžinei, neatbukusiai į gyve¬ 
nimo realizmą ir neapakintai klaidingos socijalinės 
filosofijos sofizmais, savaime aišku, jog išlaikyti poli¬ 
tikoje krikščioniškosios etikos principai ne tik galima, 
bet ir griežtai privalu. Kitas dalykas, kiek tai yra 
lengva ar sunku, bet šiaip ar taip krikščioniškoji politika, 

kuri vienintelė tedera katalikams, privalo vykdyti 
visame sutelktinio gyvenimo plote krikščioniškosios 
visuomenės idealą. 

Paminėtas čia sutelktinio gyvenimo plotas yra 
viena sritis to prigimtojo žmonijos gyvenimo, kuris, 
būdamas netobulas, netelpa šventosios Bažnyčios 
ribose, kur tikruma ir idealas sutampa realioje vie¬ 
nybėje. Šitoje prigimtojo mūsų gyvenimo srityje 
idealas tik užduotas vykdyti. Prie jo galima nuolatos 
artintis besitobūlinant, bet jo negalima visai pasiekti 
prigimtose mūsų gyvenimo ribose. Todėl, statant 
krikščioniškosios politikos problemą, privalu 1) nusta¬ 
tyti krikščioniškosios visuomenės idealas, 2) įvertint 
jo šviesoje tikruma ir 3) susekti pamatinės sąlygos 
idealui vykdyti tikrumoje. 

s 

II. 

Kurs tad yra krikščioniškosios visuomenės ide¬ 
alas? Kad tinkamai atsakytum j šitą klausimą, reik 
atsiminti krikščionybės idealas apskritai, nes krikščio¬ 
niškosios visuomenės idealas tėra tik šito pritaikymas 
prie sutelktinio žmonijos gyvenimo srities. Šita aplin¬ 
kybė verčia mane trumpai nupasakoti, atatinkančia 
reikalui schema, krikščionybės idealą ir jo vykdymo būdą. 

Visų pirma reik žinoti, jog krikščionybės idealas 
nėra atotrauka, t. y. abstraktyvinė idėja, atitrauktinai 
pagaminta prigimtuoju žmogaus protu. Šituo idealu 
yra dieviškoji tikruma, arba pats gyvasis Dievas, 
kuriame tarpsta buities pilnatis. Pasiekti idealas pri¬ 
gimtąją! būtybei reiškia susijungti tobūloje vienybėje 
su pirmykščia savo norma, su savo pirmavaizdžiu, 
kuriuo yra visai reali kuriamoji Dievo idėja. Šitokis 
tobulas tikrumos ir idealo sutapimas įvyksta Bažnyčioje 
ir per Bažnyčią. Tai darosi aišku nuosakiai išplėtojus 
pagrindinę krikščionybės tiesą. 

Dievažmogio Kristaus asmuo įsikūnijimo paslap¬ 
tyje sutapdė į visai realią ir tobulą vienybę žmogybės 
prigimtį su dievybės esme, vadinama analoginiu būdu 
taip pat dieviškąja prigimtimi. Atpirkimu, perkeitimu, 
iš numirusių prikėlimu ir dangun žengimu Kristaus 
kūnas, arba, tiksliau tariant, fizinė ir psichinė žmogybės 
prigimtis yra įvesdinta į naują, viršprigimtinę buvimo 
sritį. Čia įvyko pilnutinis Dievo kūrinio sutapimas su 
tąja Dieviškosios Išminties idėja, kuri buvo jam pirma¬ 
vaizdžiu. Kadangi, krikščioniškuoju supratimu, Deus 
ėst idea su i, kas lygu pasakius, jog Dievo idėja yra 
pats Dievas, tai aišku, kad Kristaus asmenyje įvyko 
tobula kūrinio ir Kūrėjo vienybė. Nėr ko ir sakyti, 
kad šita vienybė yra tobulas sukurtos būtybės stovis: 
ji, buvusi konkretine prigimtojo pasaulio dalimi, sutampa 
dabar su visuotinuoju dieviškuoju idealu ir įgauna 
atatinkančių šitam pastarajam ypatybių. Žodžiu sakant, 

tikruma ir idealas Kristaus asmenyje visai nesiskiria. 

• 

Eikim logingai toliau. — Kristaus įsikūnijimas, 
kaip žinome, tapo pagrindas, ant kurio yra pastatyta 
šv. Bažnyčia. Būdama visuotina, lygiai kaip perkeistas 
pagal visuotinąją dieviškąją idėją Kristaus kūnas, ji 
yra toji buvimo tvarka, kur indyvidualinis Kristaus 
žygis virsta visuotinuoju, žmonijai laisvai savivantis 
Atpirkimo vaisius. Todėl tai, kas įvyko indyviduailai 
su žmogiškąja Kristaus prigimtimi, privalo įvykti visuo¬ 
tinai su žmonija, o per ją ir su visu pasauliu, Bažnyčios 
nuopelnais. Ir iš tikro, Bažnyčios gyvenimas iš 
esmės yra ne kas kita, kaip dieviškojo Įsikūnijimo 
plėtimasis erdvėje ir laike, kitaip tariant, prigimtosios 
tikrumos ir dieviškojo idealo jungimasis vienybėje. 
Kuriomis priemonėmis tai pasiekiama? 

Trims žmogaus prigimties apraiškoms atatinka 
trys teologinės dorybės: protui — tikėjimas, valiai — 
meilė, jausmui — viltis. Trys teologinės dorybės 

gamina bažnytiniame gyvenime tris atatinkamas veikimo 
sritis: dogmų išpažinimą, šventųjų bendravimą ir 
sakramentalinę praktiką. Tikėjimo žygiu Bažnyčia 
yra neklaidinga skelbėja tos amžinosios Tiesos, kuri 
yra Dievo Žodis ir kuri, būdama Dievo Žodis, yra 
pats Dievas. Tai nustatymas Idealo. Vilties žygiu 
Bažnyčia vykdo prigimtajame pasaulyje sakramentų 
veiksmą. Tai tikruma keliama prie idealo. Galop, 
meilės žygiu, kuris yra susivienijimo veiksnys, Baž¬ 
nyčia suteikia žmonijai, o per ją ir prigimtajam pa¬ 
sauliui, tikrąją vienybę ir jungia vienybėje tikrumą ir 
idealą. Tikėjimu išpažįstamos dogmos; viltimi gai¬ 
vinama sakramentalinė praktika; meile grindžiamas 
šventųjų bendravimas. Štai bažnytinio gyvenimo schema. 

Bažnytiniam gyvenime aktingas veiksnys yra Dievo 
malonė, reiškimosi lytis — stebuklas. Bet tai, kas 
pripildo paprastą musų gyvenimą, yra pati mūsų pri¬ 
gimtis. Mistinga Bažnyčios esmė neprieinama mūsų 
pojūčiams; o tai, kas regimai mums apsireiškia, kaipo 
bažnytinė organizacija, yra prigimtoji atrama malonės 
veiksmui. Iš žmogaus pusės malonė reikalauja aktin- 
gumo: ji reikalauja, kad žmogus visuose gyvenimo 
baruose suderintų savo veikimą su galutinuoju idealu. 
Kokiomis tad lytimis reiškiasi šitas žmogaus veikimas 
prigimtojo gyvenimo ribose? 

Prigimtis, kultūra ir religija štai laiptai, kuriais 
kyla žmogus prie idealo. Prigimtis yra žmogaus veikimo 
pamatas, kultūra — priemonė, religija arba jos idealas 
— tikslas. Tai subjektinga žmogaus veikimo pusė. 
Jai atatinka objektivacija, arba, lietuviškai tariant, — 
įsidaiktinimas. Prigimtis objektingai reiškiasi gamtoje, 
kultūra — cyvylizacijoje, religija — Bažnyčioje. Visos 
žmogaus veikimo sritys privalo būt atatinkamai deri¬ 
namos galutinojo idealo linkui. Tik tuomet gamtos, 
cyvylizacijos ir Bažnyčios veiksniai tegal sutartingai 
reikštis žmogaus gyvenime. 

Šita sutartinė tegalima vien todėl, kad prigimties 
tikslingumas, nors netobulai ir nevisai tiksliai, vis dėlto 
atvaizdina viršprigimtinę tvarką, kurios paveikslu ji 
yra pagaminta. Kultūros priemonėmis žmogus pajėgia 
susekti prigimties tikslingumą, paskui — nustatyt jai 
aukštesnę normą idealiniu savo proto matu ir kulti¬ 
vuoti ją, kaip šitos normos reikalauja. Bet kultūros 
priemonėmis žmogus nepajėgia pasiekti viršprigimtinės 
santvarkos. Vien religija tesiekia ją ir todėl tik jinai 
tegal patiekti kultūriniam žmogaus veikimui aukščiausią 
normą ir aukščiausią idealą. Religija suteikia naują 
prasmę prigimčiai ir naują reikšmę — kultūrai. Religijos 
įdvasinta kultūra tašo prigimtį ir ruošia ją tarnauti 
malonės tikslams. 

Kiekvienai žmogaus prigimties galiai atatinka atskira 
kultūrinio veikimo sritis: protui — Žinija, valiai — 
visuomenė, jausmui — menas. Savo ruožtu malonės 
valstybėje žinijai atatinka dogmų išpažinimas, visuo¬ 
menei — šventųjų bendravimas, menui — sakramen¬ 
talinė praktika. Šitame sustatyme pigu pastebėti, jog 
prigimtyje, kultūroje ir religijoje eina gretimais kyla¬ 
muoju krypsniu teorinis, praktinis ir estetinis veikimas. 
Praktinis veikimas, kuris prigimties srityje remiasi 
valia ir kuris kultūros srityje sutelktinai vykdomas 
visuomenės priemonėmis, religijoje tesiekia galutinąjį 
tikslą, kuriuo yra, sutelktiniame žmonijos gyvenime, 
šventųjų bendravimas. 

Šventųjų bendruomenė — štai krikščioniškosios 
visuomenės idealas. Ką tai reiškia? Šventųjų bendruo¬ 
menė yra viršprigimtinę, ir todėl — normali ir tobula, 
lytis, kuria jungiasi žmonija Bažnyčios gelmėse. Tai 
tobulas organizmas, mistingas Kristaus kūnas, kur dievybė 
eina veikiamuoju vienybės pradmeniu; kartu tai tobula 
indyvidų vienybė vienatinėje Kristaus dievybėje. Čia 
asmens galių visetas randa laisvą ir pilnutinį savo 
išsipėtojimą visų narių klestėjime. Čia indyvido ir 

bendruomenės sutartinė randa sau tobulą išraišką, nes 
indyvidualizmas ir universalizmas sutampa tobulos 
visuomenės pamate. Viršprigimtinės meilės žygiu laisvė 
ir lygybė įgauna čia aukštesnę prasmę visuotinojo soli¬ 
darumo šviesoje. Kiekvienas indyvidas čia laisvai 
apsisprendžia visuotinojo gėrio linkui ir todėl savo 
laisve netveria jokių ribų kitiems indyvidams. Antra 
vertus, kiekvienas indyvidas, visai nepakartojamas dėl 
savo indyvidualumo, naudojasi čia žmogiškosios savo 
rūšies lygybe, kuri reiškiasi tuo, kad visi kartu ir kiek¬ 
vienas skyrium randa savo laimės patenkinimą visiems 
lygiai pilname pasiturėjime dievybe. Žodžiu sakant, 
čia laisvė neardo lygybės, ir lygybė nevaržo laisvės, nes 
solidarumas, kuris glūdi šventųjų bendruomenės pa¬ 
grinde, yra ta tobula harmonija, kuri nuo amžių žėri 
nesudrumsta šviesa kuriamajame Dieviškosios Išminties 
pirmavaizdyje. 

Kai katalikas, kartodamas Credo, sako: „tikiu 
šventųjų bendravimą“, jis ne tik pripažįsta tobulos 
visuomenės idealo realumą, bet dargi tvirtina, jog šitas 
idealas sutampa su tikruma viršprigimtinėje Bažnyčios 
srityje. Šitoje srityje idealas vykdomas bažnytinio 
gyvenimo priemonėmis; bet atlieka dar prigimtoji sritis, 
kur idealas siekiamas kultūros priemonėmis. Kadangi 
viršprigimtinė tvarka yra idealas prigimtajai tvarkai, tai 
veikimas prigimtojo gyvenimo srityje privalo vykdyti 
ruošiamąjį vaidmenį viršprigimtinio idealo linkui. Mes 
žinome, jog pasiekti idealo prigimtosios tvarkos ribose 
negalima, nes idealas, būdamas tobulybė, yra abso¬ 
liutinis arba beribis. Tą pačią valandą, kai absoliutinis 
idealas tampa įvykdytas tikrumoje, šita pastaroji pereina 
iš prigimtosios srities į viešprigimtinę. Iš to savaime 
seka išvada, jog prigimtojo buvimo srityje mūsų gyve¬ 
nimas niekada nėra tobulas, ir jog todėl mums privalu 
nuolatos vykti tobulinimosi keliu idealo linkui. Šitoje 
eigoje netobuli vyksmai tiek tetur vertės, kiek jie 

prisiartina prie idealo. Jei nukrypstama nuo tobūlinimosi 
kelio ar net stovima vietoj, prigimtasis žmogaus gyve¬ 
nimas nustoja aukštesnės savo reikšmės, o kartu su ja 
ir tikrosios savo prasmės. 

Po šitų prirengiamųjų samprotavimų grįžkim prie 
krikščioniškosios politikos. Dabar nesunku jau padaryt 
išvada, jog pritaikyti krikščionybės idealas prie visuo¬ 
meninio žmonijos gyvenimo ir vykdyt jis prigimtoje 
gyvenimo srityje kultūros priemonėmis, bet religijos 
principais ir tikslais sudaro krikščioniškosios politikos 
uždavinį. Turėdamas galvoje šventųjų bendruomenės 
idealą, politikas krikščionis privalo stengtis kelti visuo¬ 
menę į tokį stovį, kur viešpatautų laisvė ir lygybė pilnoje 
indyvidualinių pastangų solidarybėje, kur kiekvienas 
indyvįdas rastų pilnutinį ir laisvą savo galių išplėtojimą 
visuotinoje visuomenės sutartinėje. 

Šitos galutinojo religijos tikslo linkmės politikui 
krikščioniui nevalia nė valandėlei pamest iš akių, ar 
auklėjant žmogaus prigimtį ar organizuojant visuomenę 
kultūros priemonėmis, nes religija, kuria jis privalo 
vaduotis, y:a viso žmogaus gyvenimo jungimas vienu 
dieviškuoju pradmeniu. Artimiausieji politiko krik¬ 
ščionies tikslai visuomenės srityje dažnai gal būti vienodi 
su nekrikščionių tikslais, bet tai, kas skiria pirmuosius 
nuo pastarųjų, bus visada tasai religinis krikščioniškosios 
politikos motyvas, kuris ir čia stengiasi jungti hierar¬ 
chijos laiptais prigimtį, kultūrą ir religiją. Politikas 
krikščionis, pavyzdžiui, vykdys visuomeninėje žmonijos 
pažangoje visuotinąjį jos susidraugavimą laisvės ir 
lygybės principais ir tai jis darys būtent todėl, kad 
aukščiausias žmonijos gyvenimo laiptas yra Katalikiš¬ 
koji Bažnyčia, kuri ne tik iš vardo bet ir iš viršpri- 
gimtinio savo pagrindo yra visuotinasis žmonijos 
sudėjimas šventųjų bendravimo pavidalu. 

Asmuo tur krikščioniui nelygstamosios vertės ne 
dėl savo prigimties ypatybių, bet todėl, kad šita pri- 

gimtis yra absoliutinio turinio nešėja. Antra vertus 
visuomenė tur krikščionies akyse ne vien utilitarinės 
reikšmės jam ji atvaizdina tą metafizinę žmonijos 
vienybę, kuri viršprigimtinėje tvarkoje randa sau 
nelygstamąją išraišką. Todėl politikas krikščionis 
auklės asmens prigimtį taip, kad ji atitiktų viršpri- 
gimtinės visuomenės tikslams, ir kultūrins visuomenės 
įstaigas taip, kad jos atitiktų asmens reikalams. Visa 
tai gal būt puikiai sutaikoma krikščioniškoje politikoje 
todėl, kad krikščionybė tiesia lygų metafizinį pamatą 
ir asmeniui ir visuomenei ir vienu žygiu iškelia juodu 
į absoliutinių vertenybių eilę. Krikščionybė savo 
pasaulėžvalgoje suveda į organingą sintezę indyvidua- 
lizmą ir ūniversalizmą, nes krikščioniškajame ideale 
pilnutinis visų indyvidualybių klestėjimas be mažiausio 
jų apribojimo pagrįstas yra susijungimu su vienatine 
ir absoliutine dievybės esme. 

Ir iš tikro, jei imsime Kristaus mokslą ir ištirsime 
jame asmens ir visuomenės santykių problemą, tai 
pamatysime, kad joks kitas mokslas nepajėgtų, be bai¬ 
mės prieštarauti pats sau, taip nuosakiai vienu laiku 
skelbti griežto indyvidualizmo ir griežto ūniverzalizmo 
principų. Bet ar galėtų daryti kitaip mokslas, kuris 
vadina žmones Dievo sūnumis ir įsako jiems sudaryti 
vienybę, panašią į tąją, kuri viešpatauja Dievo Treybėje? 
Čia suderinimas daugybės vienybėje tiek yra tobulas, 
jog, būdamas absoliutinis, siekia paslapties ribų. 

Nustatyti krikščioniškosios politikos teorijoje to¬ 
bulos visuomenės idealas nėra sunkiausias dalykas. 
Tikrai sakant, tasai idealas glūdi ištisai krikščionybės 
moksle. Todėl katalikų susitarimas šitoje krikščioniš¬ 
kosios politikos dalyje nėra sunkus. Šitam susitarimui 
jie gal rasti pakankamai pamato neklaidingame Baž¬ 
nyčios moksle, kuris jiems visiems yra lygiai įtikimas. 
Bet, kai idealas yra nustatytas, kai reik griebtis prie¬ 
monių jam vykdyti tikrumoje, ir kai šitos priemonės 

reik suderinti su visuomenės mokslų nurodymais, krik¬ 
ščioniškosios politikos teorija ir praktika vis labiau 
pasidaro sudėtingos, kaskart tolsta nuo neklaidingo 
Bažnyčios reglamentavimo srities ir vis daugiau reika¬ 
lauja asmeninės inicijatyvos. Einant nuo bendrų da¬ 
lykų prie atskirųjų, katalikų susitarimas pasidaro čia 
vis sunkesnis ir galutinai virsta idealu, prie kurio 
galima artintis, bet kurio negalima visai pasiekti, kol 
tarp katalikų bus nuomonių skirtumo visuomenės 
dalykuose. 

Ar tai reiškia, kad katalikai tur išsižadėti vilties 
sudaryti vieną bendrą krikščioniškosios politikos pa¬ 
kraipą, kurios reikalingumą iš pat pradžios esu pri¬ 
mygtinai pabrėžęs? Anaiptol šito nenorėčiau pasakyti. 
Jei katalikų susitarimas krikščioniškosios politikos 
smulkmenose pasiliks pageidavimo srityje, tai nustaty¬ 
mas bendros krikščioniškosios politikos pagrindiniuose 
dalykuose ne tik yra pageidaujamas ir galimas, bet ir 
privalomas, atsižvelgiant į tai, kiek kenksmingas yra 
katalikų iškrikimas politikos dirvoje. 

Krikščioniškosios filosofijos tarpimas gal būt 
padrąsinamuoju pavyzdžiu krikščioniškajai politikai. 
Filosofija, kaip ir politika, verčiasi toje prigimtojo 
veikimo srityje, kur viešpatauja pryvatinės inicijatyvos 
laisvė, o vis dėlto nūdien galima jau pasakyti, jog 
katalikai tur vieną bendrą filosofijos sistemą. Šita 
filosofija buvo ir yra tebekuriama sutelktinai žmogaus 
proto išgalėmis sintetizmo linkme. Tai amžinoji ir 
visuotinoji filosofija ta prasme, kad iš vienos pusės 
ištisi amžiai, o iš antros — visa mąstytojų eilė, nesibai¬ 
gianti ir šiandien, dalyvavo jos kūrime ir plėtojime. 
Ji duoda daug kartų daugiau negu pajėgia sukurti 
atskiras filosofinis genijus indyvidualinėmis savo iš¬ 
galėmis. Nauji filosofai gal ją tobūlinti, bet nebėgai 
jau pastatyti prieš ją nieko geresnio šioje srityje. 

Panašaus stovio katalikai privalo ryžtis pasiekti 
politikoje. Šiuo atšvilgiu iki šiolei jų padaryta nelyginti 
mažiau negu krikščioniškosios filosofijos suvienodinimo 
reikalu. Buvo tam ypatingų istorinių priežasčių, kurios 
dabar, mano nuomone, nustoja veikusios. Dabar atėjo 
jau laikas, kad suvienodinta krikščioniškoji filosofija 
padėtų įvykdyti krikščioniškosios politikos suvieno¬ 
dinimą. Ir nėra pripuolamu atsitikimu, kad tas papa, 
kuris oficijalinai paskatino krikščioniškosios filosofijos 
atgimimą neoscholastinio sintetizmo pavidalu, buvo 
taip pat karštas krikščioniškosios politikos inicijatorius. 
Leono XlIl-ojo enciklikos iškėlė eikstėn krikščioniš¬ 
kosios politikos obalsius, kuriems mūsų nepaprastais 
laikais dera pražysti plačia idėja ir aktingu žygiu. 

III. 

Dabarties įvykių akivaizdoje man teko iš pat 
pradžios iškelt aikštėn katalikiškosios sąmonės krizis, 
liečiąs krikščioniškosios politikos problemą; o kadangi 
krizio valandą visų pirma privalu pakelt akys prie 
idealo ir jame ieškoti amžinų veikimo principų, tai 
visuomenės idealo analizė tiesė toliau mano minties 
kelią. Dabar einant nuo idealo prie jo vykdymo tik¬ 
rumoje dera pažinti šita pastaroji, nes be tikrumos 
pažinimo jokios idėjinės pastangos negal būt sėkmingos 
veikime. Aiškus daiktas, kad nekalbama čia apie tikru¬ 
mos tyrinėjimą visa jos platuma, Šiuo tarpu man 
svarbu nustatyti tokia jos schema, kuri iš vienos pusės 
priežastingai aiškintų dabarties įvykius, t. y. karą ir 
revoliuciją, o iš antros pusės darytų tikrumos įvertinimą 
idealo šviesoje. 

Jei su atidžia pažvelgsim į tą naujosios istorijos 
laikotarpį, kai brendo įvykusios mūsų laikais katastrofos, 
tai pamatysime, kad jo bėgyje visuomeninį gyvenimą 
valdė, kaip ir šiandien tebevaldo, nors ne visumet lygia 

proporcija, trys pagrindiniai, neskaitant smulkesniųjų, 
veiksniai, būtent: indyvidualizmas, socijalizmas ir krik¬ 
ščionybė. Tikrai sakant, šitų trijų vardų kiekvienas 
yra tik vėliava, po kuria telkiasi ištisa visuomeninių 
veiksnių eilė. Bet kaip tik todėl šitos veiksnių kate¬ 
gorijos mums svarb os. Jos leidžia aplamomis linijomis 
suimti visuomenės vyksmą. 

Taip antai, galima pasakyti, kad XIX-ojo šimtm. 
visuomenė išaugo indyvidualizmo atmosferoje ir tvarkėsi 
jo principais. Ekonominė ir politinė jos santvarka 
atvaizdino savyje pėdsakus kovos su feodalizmu ir 
abroliutizmu, prieš kuriuodu istorijai teko iš eilės 
reaguoti ginant indyvidualinę asmens laisvę. Indyvido 
laisvė ir lygybė buvo iškeltos aukščiausiais naujos visuo¬ 
menės obalsiais ir padėtos kampiniu akmeniu naujon 
jos organizacijom Politinėj srityje indyvidualizmas 
pagamino teisėtą valstybę su jos konstitucinėmis ir 
parlamentarinėmis garantijomis; ekonominėj srityje — 
stambų kapitalizmą su jo liberaline buržuazija. Ilgainiui 
pasirodė, jog vienodas, būtent neigiamas, laisvės ir 
lygybės supratimas ir politinėj ir ekonominėj srityse 
parankus tik šitai buržuazijai. Bet kadangi ji buvo jau 
virtusi didžiausiąja naujos gadynės galybe, jai teko 
atvaizdinti indyvidualizmas istorinėse jo išdavose. 

Sočijalinių santykių srityje pasirodė, jog ekono¬ 
minis indyvidualizmas pagamino padėties kontrastą ir 
reikalų antagonizmą tarp proletarijato ir buržuazijos. 
Paaiškėjo, jog ta pati politinė ir ekonominė laisvė, 
kuri padėjo negausingai buržuazijai įsigyti stambių turtų, 
nustūmė proletarijato mases į skurdą. Socijalinė ne¬ 
lygybė iškėlė aikštėn socijalinį klausimą, o kilusi draug 
su juo reakcija prieš indyvidualizmą apsireiškė su 
socijalizmo vėliava. Ne politinė indyvido laisvė ir 
lygybė, bet nauja socijalinė visuomenės organizacija, 
pagrįsta socijalinės teisybės principais, pasidarė dabar 

opozicijos obalsiu. Nauja santvarka turėtų perkelti 
gamybos įrankių nuosavybę nuo indyvidų ant visuo¬ 
menės, panaikinti socijalinę nelygybę ir lygintinai pa¬ 
tenkinti materijalinius žmonių reikalus. Jei indyvi- 
dualizmas iš esmės linksta duoti pirmenybę asmeniui, 
o ne visuomenei, tai socijalizmas tur priešingą linkmę 
teikti pirmenybę visuomenei, ne indyvidui. Nesiliau¬ 
jančiose kovose ir nuolatiniame veikimesi indyvi- 
dualizmas ir socijalizmas palengvėl aptašė kraštutinius 
savo kampus: buržuazinis liberalizmas pripažino soci- 
jalinių reformų reikalingumą; socijalistinis reformizmas 
pripažino iš savo pusės parlamentarinės evoliucijos 
reikšmę. Vis dėlto pagrindiniai jųdviejų polinkiai 
visada pasilieka tie patys. 

Trečias veiksnys, kurs reiškiasi visuomenės gy¬ 
venime, kaip sakyta, yra krikščionybė. Krikščionybė 
nėra iš vidaus surišta su jokiu mūsų visuomenės plė¬ 
tojimosi tarpsniu; ji nesijungia priežastingai su jokiu 
laikotarpiu, su jokiomis tam tikros vietos aplinkybė¬ 
mis; ji stovi aukščiau už tą istorinį vyksmą, kuris eina 
nuo pozicijos prie opozicijos ir, dailindamas jųdviejų 
priešingumą, stato pažangos gaires. Krikščionybės 
idealas visuotinoje savo sintezėje telkia visas atskiras 
tiesas ir atmeta visas klaidas, surištas su atvirkščia jų 
puse. Todėl krikščionybės idealas laikų pažangoje 
tebelieka amžinas, o palygintas su istoriniais momento 
idealais, pralenkia juos visu daugumi. 

Bet ar galima tas pat pasakyt apie katalikų ak¬ 
ciją visuomenės gyvenime, palyginus ją su nekatalikų 
veikimu? Deja, reik griežtai atsakyti: ne, negalima. 
Tarp katalikų akcijos politikoj ir krikščionybės idealo 
nebuvo iki šiolei ir dar nėra pilnos atatinkamybės. To 
fakto nelaikysime visai nepaprastu dalyku, jei atsimin¬ 
sim, jog krikščionybės idealas, net toks, kaip ji> at¬ 
spindi žmogaus sąmonėje, nėra vien žmogaus padaras: 

jo esmė patiekta mums Apreiškimu, tuo tarpu, kad 
katalikų akcija politikoj yra netobūlų žmonių darbas, 
pilnas silpnybių. Bet tai neleidžia dar katalikams už¬ 
merkt akių prieš savo silpnybes, jei jie nenor nusi¬ 
žengti prieš tobulinimosi pareigą ir išsižadėti krikščio¬ 
nybės idealo. 

Žengiant nuo viduramžio į naujosios istorijos 
laikotarpį katalikai vadovavo visuomenės gyvenimui. 
Bet kaip tik todėl katalikai, nesakau — Katalikiškoji 
Bažnyčia, pasidavė pagundai pavartoti bažnytiniams 
tikslams valstybinio aparato įrankius ir tai dalykuose, 
kur bažnytinio ir valstybinio veikimo priemonės buvo 
griežtai skirtinos. Stengimasis vykdyti bažnytinius tiks¬ 
lus verčiamomis valstybinės organizacijos priemonėmis 
sudaro esmę klerikalizmo, kuris nusideda prieš indy- 
vidualines asmens teises. Todėl opozicija, kurią su¬ 
kėlė indyvidualizmas prieš senąją tvarką, buvo taip pat 
protestu prieš katalikų politikos klerikalizmą; todėl irgi 
naujųjų laikų indyvidualizmas ėjo, jei ne su pilno 
atejizmo, tai bent su protestantizmo vėliava. 

Kai indyvidualizmo obalsiai, atatinkantieji laiko 
reikalavimams, laimėjo tikrumoje, katalikai gana greit 
apsiprato su nauja visuomenės santvarka, pagrįsta 
indyvidualizmo pradmenimis ir ilgainiui ėmė net joje 
matyti normalinį dalykų stovį. Todėl, kai prieš indy- 
vidualizmą sukilo socijalizmas ir pastatė prieš jo pro¬ 
testantizmo dvasią atejistinį savo krypsmą, katalikų 
dauguma pasirodė faktinai beeinanti išvien su indyvi¬ 
dualizmo veikėjais. Ir kažin, ar katalikai nepanorės 
dar kartą plaukioti atoslūgio seklumoje, kai socijaliz¬ 
mas bus įvykdęs tikrumoje realinę socijalinės savo pro¬ 
gramos dalį, kas sudaro jo buvimo prasmę, ir draug 
bus atsisakęs nuo kovojamojo atejizmo, kuris tėra jo 
ideologijoje priepuolybė. Savo politika katalikai iš 
vienos pusės dažniausiai gindavo tai, kas teigiamo 

buvo visuomenės realizuota istoriniame vyksme, o iš 
antros pusės kovodavo su tuo, ko neigiamo turėdavo 
naujos pažangos reiškėjų opozicija. Bet inercijos dėsnio 
stumiami katalikai labai dažnai gindavo ir viešpatau¬ 
jančios tvarkos silpnybes, kovodami vienlaik ir su ta 
tiesa, dėl kurios kariavo jos priešininkai. Katalikai 
mokėdavo branginti tai, kas buvo laimėta visuomenės 
pažangoje, bet patys neištesėdavo būti naujos visuo¬ 
meninės pažangos nešėjais. Šita savo inercija jie nusi¬ 
dėdavo prieš krikščioniškąjį savo idealą, kuris, kaipo 
absoliutinis, laiko savyje kiekvienos naujos pažangos 
paslaptį ir reikalauja nuo savo reiškėjų nenuilstamojo 
žengimo paakiui. Krikščionybės idealas jungia savyje 
visa tai, kiek yra tiesos ir indyvidualizme ir socija- 
lizme; todėl katalikai ne kartą galėdavo imtis inicijaty- 
vos pažangos atžvilgiu, jei būtų supratę laiko obalsius. 
Bet jie dažniausiai užleisdavo pažaugos inicijatyvą 
žmonėms, kurie laiko obalsius priimdavo visu idealu. 
Savo ruožtu šitie pastarieji, kovodami su senąja san¬ 
tvarka irdraug su konservatyviniu katalikų oportunizmu, 
kovodavo, inercijos stumiami, taip pat ir su tuo, kas 
amžino yra krikščioniškajame katalikų ideale. Mes, 
katalikai, mokame labai gerai kritikuoti ir smerkt 
indyvidualizmo ir socijalizmo reiškėjus, bet mes labai 
mažai nusimanome, kiek mūsų kaltės yra šalingame 
jų nusistatyme. 

Krikščionybė, indyvidualizmas ir socijalizmas nėra 
trys pripuolamos vėliavos, aplik kurias telkiasi gyve¬ 
nimo kovotojai. Jų kiekvienas atatinka atskirai 
gyvenimo sričiai, remiasi tam tikru realiniu gaivalu, 
tašo iš žmogaus tam tikrą moralinį tipą ir tuo pačiu 
gamina gyvenime atatinkamų išdavų. Pagrindinę savo 
esmę krikščionybė semia iš religijos, indyvidualizmas — 
iš kultūros, socijalizmas — iš materijalinės prigimties. 
Religija, kultūra ir prigimtis sudaro tris atskiras 
žmogaus gyvenimo sritis, kurių kiekviena atatinka 

atskirai realinių žmogaus būtybės reikalų grupei. 
Todėl irgi jų kiekviena randa visuomenėje savo rei¬ 
kalams atsidavusių gynėjų: krikščionys, indyvidualistai 
ir socijalistai atstovauja visuomenės gyvenime tam 
tikriems reikalams ir pačiu savo buvimo faktu bal¬ 
suoja už šitų reikalų tikrumą. Pastovios priežastys, 
kurios glūdi žmogaus būtybėje, išeina tokiu būdu 
aikštėn kaipo vaidmeniu suskirstymas tarp atstovų, 
kurie krypsta daugiau į vieną ar į kitą gyvenimo 
sritį, nelygu jų polinkiai. Pats faktas, kad sutelktiniame 
žmonijos gyvenime religija, kultūra ir prigimtis reiškiasi 
pastoviais veiksniais, jau įrodo, kad reikalai, kuriems 
šitie veiksniai atstovauja, pagrįsti pačia žmogaus esme. 
Ir iš tikro, religija randa atramos žmogaus sieloje, 
materijaline prigimtis — kūne, kultūra — jųdviejų 
veikimesi. Todėl religijos atstovams svarbu visų pirma, 
nesakau — išimtinai, dvasios reikalai; materijalinės 
prigimties atstovams — kūno reikalai, ir kultūros 
atstovams — materijalinio gyvenimo kultivavimas 
psichinio gyvenimo išgalėmis. Pirmiesiems tinka 
dvasininkų vardas, antrieji iš pagrindo yra kūnininkai, 
tretieji specijaliai yra kultūrininkai. 

Tikslus žmogus ištesi pilnutiniame savo gyvenime 
tinkamai suderinti kūnininką, kultūrininką ir dvasi¬ 
ninką: šitie trys tipai sugyvena jame santaikoj, sudary¬ 
dami tris laiptus vienoje lipynėje, kuria jis kyla prie 
idealo. Bet tikslingų žmonių nesti daug; dažniausiai 
žmonės, kaip paminėta jau aukščiau, linksta labiau 
į vieną ar į kitą gyvenimo sritį. Tuomet veikiamasis 
jų krypsmas apsireiškia aikštėn visuomenės gyvenime, 
ir todėl iš jų linkmės galima jie skirstyt į dvasininkus, 
kultūrininkus ir kūnininkus. Žodžiu sakant, ekskliuzi- 
vizmas tarp šitų trijų tipų gimsta ne iš esmės, bet iš 
priepuolybės, t. y. iš pripuolamųjų gyvenimo aplinkybių. 
Persiskyrę ir nebepapildydami kits kitą, jie instinktyviniu 
būdu nujaučia savo gyvenimo spragas antagonizmo 

pagamintas, bet jau nebepajėgia jų užtverti, nes, suėję 
kovon, jie, nebėgai perteikti vieni kitiems to, kas 
teigiamo esama kiekviename skirtingame jų veikimo 
tipe. Ogi nuo šito ekskliuzivizmo pareina daugelis 
jų silpnybių: idealiniai jų tipai randa gyvenimo veid¬ 
rodyje iškraipytų savo atavaizdų. 

Kūnininkas, atsiskyręs nuo kultūrininko ir dvasi¬ 
ninko, savaime linksta pagrįsti visą žmogaus gyvenimą 
materijaliniais pradmenimis. Vienoda ir visiems bendra 
kūno prigimtis yra jam aukščiausia gyvenimo norma. 
Ekonominis materijalizmas sudaro prigimtą jo pasaulė¬ 
žvalgą. Išlyginamasis kolektyvizmas atvaizdina visuo¬ 
meninį jo idealą, revoliucija — paprastą jo taktiką. 
Kūnininkas ekskliuzivistas — tai demagogo tipas. 

Atsiskyrėlis kultūrininkas linksta pagrįsti visą 
žmogaus gyvenimą kultūros lytimis. Indyvido išgalės 
pačios apibrėžiančios, jo'supratimu, aukščiausią gyve¬ 
nimo normą. Indyvidualistinis liberalizmas esąs pama¬ 
tinė visuomenės gyvenimo sąlyga, rungtynės — pamatinis 
pažangos veiksnys. Juridinis teisėtumas privaląs, pasak 
jo, laiduoti rivalizacijos vaisius. Rivalizacijos laimėtojuose 
jis mato lemtus valdžios nešėjus. Jo legalizmas apipa¬ 
vidalina faktiną galingųjų laimėjimą. Savo pasaulė¬ 
žvalgoj jis nuolatai sviruoja tarp atejizmo ir religijos, 
nes indiferentizmas glūdi jos pamate. Prigimties dalykuose 
savo vidaus stilium jis dažniausiai esti pozityvistu, 
religijos dalykuose — protestantu. — Kultūrininkas 
ekskliuzivistas — tai imperijalisto tipas. 

Atsiskyrėlis dvasininkas linksta pagrįsti visą žmo¬ 
gaus gyvenimą religijos formulomis, nesakau — prad¬ 
menimis. Jis neįstengia ištirti prigimties ir kultūros 
esmės ir lemtai nubrėžti tarp jų ir religijos skirtiną 
demarkacijos liniją. Bet kaip tik dėl tos pačios prie¬ 
žasties jis nemoka suderinti prigimties, kultūros ir 
religijos tinkamoje sutartinėje. Šito derinimo bandymas 


64 



Krikščioniškoji Politika ir Gyvenamoji Valanda 


veda jį prie klerikalizmo, kuris tepažįsta mechaninę 
gyvenimo sričių vienybę. Užuot keitęs prigimtį ir 
dvasinęs kultūrą religijos tikslu ir priemonėmis, kleri¬ 
kalas griebiasi mechaninių prigimties ir kultūros prie¬ 
monių, kad jas pavartotų religijos tikslams. Todėl 
savo vidaus stilium klerikalas yra inkvizitorius. Rašy- 
damasis prie amžinojo žmonijos idealo, klerikalas 
dvasininkas jaučiasi, dėl jo ypatybių, bet ne dėl savo 
vidaus vertės, parinktuoju mesijanistu. Idealu jis ap¬ 
dengia, it stebuklinga skraiste, savo silpnybes, ir per 
šitą skraistę jis įvertina savo gyvenimą. Nejausdamas 
priešingumo tarp idėalo ir tikrumos, jis tampa konser¬ 
vatorium. Kaipo konservatorius, jis lenkiasi prieš šio 
pasaulio galinguosius, nes jo taktika yra prisisunkusi 
oportunizmo. Pilnutinį religijos idealą jis pavartos 
senosios tvarkos rėmėjams gynti, o iš antros pusės — 
kovoti su pažangos reiškėjais; bet jis nenumatys, kad 
amžinybės idealas verčia iš karto ginti ir iš karto guiti, 
nors ir skirtinais atžvilgiais, ir vienus ir kitus. Žodžiu 
sakant, dvasininkas ekskliuzivistas — farizėjaus tipas. 

Pigu dabar įspėti, jog socijalistas iš pagrindo 
yra kūnininkas, kurį pilko gyvenimo realizmas spiria 
tapti demagogu. Panašiai kultūrininkas indyvidualistas 
tampa imperijalistu, dvasininkas katalikas — farizėjum. 
Ir reikia žinoti, jog tokis jau yra sutelktinio gyvenimo 
dėsnis, kad realiniai polinkiai tur jo eigoje nelyginant 
didesnės galybės nekaip idealiniai veiksniai. Todėl 
demagoginis pataikavimas demokratinių masių instink¬ 
tams sudaro tikrą socijalistų galybę. Todėl irgi indyvi- 
dualistai vykdo imperijalistinius savo tikslus rivalizacijos 
išauginta kultūrine technika. Panašiai, jei paimsime visuo¬ 
meninę katalikų kovą su priešingais jiems gaivalais, tai 
pamatysime, jog realiai ji remiasi ne tiek religiniu idealiz¬ 
mu, kiek konservatyviniais ir klerikaliniais įpratimais. 

Iki šiol stengiaus surišti istorinį naujųjų laikų vyk¬ 
smą su pagrindiniais visuomenės gyvenimo veiksniais. 

Iš eilės kyla klausimas, kaip skirstosi atsakomybė 
už mūsų dienų įvykius tarp šitų veiksnių, t. y. tarp 
krikščionybės, indyvidualizmo ir socijalizmo reiškėjų. 
Karas ir revoliucija turi netobuloje žmogaus prigimtyje 
ir žemės gyvenimo aplinkybėse bendrų išvidinių ir 
išlaukinių, bet tolimųjų priežasčių. Ne jos čia mums 
svarbu. Mums rūpi artimiausios priežastys, kurios 
sukėlė mūsų dienų karą ir mūsų dienų revoliūciją. 
Najyvus mąstymo būdas stengiasi padaryti šitų įvykių 
kaltininkais atskirus asmenis ar net atskiras tautas. 
Neneigiu, jog visuotinoje rivalizacijoje, kurioje dūko 
naujųjų laikų pasaulis, atsirado išsišokėlių kaip tarp 
atskirų asmenų taip ir tarp tautų, kurie karinga savo 
inicijatyva pasiėmė ant savęs daugiau už kitus atsako¬ 
mybės už katastrofą, prie kurios ėjo pasaulis savo vidaus 
nusistatymu. Bet kaip tik todėl, kad prie šitos kata¬ 
strofos pasaulis ėjo neišvengiamai istoriniu savo vyksmu, 
atskiri asmens ir atskiros tautos tegalėjo joje suvaidinti 
progos, bet ne priežasties vaidmenį. 

Ir iš tikro, pagrindinė didžiojo karo priežastis 
buvo buvusi tame indyvidualizme, kuris, nugalėjęs 
absoliutizmą ir pasidaręs paskutinių šimtmečių obalsiu, 
suteikė pasauliui nelemtą krypsmą. Visas XIX štm. 
su savo kultūriniais laimėjimais, su savo nuostabia 
žmogaus ir piliečio teisių sistema, su savo galinga 
technika, su savo nesuskaitomais ekonominiais turtais 
krypo kraštutinio indyvidualizmo linkui. Šitas indyvi- 
dualizmas, įsigalėjęs pasaulyje ir tapęs kapitalistinės 
gadynės valdovu, pagrindo visuomenės santvarką riva- 
lizacijos pradmenimis: imperijalizmas pasidarė ūgio 
matu. Rivalizacijos laimėtojai pasidarė pasaulio likimo 
sprendėjais. Laimėtojų hierarchijoje iškilo aukščiausiai 
didžiosios galybės, kurios atrėmė tarptautinę politiką 
į brūtalinę jėgą. Didysis karas buvo neišvengiamas 
pasauliui, pagrįstam indyvidualistinės rivalizacijos prad¬ 
menimis. Todėl visi indyvidualizmo veikėjai, ir didel 

ir maži, yra tiesioginiai ir solidariniai didžiojo karo 
kaltininkai. 

Juo daugiau yra kalti indyvidualistai karo paga¬ 
minta katastrofa, juo mažiau galima prikišt atsakomybės 
už tai tiesioginiams jų priešininkams — socijalistams. 
Kovodami prieš kapitalistinę ir buržuazinę santvarką, 
socijalistai kovodavo tuo pačiu ir prieš karą. O tai 
reiškė, kad socijalistai ruošėsi laimėjimą tai valandai, 
kai indyvidualistinė santvarka turėjo privesti pasaulį 
prie katastrofos. Tokiu būdu indyvidualizmo atžvilgiu 
socijalizmas pasidarė nauju pažangos veiksniu. Ir dabar, 
karo išdavoms paaiškėjus, galima konstatuoti vienas 
dalykas: socijalistai yra jau išėję į priekį istorijos vaidy¬ 
kloje ir muša indyvidualistus neprieinamoje iki šiol jų 
tvirtovėje. Tai gal mums patikt ar nepatikti, mes 
galime tikėt ar netikėti galutinu socijalistų idealo laimė¬ 
jimu, bet įvykusio fakto negalima nepripažinti. 

Mano supratimu, šitas faktas indyvidualizmo ga¬ 
dynės atžvilgiu reiškia naują pažangos vyksnį, bet iš 
atvirkščios pusės jis neša pasauliui naujų pavojų: vietoje 
rivalizacijos socijalistai stato paprastai niveliuojamąją 
demagogiją; vietoje karo jie kelia revoliuciją,• indyvido 
savavalią jie linksta pakeisti visuomenės despotija; 
kapitalistų imperijalizmą jie kontrbalansuoja proletari- 
jato bolševizmu. Tokia bent yra išvidinio jų ūgio inercija. 

Greta indyvidualistų ir socijalistų visuomenės gy¬ 
venimą veikdė dar katalikai. Koks yra jų atsakomybės 
pobūdis didžiojoje karo katastrofoje, mano buvo aiškinta 
pačioje šitos paskaitos pradžioje, ir prieita išvada, jog 
netikęs jų vaidmenis visuomenės gyvenimo vyksme paga¬ 
mino kontrasto dėsniu katalikiškosios sąmonės krizį. 

Dabar mums gal paaiškėti, kame buvo pamatinė 
katalikų klaida. Pamatinė katalikų klaida buvo pasi¬ 
slėpus nesantaikoje tarp krikščioniškosios jų pasaulė¬ 
žvalgos ir istorinio jų nusistatymo. Tikrai sakant, tai 

5 * 

nesantaika tarp amžinojo jų idealo ir netobulos tikrumos. 
Žemės gyvenimo aplinkybėse šita nesantaika negal 
visai išnykti, bet, kad ją sumažintum, privalom turėti 
aiškų jos supratimą. O šito aiškaus supratimo kaip 
tik ir pritrūko katalikams, linkstantiems pilko gyvenimo 
bėgyje j konservatyvi n j oportunizmą. Istorinėje indy- 
vidualistų ir socijalistų kovoje katalikai buvo nukrypę 
į pirmųjų pusę, todėl ant jų negalima neužversti dalies 
atsakomybės už tai, prie ko buvo vedęs indyvidualistų 
veikimas. Bet katalikams pakanka pergyventi laikiną 
visuomeninės savo pasaulėžvalgos krizj, kad prisitaikintų 
prie gyvenimo pažangos, nes amžinasis ir pilnutinis 
krikščionybės idealas teikia jiems krizio valandoje pa¬ 
kankamai išgalių naujam atgimimui. Štai kodėl tuo 
pačiu metu, kaip indyvidualistai smunka vis žemyn 
gyvenimo kovoje, katalikai pasilieka pastoviu veiksniu 
visuomenės gyvenime ir iš kiekvieno krizio išeina net 
sustiprinti nauju prityrimu. 

Iš čion pasidaro mums aiškus naujausias visuo¬ 
menės jėgų susibūrimas politiniame ir socijaliniame 
gyvenime. Nusibankrūtinęs indyvidualizmas liko iš¬ 
muštas iš gyvenimo vagos ir todėl nebepajėgia su¬ 
daryti kultūrinio centro parlamentiniam veikime. Draug 
su tuo socijalinė jo programa nustoja politinės savo 
atramos. Katalikai ir sočijalistai dalinasi tarp savęs 
visuomenės vadovavimą ir ieško modum vivendi arti¬ 
miausiai ateičiai. Atsitinka jau net, kad katalikai socija¬ 
listų atžvilgiu parodo to pat silpnumo, kuriuo kiek 
aukščiau jie pasižymėjo indyvidualistų atžvilgiu. Kitą 
karta jie net rodosi linkstą vėl pamiršti, jog tiKrą 
jų atramą sudaro ne šio pasaulio galingieji, bet tas 
krikščionybės idealas, kuris laimės pasaulyje pasku¬ 
tinis, bet todėl laimės galutinai. Indyvidualizmas ir 
kolektyvizmas, kaipo atsaką iš vienos pusės indyvido, 
o iš antros pusės visuomenės reikalams, gal dar ne 
kartą įvairiose lytyse apsisukti drau* su laimės ratu* 

bet krikščionybės idealas, turįs savyje tiesos pilnumą, 
pasiliks vis tas pats, nes jam priklauso amžinybė. 
O mums, katalikams, privalu tarnauti šitam idealui 
amžinybės šviesoje. 

IV. 

Tarnavimas idealui yra jo vykdymas tikrumoje.— 
Pirma buvo siekiamas krikščioniškosios visuomenės 
idealas; paskui tiriama tikruma; dabar mums svarbu 
pamatinės sąlygos krikščionybės idealui vykdyti visuo¬ 
menės pažangoje. Šitų sąlygų bendriausioj! yra tin¬ 
kamas nusistatymas idealo ir tikrumos atžvilgiu. Jąja 
tad kaip tik pradedu. 

Kaip jau sakyta, absoliutinis idealas nepasiekiamas 
prigimtojo gyvenimo ribose: istorinėje pažangoje ga¬ 
lima prie jo nuolatos artintis, bet negalima visai pa¬ 
šalinti jo ir tikrumos priešingumo. Tai anaiptol ne¬ 
reiškia, kad idealas yra apskritai nepasiekiamas, 
idealo įvykdymas tikrumoje reiškia žengimą iš 
prigimtosios santvarkos į viršprigimtinę, bet šituo 
žengimu baigiasi pati istorinė pažanga. Todėl, kol 
mes gyvename prigimtosios tvarkos ribose, artinimasis 
prie idealo yra būtina sąlyga galutinam tikrumos ir 
idealo sutapimui. Prigimtojoje tvarkoje netobula tik¬ 
ruma tampa lygstamuoju tobulo idealo apsireiškimu. 
Jei šitas apsireiškimas eina pilnyn, reik konstatuoti 
istorinė pažanga. 

Tokiu būdu idealo atžvilgiu kiekvienas atskiras 
tobulinimosi vyksnis tur lygstamąją savo vertę. Bet 
iš antrosios pusės tikrumos atžvilgiu idealas visada 
reikalauja nenuilstamojo tobulinimosi. Kiekvienas 
laimėtas tobulinimosi vyksnis sudaro sąlygą tolimesnei 
pažangai. Todėl negalima nelygstamai smerkti tikrumos: 

J a privalu naudotis, kaipo materijaline pažangos atrama. 
Bet dar mažiau leistina visai ja pasitenkint ir joje nusi¬ 
raminti, nes tai reiškia nusižengti prieš patį idealą. 

Idealas reikalauja nuo žmogaus tikro pažangumo, ku¬ 
riame teigiamųjų tradicijų dvasia pilnai sutaria su laisva 
ir drąsia pažangos inicijatyva. Jei idealas yra gyvas 
žmogaus sąmonėje, jis yra žmogaus veikime judina¬ 
muoju veiksniu: jis gaivina visas žmogaus pastangas 
pažangos vyksme, nepaisant, kokios bus jų išdavos, 
vykusios ar nevykusios, didelės ar mažos. Taigi norint 
tinkamai nusistatyti pažangos klausime, svarbu iš vienos 
pusės skirt, o iš kitos pusės — statyti sąryšin ne¬ 
lygstamasis idealo tobulumas ir lygstamoji tikrumos 
vertė. Dorinimosi atžvilgiu pirmajam atsako idėjinis 
maksimalizmas, antrajai — praktinis reliatyvizmas. 
Vienas su antru dera sutaikyt einant pažangos keliais. 

Visa, kas pasakyta apie nusistatymą idealo ir 
tikrumos atžvilgiu apskritai, tinka taip pat kalbant apie 
visuomeninę pažangą. Aukščiausiu krikščioniškosios 
visuomenės idealu yra šventųjų bendruomenė, arba, 
reiškiant tą pat visuomeniniais terminais, — visuoti¬ 
nasis susidraugavimas laisvės ir lygybės principais. 
Pilnutinis šito idealo įvykdymas tegalimas viršprigim- 
tinėje tvarkoje, bet krikščionybės idealo nešėjams pri¬ 
valu nuolatos prie jo artintis pažangos keliu. Čia nei 
konservatizmas, nei indiferentizmas, nei nihilistinis pa¬ 
žangumas nėra leistini. Kiekvienas pažangos vyksnis 
reikalauja tolimesnio žengimo paakiui. Jokia visuo¬ 
meninės pažangos lytis nėra tobula prigimtosios mūsų 
santvarkos ribose, ir tuo pačiu laiku kiekvienas pa¬ 
žangos vyksnis tur, kaip sakyta, lygstamąją savo vertę. 

Apie tai tuo tarpu dažnai pamiršta katalikai, pa¬ 
krypę į konservatizmą. Pasiduodami dvasinio žvilgio 
aberacijai, jie perkelia viršprigimtinės tvarkos pažymius 
į prigimtąją tvarką, ir, idealizuodami tokiu būdu šitą 
pastarąją, yra linkę į oportunizmą tikrumos atžvilgiu. 

Mes matėm anksčiau, kiek kenksmingas yra šitoks 
katalikų nusistatymas pažangos klausime. Iš krikščio- 

niškosios pasaulėžvalgos katalikams dera būti tikros pa¬ 
žangos veikėjais: nei konservatizmas, nei lengvas pa¬ 
žangumas mums netinka. Mes privalome suderinti 
visuomeninėj savo psichologijoj teigiamųjų tradicijų 
dvasią su gyva nenuilstamojo tobūlinimose inicijatyva. 
Tuomet mums nereiks eiti visuomeninės pažangos uode¬ 
goj, kad tinkamai išspręstume laiko klausimus krikš¬ 
čionybės idealo šviesoje. Tuomet mes neatstumsime 
nuo religijos tų sąžiningų, bet nesąmoningų opozicijos 
reiškėjų, kurie pažangoj ieško priemonių prieš tikru- 
mos neteisybes. Tuomet mes nusimanysime, jog prin¬ 
cipinis konservatizmas yra toks pat nusižengimas prieš 
pažangą, kaip ir principinis pervartingumas, ir jog 
šituodu priešingumo ašigaliu gamina visuomenės gy¬ 
venime viens antrą kontrasto dėsniu. Tuomet irgi 
krikščioniškoji mūsų politika bus vedama tikru pasi¬ 
ryšimu vykdyti visuomenėje krikščionybės idealą su¬ 
tartinai su krikščioniškosios etikos reikalavimais. 

Tinkamai nusistačius idealo ir tikrumos at¬ 
žvilgiu, svarbu toliau atremti krikščioniškoji politika j 
realinius gyvenimo veiksnius, jei mes nenorime, kad 
ji pasiliktų atotraukos srityje. Kokie tad yra realiniai 
gyvenimo veiksniai, kuriais leista ir privalu politikams 
krikščionims naudotis visuomeniniams savo tikslams? 

Aiškus dalykas, jog krikščioniškosios etikos aki¬ 
vaizdoje šitiems tikslams netinka nei rivalizacijos išau¬ 
ginta kultūrinė technika, kurią pavartoja savo tikslams 
indyvidualizmas, nei materijaliniai demokratinių masių 
instinktai, į kuriuos šaukiasi socijalizmas. Kaip jau 
žinome, pirmas kelias vidaus gyvenimo inercija veda 
per imperijalizmą prie karo, antras kelias per de¬ 
magogiją prie revoliucijos. Krikščioniškoji politika tur 
griežtai kovoti prieš šitas išdavas, bet, norėdama sėk¬ 
mingai prieš jas kovoti, privalo atsigręžti prieš patį 
jųjų pamatą. 

Kalbėdamas čia apie kovą prieš karą ir prieš 
revoliuciją, turiu prie šitos progos tarti keletą žodžių 
apie privalomą krikščioniškosios politikos nusistatymą 
karo ir revoliucijos atžvilgiu apskritai. Katalikai, no¬ 
rintieji išlaikyti krikščioniškosios politikos pakraipą, 
tur pareigą kovoti visais leistinais įrankiais ir prieš 
imperijalistinj karą ir prieš demagoginę revoliuciją. Čia 
jokių kompromisų negal būti. Bet politikų krikščionių 
nusistatymas gal būti kitoks, jei karas yra būtinu įrankiu 
teisėtam apsigynimui prieš nuošalio priešinikus, ir jei re¬ 
voliucija yra būtinu įrankiu teisėtam apsigynimui prieš 
vidaus priešininkus, vartojančius valdžios autoritetą prieš 
pačią visuomenę. Tikro reikalo ribose katalikai gal ne tik 
pasyviai dalyvauti tokiame kare ir tokioje revoliucijoje, 
bet ir aktingai juos organizuoti. Cyvylinis karas ir 
socijalinė revoliucija tėra sudėtingi karo ir revoliūcijos 
deriniai; todėl katalikų nusistatymas jų atžvilgiu pri¬ 
valo būt atatinkamas. Pridursiu dar, jog karas ir re¬ 
voliucija lygstamai leidžiami tik prigimtojoje mūsų vi¬ 
suomenėje; šventųjų bendruomenėje jų ne tik negalima 
įsivaizdinti, bet jie būtų tiesiog neleistini moraliniu 
atžvilgiu. Net prigimtojo gyvenimo ribose esama ap¬ 
linkybių, kada teisėtas karas ir teisėta revoliucija nesu¬ 
taikomi su moraliniu žmonių stoviu: taip antai, jei 
pirmieji krikščionys kankiniai būtų griebęsi teisėtam 
savo apsigynimui revoliūcijos priemonių, jie būtų 
nustoję šventumo. 

Sutinku, jog, sprendžiant konkretinius atsitikimus, 
ne kartą sunku jie tiksliai įvertinti principų šviesoje, 
bet tai, žinoma, ne principų kaltė. Taip ar šiaip šitie 
principai draudžia katalikams grįsti savo politiką tais 
realiniais veiksniais, kurie po indyvidualizmo ir soci- 
jalizmo vėliavomis veda iš vienos pusės prie imperi- 
jalistinio karo, o iš antros pusės — prie demagoginės 
revoliūcijos. Kadangi religija jungia visą žmogaus 
gyvenimą dieviškuoju pradmeniu, tai aišku, jog visas 

žmogaus veikimas, ir todėl taip pat krikščioniškoji 
politika katalikams privalu atremti galų gale į religinius 
veiksnius. Tikrai sakant, katalikų gyvenime ir veikime 
religinis motyvas kaip tik yra tuo realiniu veiksniu, kuris 
katalikų masėse sudaro galingą pajėgą: religija suteikia 
galutinąją sankciją dorinės mūsų sąmonės reikala¬ 
vimams ir tokiu būdu veikdo mūsų valią prievolių 
įsakymais. O šitie įsakymai liepia mums religijos 
vardu vykdyti visuomenėje religinį idealą. 

Bažnytinio ir dorinio gyvenimo srityje pati religija 
nurodo priemonių religiniam idealui siekti. Bet kitaip 
esti su prigimties ir kultūros sritimis. Čia visuo¬ 
meninio veikimo atžvilgiu reikalingos dar yra krikš¬ 
čioniškosios politikos teorija ir praktika. Joms tenka 
surišti prigimties ir kultūros sritys su religijos gyvenimu 
ir sudaryti šitose srityse pastovių sąlygų krikščionybės 
idealui vykdyti visuomenės pažangoje. Žmogaus pri¬ 
gimties atžvilgiu tokia sąlyga yra visuomeninis jos 
išauklėjimas. Kultūros atžvilgiu, ar, tikriau pasakius, 
visuomeninės cyvylizacijos atžvilgiu tokia sąlyga yra 
teisėta visuomenės organizacija. 

Krikščioniškajai politikai nevalia pamiršti nė 
vienos šitų dviejų sąlygų, lygiai reikalingų visuomeninei 
pažangai, nes dorinimasis joje iš karto vyksta dviem 
krypsniais: subjektingu atžvilgiu svarbu išauklėti žmogaus 
prigimtis ir suteikt jai linkmė į viršprigimtinį tikslą; 
objektingu atžvilgiu svarbu nustatyti teisėtos organi¬ 
zacijos priemonėmis pusiausvyra tarp atskirų visuo¬ 
menės gaivalų, solidarybės sutartinėje. Krikščioniškoji 
politika privalo gretimais statyt asmens tobūlinimąsi 
ir visuomeninės organizacijos pažangą, nes visuo¬ 
menės žengimui prie idealo iš karto reikalingos asmens 
kūryba ir visuomenės talka: asmens tobūlinimasis 
remia visuomeninės organizacijos pažangą, o iš antros 
pusės visuomeninės organizacijos pažanga remia asmens 
tobūlinimąsi. Pagrįsti dorinimosi keliui reik nustatyti 

tvirtas pamatas visuomeninei organizacijai; pagrįsti 
visuomeninės organizacijos pažangai reik dorinti 
žmogaus prigimtis. 

Asrųuo tarp ko kito tobulinasi visuomeniniu 
auklėjimu; visuomenės organizacija tobulinasi visuo¬ 
meninėmis reformomis. Tokiu būdu visuomeninisasmens 
auklėjimas ir visuomenės sutvarkymo reformavimas 
sudaro subjektingą ir objektingą sąlygą visuomenės pa¬ 
žangai. Tai žinodama, krikščioniškoji politika privalo 
kreipt ir socijalinį auklėjimą ir socijalines reformas 
krikščionybės idealo linkui. Auklėjant žmogaus 
prigimtį svarbu augint joje draugingo sugyvenimo 
įpročiai. Vykdant socijalines reformas svarbu laiduoti 
kiekvienam asmeniui indyvidualybės teisės. Gerai 
išauklėta ir sutvarkyta visuomenė atvaizdina indyvidu- 
alybių begalę solidarybėje, pagrįstoje laisvės ir lygybės 
principais. Indyvidualizmas bando auklėti asmenį 
rivalizacijos principais; socijalizmas tikisi tam tikru, 
visuomenės sutvarkymu suteikti asmeniui reikiamos 
visuomeninės kultūros. Tuo tarpu nei vienas nei 
antras neina tikrais keliais: tinkamai sutvarkyti visuo¬ 
menei reik draug su socijalinėmis reformomis auklėti 
asmuo ne rivalizacijos, bet solidarumo principais, nes 
pažangus visuomenės reformavimas, dar kartoju, tega- * 
Įima gretimais su visuomeniniu asmens auklėjimu. 

Krikščioniškoji politika, norinti artintis prie visuo¬ 
menės idealo, tur tašyt egojistinę žmogaus prigimtį 
ir augint jame altrujizmo pradmenis. Žmogus iš 
prigimties yra egojistas, ir šita faktina jo prigimtis 
negal diktuoti normų jo veikimui. Varyti politika 
pasigaunant egojistiniais žmogaus polinkiais, reiškia 
užsiimti demagogija. Krikščioniškoji politika tur siekti 
aukščiau. Paaiškinsiu tai nuosavybės pavyzdžiu. 

Indyvidualizmas laiko normalia asmens nuosavybę 
ir remiasi turtuolių egojizmu. Socijalizmas, atvirkščiai, 

laiko normalia visuomenės nuosavybę ir remiasi netur¬ 
tėlių egojizmu. Tuo tarpu, žiūrint į nuosavybę moraliniu 
žvilgiu, reik pripažinti faktas, kad taip ar šiaip ji yra 
egojistinis apsiribojimas visuomenės gyvenime. Galima 
sutikt, jog žmogui (visai prigimta stengtis įsigyti 
nuosavybės, bet iš kitos pasės reik suprast, jog visuo¬ 
tinojo susidraugavimo idealas reikalauja apsiribojimą 
nuosavybe nuolatos tašyti visuomeniniu auklėjimu ir 
kartu kovoti su neigiamais jo apsireiškimais visuo¬ 
menėje socijalinių reformų priemonėmis. Jei šventųjų 
bendravime yra kas nors panašaus, kas atitinka mūsų 
pasaulio turtams, tai šitie moraliniai turtai priklauso 
iš karto pilnai kiekvienam ir visiems: tai nei asmens, 
nei visuomenės nuosavybė, bet greičiausia bendra 
asmens ir visuomenės nuosavybė. 

Krikščioniškoji tad politika, privalanti tobulinti pri¬ 
gimtąją santvarką viršprigimtinės santvarkos paveikslu, 
tur ir nuosavybės klausime aukščiausią idealą: ne 
asmens nuosavybė, kurią skelbia indyvidualizmas, ir 
ne visuomenės nuosavybė, kurią skelbia socijalizmas, 
bet bendra asmens ir visuomenės nuosavybė atitinka 
labiausiai žmogaus gyvenimui. Sekant nuosavybės 
šaltinį, darosi numanu, jog faktinai tegal būti vien 
bendros asmens ir visuomenės nuosavybės. Kiekviena 
gerybė, kuri gal būt nuosavybės objektu, yra iš karto, 
tiesioginiu ar tarputiniu būdu, asmens ir visuomenės 
padaras. Kiekviename tad žmogaus turte asmuo ir 
visuomenė tur atatinkamas savo dalis; ir reik pastebėti, 
kad juo didesnis yra turtas, juo didesnę dalį tur 
jame visuomenė. Socijalinių reformų dalykas — 
tvarkyt asmens ir visuomenės santykius, kilusius dėl 
bendros jų nuosavybės; bet tinkamas šitų santykių 
sutvarkymas negalimas be to visuomeninio auklėjimo, 
apie kurį buvo kalbėta kiek aukščiau. 

Kaip matom, aukščiausios žmogaus gyvenimo ir 
veikimo normos pareina nuo tos idealinės žmogaus 

prigimties, kuri žėri amžinybės šviesa Dieviškosios 
Išminties pirmavaizdyje. Religija mezgia ryšius tarp 
šito pirmavaizdžio iš vienos pusės ir asmens ir visuo- 
. menės iš antrosios. Jei šitie ryšiai nutrūksta, asmens 
r visuomenės santykių problema neranda tinkamo 
išsprendimo, ir jų gyvenimas nueina klaidingais keliais. 

Sutraukiant krūvon pamatines sąlygas krikščio¬ 
niškosios visuomenės idealui vykdyti tikrumoje, reik 
pasakyti, jog teorijos atžvilgiu svarbu tinkamai nusistatyti 
tarp idealo ir tikrumos: lygstamoji pažangos vertė 
deria sutaikyti su idėjiniu maksimalizmu. Praktiniu 
atžvilgiu svarbu religingai nusistatyti krikščioniškoje 
politikoje, t. y. vaduotis visuomeniniam veikime reli¬ 
giniais motyvais, siekiančiais idealinės asmens ir visuo¬ 
menės prigimties. Ogi pačiam visuomeniniam veikime 
svarbu subjektingu atžvilgiu auklėt asmuo solidarumo 
principais; objektingu atžvilgiu, — laiduoti asmeniui 
visuomenės sutvarkymu indyvidualumo teisės. 

Visa, kas buvo pasakyta apie krikščioniškosios 
visuomenės idealą, apie tikrumos įvertinimą šito idealo 
šviesoj ir apie pamatines sąlygas idealui vykdyti tikru¬ 
moje, — visa tai tur kuo bendriausios reikšmės krikš¬ 
čioniškajai politikai. Maniau, jog norint išeit iš krizio, 
kurin pateko katalikiškoji sąmonė, reik visų pirma 
nustatyti griežtai aukščiausi principai, o paskui, su jais 
susigyvenus, jais vaduotis renkant praktingų priemonių 
krikščioniškosios politikos tikslams. Tik tuomet kata¬ 
likai nustos plaukioję atoslūgio seklumoje ir supras, 
jog politikui krikščioniui privalu drąsiai pasileist į 
plačiąsias visuomeninio gyvenimo jūrias ir jų gilumoj 
ieškot amžinųjų žvaigždžių ataspindžio. 

Kaunas, 1921 m. sausio m. 3 d. 

Politinė Rezoliucija, 

St. Šalkauskio patiekta ir Pirmojo Lietuvių Katalikų 
Kongreso priimta Kaune 1921 m. sausio 5 d. 

Pirmasis Lietuvių Katalikų Kongresas, išklausęs 
pranešimų ir atskirų nuomonių apie katalikų nusista¬ 
tymą politikoje ir, 

atsižvelgdamas iš vienos pusės į tai: 

1. jog amžinasis krikščionybės idealas, tobulai 
jungiąs savyje indyvidualizmo ir universalizmo pirmapra¬ 
des, reiškiasi visuomeninio gyvenimo srityje kaipo visuo¬ 
tinasis susidraugavimas laisvės ir lygybės principais; 

2. jog krikščioniškoji etika stato aukščiausias 
žmogaus veikimo normas, kurios, aplenkdamos laiko 
ir vietos aplinkybes, lygiai numato kaip asmens tobū- 
linimąsi taip ir visuomeninės organizacijos pažangą; ir 

3. jog krikščioniškoji politika, kaipo krikščioniš¬ 
kosios visuomenės idealo vykdymas religiniais moty¬ 
vais ir krikščioniškosios etikos principas, privalo vie¬ 
nodai ir sutartinai reikštis visuomeniniame katalikų 
veikime kaip atskiros valstybės ribose, taip ir tarptau¬ 
tiniuose santykiuose; 

ir matydamas iš kitos pusės: 

L jog katalikai, pasiduodami laiko ir vietos įta¬ 
koms, nėra iki šiolei realizavę vienatinės krikščioniš¬ 
kosios politikos; 

2. jog katalikų iškrikimas politikos dirvoje pa¬ 
reinąs nuo nesąmoningo pakrypimo vienų jų į indyvi- 
dualizmą, kitų '— į socijalizmą tuo tarpu, kad krikš¬ 
čioniškosios visuomenės idealas jungia savyje teigia¬ 
mąsias šitų kraštutinių pakraipų puses, neturėdamas 
jų silpnybių; ir 

3. jog kilęs dėl nurodytų priežasčių katalikų svy¬ 
ravimas tarptautinėj politikoj ir socijaliniame veikime 
padarė tai, jog katalikai nėra tinkamai užsilaikę nei 
imperijalistiniuose karuose, nei demagoginėse revo¬ 
liucijose; 

nutarė: 

1. kviesti politines Lietuvos katalikų partijas pa¬ 
daryti savo programų ir veikimo revyziją, vaduojantis 
nurodytais motyvais, — ir sueiti bendroje krikščioniš¬ 
kosios politikos plotmėje; ir 

2. paraginti visas Lietuvos katalikų organizacijas 
aktingai susispiesti apie Katalikų Veikimo Centrą ir per 
jį dėtis su kitų šalių katalikais į Katalikų Internacijo- 
nalą, kuris turėtų sukoordinuoti tarptautinį katalikų 
veikimą krikščioniškosios politikos kryptimi. 

Salduvos Žynys . 

Vertiniai. 

Nenorint apsiriboti nelyginant siauru vienos 
kurios tautos gyvenimo plotu, dera sueit į liesmą su 
plačiojo pasaulio mintimi. Šiam tikslui privalo tarnaut 
įvairūs vertiniai, galį praplėsti tautos akiratį. Be to, 
tinkamai parinkti vertiniai dažnai gali duoti skaitytojui 
daugiau nekaip nauji savo rašiniai, nes svetimųjų 
rašytojų rinkinys savo kokybe lengvai atsveria savųjų 
rašytojų galias, jei kalbama apie visuotinųjų principų 
sritį. Pirmam kartui duodame Salduvos Žynio parū¬ 
pintų vertinių apie Heilo ir iš Heilo. Su šituo di¬ 
džiuoju, bet mažai žinomu prancūzų rašytoju esam 
sudidraugavę dvasiniu savo darbu ir prie jo nuolatos 
grįšime statant plačius pasaulėžvalgos rūmus. Ne be 
to, kad viename kitame klausime nesiskirtum nuo jo, 
pavydžiui, kaikuriuose visuomeninio gyvenimo daly¬ 
kuose, bet bendru savo vidaus stilium jis palaiko tų 

didžiųjų lajikų tradicijas, kurie negalėjo ir nenorėjo 
vergauti abejingumui ir šablonui. Turėti dvasinės 
giminės ryšių su šituo mąstytoju visada laikysime sau 
už garbę. Redakcija. 

J. J. B. 

Ernesto Heilo Gyvenimas ir Veikalai 

1828 metais Bretanijos Loriente išvydo pasaulį 
Ernestas Heilo, vieno aukščiausiųjų Francūzų teismo 
valdininkų sūnus. Jaunatvę jis praleido Keromane, 
netoli gimtojo miesto. Šitas kaimas, nutysęs Atlantiko 
pakrančių, tarp Bretanijos uolų, apsiaustas ąžuolų ir 
kaštonų mišku, buvo jam kūdikiui lopšiu, buvo 
poilsio vieta po jaunojo amžiaus darbų, buvo iš dalies 
darbo vieta subrendimo metu, nes čia jis praleisdavo 
kiekvieną vasarą, pabėgęs iš miesto sūkurio ir rašydamas 
sutelkęs savo dvasios pajėgas. Netoli iš čion, to pačio 
vandenyno akivaizdoje, būtent Bubigny kaime jis praleido 
paskutines tylias valandas; čia pasimirė 1885 metais 
ir ilsisi artimo Loriento kapinėse, o paminklu tarnauja 
jam milžinas kryžius, ištašytas iš gimtųjų uolų ir ska- 
launamas beribio vandenyno Vilnių. Taigi Heilo yra 
Bretanijos vaikas, jos oro ir jos dirvos. Gimtoji žemė, 
tarsi motinos krūtinė, deda ant vaiko neišdildomą ant¬ 
spaudą. Ogi Bretanija, kurios uolas plauna didieji 
vandens, suteikė Heilo dvasiai, vandenyno artimumu, 
tartum nepažabotą jūrinių audrų gaivalingumą, neap¬ 
rėpiamus akiračius bangų beribėje. Nes dvasia iš savęs 
ir iš aukščiausio lėmimo semiasi galios, bet galybės ir 
įsibėgėjimo skriejime bei veikime tepasigauna iš darbo ir 
ir pratinimosi, ir neapsisaugos genijus, kad ir labiausiai 
apdovanotas, gyvendamas siaurumoj ir dvasios surūgime. 

Grižkim prie gyvatos. Baigęs su pasižymėjimu 
Liudviko Didžiojo licėjų, kur jo gabumai sužadindavo 

visuotino pasigėrėjimo, Ernestas Heilo, 15 metų amžiaus, 
apvainikuotas garbės dovana, nusilenkia prieš tėvo norą 
ir įstoja į teisių skyrių, kurį baigia, stebindamas egza- 
minuotoįus genijaliais atsakymais. Jis buvojau pradėjęs 
praktiką, bet neilgai trukus, sudėjo tėvo akivaizdoje 
teisininko pažymius, pareikšdamas: „Neatšaukiamai esu 
pasiryžęs nebeužsidėt jų daugiau. Grįžtu iš posėdžio, 
kur buvo pastatytas klausimas, ar teisininkas, žinodamas 
apie bylos neteisingumą, gal ją ginti, — ir išspręstas 
teigiamai! Nebematys manęs niekados savo tarpe.“ 

Netrukus jis ėmėsi rimtai studijuoti teologiją, 
vadovaujant kunigui Bundry, profesoriui pas šventąjį 
Sulpicijų 1 ), vėlimesniam Perignento vyskupui. Čia 
įvyko pervarta Heilo pažvalgose. Galingas ir gilus 
jo protas, iki šiol nebuvo dar susiradęs tinkamo sau 
kelio, nors ir žengdavo nuosavais takais. Turėdamas 
įgimtų, skaidriai apsireiškiančių jame savybių, kaip 
antai: absoliuto pajautimą, nenuveikiamą nelygsta¬ 
mosios tiesos troškimą kartu su pasiryžimu atsiekti 
bedugnės galą ir skrieti beribėn, — jis surado krikš¬ 
čioniškoje filosofijoje ir teologijoje tarsi dangaus 
plyšį, žaibo atvertą, o akylas jo žvilgis, įsismeigęs pro 
jį į nesuvokiamas ir nepasiekiamas padanges, jau 
neleido jam užsivert, ir visa dvasios galybe nusitvėrė 
šitos žiniją žinijos. Nuo šiol visas gyvenamas, žmonija, 
pasaulis jo akiai bus vien atspindžiu neregimo dieviš¬ 
kojo plano, paslėpto kūrinių miglyne; dabar jis taikys 
prie visa ko beribį absoliuto matą, žiūrės į visa ką pro 
begalenybės kampą. Ir štai trijų dešimtų metų amžiuje 
jis žengia į viešojo veikimo vagą. 

Metais anksčiau (1857) jis vedė panelę Zoė 
Berthier’aitę 1 ) šešeriais metais už jį vyresnę, išsilavi¬ 
nusią, protingą ir nepaprastai gerą žmoną, kuri 

rūpestinga, tarsi motinos, globa (Ernestas vadindavo 
ją maman Zoė) padovanojo 30 metų gyvenimo silpnam, 
ar tikriau tariant, tiesiog sergančiam ir pasmerktam 
jaunatvėj mirti — vyrui. Ji suprato ir įvertino vyro 
genijų, todėl, kalbant apie jį, nedera pralenkti tylėjimu 
jos nuopelnų. Taigi Heilo trisdešimt metų amžiuje 
(1858) pradeda viešąjį veikimą, steigdamas kartu su 
Jurgiu Seigneur’u dienraštį „Le Croisė“ (Kryžininkas). 
Šitas dienraštis veikiai surado pritarimo ir net pasi¬ 
gėrėjimo plačioje katalikų visuomenėj, o taip pat ir 
kur kitur, bet, vos dviem metam praėjus, nustojo gyva¬ 
vęs dėl atsimetimo Seigneur’o, labai gabaus ir kartu 
nepaprastai trokštančio garbės žmogaus, paskendusio 
vėliau bonapartiškosios politikos sūkuryje. Šitas smūgis 
gal būtų buvęs sulaužęs Heilo, jei jo nebūtų palaikiusi 
maman Zoė. „Kryžininkas“ buvo buvęs dirva, kur 
tasai didžiojo talento laikraštininkas su nepažabotu 
gaivalingumu mėtydavo šviesos žiupsnius ant viso¬ 
keriopų žmogaus dvasios problemų. Nuo ano laiko 
jos spinduliai bus barstomi visoje katalikiškoje spaudoje, 
visados laisvi, niekados nepriklausą vienašališkų atžvilgių 
ir partingų antspalvių, visados iš tikro katalikiški, t. y. 
visuotini. Šitie straipsniai, surinkti į vieną knygą, 
įvardytą „Le Siėde“ (Amžius), išėjo, autoriui mirus, tik 
iki 1903 metų, jau trimis laidomis. 

Peržvelkim dabar chronologine tvarka Ernesto 
Heilo veikalus. 

Vienu metu su dienraščio „Le Croisė“ įsteigimu, 
išeina iš spaudos 1858 metais pirmas jo veikalas, 
vardu „Renanas, Vokiečiai ir atejizmas XIX-ame štm. 44 , 
kurį skaitytojas pažins antrojoje šios knygos 1 ) dalyje; 
pirmoji dalis yra išleista iš jau mirusio Heilo rank¬ 
raščių, kaipo nenubaigto darbo pradžia. Tad knyga 


1) Šitas J. J. R’o straipsnis apie E. helio gyvenimą ir veikalas sudaro 
Įžengiamąją prakalbą išverstam lenkų kalbon veikalui: „Filo 2 ofia i ateizm.“ 

Vertėjas. 


t 

„Filosofija ir atejizmas“ susidarė iš pirmojo ir pa¬ 
skutiniojo autoriaus darbų. 

Šaunus jaunas kryžiakarys drąsiai meta pirštinę 
stovinčiam garbės, ar tikriau — pagarsėjimo viršūnėje 
Renanui ir jo mokyklai, suspietusiai garsių netikėlių, 
neva mokslingai samprotaujančių; karžygys kaujas ir 
įveikia religijos, visuomenės, žinijos, meno, žodžiu 
tariant, — gyvenimo ardytojus. Jei žmonės anuomet 
būtų pajėgę patirti gelmes Heilo žodžių, pavartotų 
kovoje su slibinu, viską praryjančiu, nebūtų visuo¬ 
menėj ir literatūroje nė atsiminimų apie Renaną ir jo 
mokyklą; bet žmonės yra labiau linkę girti Renaną, 
neskaitydami net jo ir nežinodami, ką būtent jis sako, 
nekaip nors kiek rūpintis Heilo. O tačiau, net toks 
laisvai manąs kritikas, kaip Barbey d’Aurevilly, pri¬ 
pažįsta laimėjus jauną kovotoją. 

1861 metais pasirodo brošiūrėlė, įvardyta „Le 
style“ ir buvusi išspausdintų „Kryžininke“ straipsnių 
rinkinys, kuris paskui buvo įdėtas į knygą, išleistą 
10 metų vėliau ir įvardytą „L’Homme“. 1868 ir 1869 
metais iš eilės pasirodo Heilo išverstos ir nudirbtos 
„Palaimintosios Anelės Folinietės regėjimų Knygos“ 
ir „Garbingojo Rusbrocko rinktiniai raštai“. Filoso- 
fingas genijus savo klestėjime, didžiausioje savo jėgų 
įtampoje, godžiai semia iš tikros žinijos šaltinio — 
mistingosios, ne šio pasaulio, knygos: iš nemokytos 
italės mergaitės ir iš mistingų susižavėjimų paprasto 
flamandų kunigo, gyvenusio XIV-ame štm. 

Ateina 1871 metai, nešdami francūzams baisią 
audrą, ir šit tais pačiais metais išeina iš spaustuvės vie¬ 
šumon vienas tampriausių mąstytojo veikalų: „L’Homme“ 
(Žmogus), tiriamas iš trijų savo reiškimosi sričių. 
Gyvenimas, Žinija ir menas aprėpia žmogaus būvio 
visetą. Atspindžiai, einą iš kažkokios vienatinės saulės, 
perveria čia žmogaus būtybės ir jos reikalų bedugnę 

ir parodo ją nuostabiu vaizdu, tarsi spinduliais per¬ 
šviestame kūne, kur matyti teką kraujas ir syvai, 
matyti kiekvienas raumens susitempimas ir kiekvienas 
nervo dirgtelėjimas. O paskui eina (1875 m.) liepsnoti 
„Les PhysiognomiesdesSaints“ — „Šventųjų paveikslai“. 
Tai trisdešimt kelios silvėtės dailenybės, apie kurias 
minėtasis d’Aurevilly sako: „Šitie liepsnos etiudai 
piešiniai, nuostabūs ir pagauną netikėtu naujumu, 
meta tokios nepaprastos šviesos ir tiek pastebėjimų, 
taip veikiai sekančių po vieni kitų, jog daro įspūdį 
tartum žaibų potvynis“. — „Lavateris pastebėdavo 
veiduose tai, ko kiti nematydavo. Heilo turi taip pat 
didelę atspėjimo dovaną. Tai šventumo Lavateris“. 

1878 metais pasirodo „Paroles de Dieu“ (Dievo 
žodžiai), kurių nekuriu Senojo ir Naujojo Įstatymo 
temų apmąstymai. Vėl trumpi, it žaibų žibtelėjimai, 
aiškinimai šventųjų žodžių, kurių paprastumas pridengia 
gilumą išmiklintai, bet paviršutinei akiai. Heilo ap¬ 
švietime Šventraštis apsireiškia su visu žmogui pri¬ 
einamu dieviškosios išminties turtingumu, ir, nenusto¬ 
damas nekiek savo paprastumo, tampa prieinamesnių 
taip labai apipainiotoms šiais laikais ir taip išvargin¬ 
toms sąmyšio rūpesniais galvoms. 1879 metais Heilo 
išleidžia „Contes extraordinaires“ (Nepaprasti apsaky¬ 
mai), tarsi vaizdeliai, aptaisą draminiu pavidalu filoso¬ 
finius jo sumanymus ir pastebėjimus. Pagaunąs yra 
šykštuolio atvaizdas apysakoje „Ludovic“, kur su 
šekspyrišku tragizmu sekiama pažanga geidulio, paeiliui 
naikinančio visus žmogiškus jausmus ir vedančio savo 
auką į mirtį išalkusio šuns dantyse. Šito vaizdo 
realizmas galėtų pasirodyti net perdėtas; bet paskuti¬ 
niais laikais užtinkame atsitikimą, kuris taitum atvai¬ 
dina pačią apysaką (1908 m. Rusijoje sudraskė mote¬ 
riškę šunės ir katės, kuriuos ji buvo alkinusi). Apy¬ 
saka „La Laveuse de nuit“ yra vaizdas, pilnas gąstaus 
didingumo, kur ragana mėnesienoje plauna uolingoj 

** 

jūrių įlankoj auksą, aptaškytą krauju ir parvu. „Kajinai, 
ką esi padaręs savo broliui?“, „Du pašaliečiu“ ir dau¬ 
gelis kitų — tai dramingi plokštumos lipiniai, kuriems 
gal stinga linijų judrumo ir lengvumo, bet kurie yra 
užtat tarsi anatominis žmogaus sielos, širdies, sma- 
genų preparatas, pagavęs in ftagranti rungtynės tarp 
klaidos ir tiesos, tarp geidulio ir dorybės, — ir visur tar¬ 
nauja fonu toji atverta filozofinė akis, kuri visam kam 
skirsto nenusilenkdama tinkamą vietą. 

O toliaus eina, 1880 metais, „Les Plateaux de la 
Balance“ (Svarstyklių lėkštės), paskutinis veikalas iš¬ 
leistas prieš mąstytojo mirtį. „Šitai norėčiau, kad kri¬ 
tika iškilmingai įsigalėtų viršūnėse, kad iškiltų aukštai 
iš kovos dulkyno ir sąmyšio, kad nustotų buvusi erzi¬ 
nimu ir taptų nuraminimu“, — šitaip rašo autorius 
įžangoje. Jis trokšdavo ir alkdavo teisybės ir todėl 
dairosi viršum žmonijos galvų norėdamas įsitikinti, ar 
visos iškeltosios galvos yra pelniusios iškėlimo ir visos 
nužemintosios — nužeminimo. Skyriuje „Les Prejugės“ 
(Prietarai) jis smeigia savo kritikos peilį į pripažin¬ 
tąsias garsenybes iš tos rūšies, kur šekspyriškoji, ir 
parbloškia nuvalkiotus, nelygstamai priimamus prieta¬ 
rus, nenumaldaujamai išrodinėdamas, kas ten yra 
didybė, o kas nužeminimas; bet nepaisant rimtų prie¬ 
kaištų, kurių jis padaro, nepaisant drąsaus pasikėsi¬ 
nimo ant aklai pripažintos Šekspyro genijaus aureolės, 
nemanau, ar atsirastų kits koks kritikas, kuris šitam 
genijui tiek priskalsintų ne avinės pagarbos, o tikros 
garbės; ir tie, kas su pasipiktinimu atsigręžia uuo 
tikros dramaturgo kritikos, daro sau ir jam skriaudos 
ir dargi neišplėš nenulenkiamam kritikui jo tiesos. 
„Judamosios smiltys“, „Šviesa ir tamsybės“, „Pagar¬ 
sėjimas ir garbė“, „Protinis gailestingumas“ štai vardai 
skyrių, kurie tik po vieną galėtų mąstančiam indyvidui 
patiekti peno ištisiems mėnesiams. „Svarstyklių lėkštės“ 
liečiamųjų klausimų svarbumu, lygiai kaip pastebėjimų 

gilumu ir puikiu galingu stilium stovi šalia „Žmogaus* 
ir net atskirais fragmentais jį pralenkia. 

Genijaus veikalai teduoda nepilną pačio genijaus 
paveikslą. Heilo proto galybė apsireiškė ne vien jo 
raštuose. Smulkus, negražus, beveik nenormalus jo 
pavidalas, netaisyklingas jo veidas buvo taip prisisunkę 
juose paslėptos dvasinės galybės, jog stačiai magnetino 
susiduriančius su juo žmones. Heilo teturėjo vien at¬ 
kaklių priešų ir tvirtų tvirčiausių draugų. Kas jj buvo 
pažinęs, negalėjo būt abejingas. Žymiausios francūzų 
galvos pasiduodavo jo įtakai. O dabar, kai užgeso 
tos akys, žavinčios begalenybės atspindžiu, kai dulkė¬ 
mis virto plačioji kakta, ištroškusi Vienatinės Tiesos 
dvelkimų, štai tasai pamirštasis, neskaitomas, perkūnus 
vidutiniems žmonėms nepažįstamas, kurį gyvą te¬ 
garbino vien saujelė žmonių, praėjus dviem dešimtim 
metų po mirties, jsigauna naujojo žmogaus garbės. 
Daugėja iš jo vertiniai anglų, vokiečių, italų kalbomis, 
taip pat — naujos laidos francūzų kalba; ir kas, pa¬ 
sigavęs drąsos, iškils nors valandėlei į šito filosofo 
skriejimo lygj, tas jau amžinai liks ištikimu išmintin¬ 
gojo sąjungininku pomirtinėj jo byloje. 

Visi šitie žodžiai nepajėgs parodyti nei išreikšti 
nė dalelės to, kas mąstoma ir jaučiama, kai protas 
ima savintis patį mąstytojo žodj. Nėra čia vietos 
ištraukoms. Skaitytojas tur prieš save atskleistą knygą — 
ištisos pasaulėžvalgos, ištiso gyvenimo sintezę, didžiojo 
proto pagamintą. Nėra lengva ryžtis panaudoti šitas 
maistas. Reik, kad dvasia trokštų, kad protas būtų 
jau miklintas ir savo mintį su pamėgimu — maža — 
su pasiilgimu skandintų jau ne kartą srityje, išeinančioje 
už regimybės ribų; kad jam būtų čia, ant žemės, per- 
siaura, kad jis įsibėgėtų j amžinąjį pirmavaizdį — j 
esmingą Būtybę, — j nelygstamąją tiesą, j Vienybę. 
Be to neimkit j rankas šitų lapelių; kam kraipysite 

savo veidą neskonio ir pasigailėjimo šypena; kam 
draskysite savo dirksnius, įpratusius aklai tarnaut jaus- 
lėms, maištingu troškimu amžinybės beribių? Kam tur 
protas kankintis nelygstamosios Vienybės atspindžių 
gausa, kai taip jau apsiprato su išsiblaškymu, su daugy¬ 
bės nuotrupomis, su nudėvėtais žemiškų užgaidų, jausmų, 
mąstymų, aptarimų ir taisyklių rūbais? Kam amžinybės 
alkis nėra įkyrėjęs, tam nevalia liesti gyvybės duonos, 
nes ji jam atgris ir patieks neskonio. Tačiau ir išsi- 
ilgusieji neprivalo lengvai žvilgterėti bedugnėn kad ir 
šviesos pilnon! Esame nepratę alsuoti tokiose aukštose 
srityse. „Filosofijos ir atejizmo“ veikalas, būdamas kaip 
tik turinio turinys, gal iš pradžios varginti. Geriau 
būtų įsismaginus ir įpratus beskaitant kad ir „Žmogų“. 
O kas moka francūzų kalbą, teperžiūrie J. Serve’s 
knygą, atvaizdinančią Ernesto Heilo gyvenimą, sielą ir 
veikimą. Neturiu pakankamai žodžių paskatinti skaityti 
šitą knygą, kurios vertę kelia daugybė ištraukų iš mąsty¬ 
tojo veikalų, ir dargi iki šiolei neišleistų, kurie tur 
sudaryti paskutinį pomirtinių Heilo leidinių tomą. 

Pažinti ir nujausti didelis ir dargi toks, kaip Heilo, 
pamirštasis žmogus, tai nepaprastas laimikis mūsų laikais, 
tokiais pilnais didžių pasikėlimų, o tokių klaidžių skrie¬ 
jimų, ir smulkių širdžių ir supainiotų sparnų. Pažint 
ir pamilti didysis žmogus, tai įsigyti savo laimei stipriau¬ 
sios atramos ir patiesti vaisingumo bei džiaugsmingumo 
pamatas savo gyvenimo darbui. 

Genijus! Didybė! — Taip, mes dosniai švaistome 
šitais vardais, ir nuostabu, kaip retai dedame juos ant 
tinkamų kaktų. Heilo — genijus! Del to sugretinimo 
gal ne vieno veidas nusišypsos. Kažkoks Heilo! — 
niekam nežinomas, atžagareivis, nemokėlis, katalikas! 
Ir netik tai. Kadaisia teko man kalbėtis su vienu lenkų 
filosofijos atstovu, dargi ortodoksinės filosofijos; jis 
pasipiktino mintimi, jog galima Heilo vadinti genijum. 
„Genijus tur patiekti ko nors nauja, sukurti ką, įbūvinti 

naują lytį“. Profesorius nebuvo įsigilinęs į Heilo 
veikalus, o pamiršo, jog sukurti tegalima iš nieko; 
taigi, ką vadiname kokios lyties įbūvinimu, tėra vien 
sudraminimas sąvokų ir sumanymų, kurie nuo amžių 
buvo įsteigti įbūvintų kūrinių sąvokoj ir sumanyme! 
Dramatinis genijus juos įdramins, filosofinis genijus 
apmąsto juos atotraukoįe ir apvelka atitrauktinėmis 
išraiškomis, bet vienas ir antras bus lygiai genijus. 

Šalip to, Heilo reiškia savo mintį tokiu stilium, 
ar tikriau toks stilius glūdi Heilo žodžiuose, jog jis 
draminą net atitrauktines sąvokas, suteikia gyvybės 
filosofinėms nuovokoms ir sumanymams. Štai, kaip 
pats Heilo nusako genijų: „Genijus tai tam tikras 
savotiškas sparnų suplasnojimas ir tam tikras savotiškas 
akies žvilgtelėjimas. Genijus glūdi skriejime ir žvilgyje. 
Tai yra uždėtas ant šauįamojo lanko timpos akies 
spindulys, kad, žaibui praplėšus beribę, plyšiu pasinertų 
į bedugnę“. Genijus ne mąsto ir sako ką kita, 
nekaip visi, bet jis mąsto ir sako kitaip. Jis gal 
pasakyti tą pat, ką šimtai žmonių buvo sakę pirm jo, — 
ir pasakyti nuostabų dalyką. Kuo tai įvyksta? — tai 
jo paslaptis. Liūto nagai net išbraižytose pėdsakų 
tūkstančiais smiltyse visados bus matyti. 

Tad dar kartą prašymas. Neapsivilkit sunke¬ 
nybėmis, nepasiduokit prietarams, skaitydami Heilo 
veikalą. Apsileidimu ir lengvumu ne vėlinkit dieviš¬ 
kosios pažinimo karalijos atėjimo, „laisvingo proto“ 
viešpatavimo. Heilo jums pasakys, kas iš tikro yra 
pančiomis žmogaus smagenims; jis pasakys, jog 
Tiesa nebijo laisvingumo, ir pažanga tik su jąja ir 
joje randasi. Atmeskit neigimo prietaringumą, atsi¬ 
likimą ir tamsumą ir apsistokit vienintelėje protin¬ 
goje teigimo — Tikėjimo plotmėje! 

Krizio Valandos ir Aktualus 
Dalykai.*) 

Viena dabarties momento ypatybė, man rodos, 
tai diskusijos bergždumas. 

Tūkstantis armijų, sustojusios vienos priešais 
kitų, mėtos tūkstančiais įvairių ginklų. Bet tai, tikrai 
sakant, peštynės. Senas karo supratimas, nebeatitinkąs 
materijaliniam karui, dera geriau karui intelektualiniam. 
Materijalinis karas įvyksta iš toli, besikaujantieji vos 
save mato; daugiau kaip ir nebėra peštynių. 

Bet intelektualinis karas vertas šito vardo, kurio 
gal būt jis nepelnydavo kadaisia; intelektualiniam kare, 
kokiu jis pabar praktikuojamas, visi puola, bet nieks 
nesistengia tinkamai atmušti puolimo. Žmonės kaip 
ir nebando įtikinti viens kitą; viltis įtikint yra 
palikusi žodį. 

Žmogus, kuris kalba, kalba sau pačiam ir savo 
draugams. Jis kartoja sau ir jiems tikrus ir klaidingus 
įsitikinimus, kuriuos jis gina. Bet jis iš tikro nekalba 
savo priešininkams; ir jei jis rodosi jiems kalbąs, tai 
iš tikrųjų vis dar savo draugams jis teikia savo žodį. 
Jis kalba apie savo priešininkus savo draugams, kad 
juos sukiršintų; bet jis neadresuoja savo bylos iš tikro 
priešininkams, nes jis neturi jokios vilties, o kartais 
ir noro, juos įtikinti. 

Diskusija būtų bergždžia, ir visi tai jaučia. Bet 
kodėl šitaip? Todėl, kad trūkstama bendrosios plotmės. 
Ginčas tėra našus vien tuomet, jei priešininkai persi- 
skyrę dėl atskiro dalyko, sueina ant pamato bendresnių 


*) Sis straipsnis paimtas iš rinkinio „Le Siėcle“. Vertėjas. 

tiesų. Jei esama santarvės šitų bendresnių tiesų 
atžvilgiu, jos gal atsirasti, pradedant nuo jų, ir at¬ 
žvilgiu to atskiro dalyko, kuris skiria žmones, suvie¬ 
nytus kitu atžvilgiu. 

Įvykus sutikimui vienoj vietoj, esama jau remia¬ 
mojo punkto, ir tai yra tas atsirėmimo punktas, 
kurio reikalavo Archimedas pasauliui kelti. 

•Bet kas atsitinka šiandieną? Žmonės, persiskyrę 
dalyke, dėl kurio eina ginčas, nebėgai sueiti jokiam 
kitam daikte. Bendrųjų tiesų plotmė yra lygiai sukrėsta, 
kaip ir plotmė atskirų tiesų. Susitikimo taško daugiau 
nebesama. Jokia tiesa nesuranda prieglaudos nepri¬ 
einamos neigimui. Žemės drebėjimas sukušino pasaulį 
iki pačių pamatų. Žmonės neberanda tos sueinamos 
vietos, iš kur jie galėtų išeiti, kad žengtų drauge. Ne 
tik nebesama bendros pakraipos, bet nebėra irgi bendro 
išeinamojo punkto. 

Žmonės nekalba bendra kalba; jie mėto be ato¬ 
dairos erdvėn žodžius, kurie nebeatvaizdina tų pačių idėjų. 

Neišeidami iš jokio bendro pradmens, jie negal 
prieit jokios bendros išvados. 

Neigimui kėsinantis iš karto ant visako, teigimas 
nebeturi niekur prieglaudos, apsaugos, rimties. 

Trūkstama remiamojo taško, ir niekas nepa¬ 
kelia nieko. 

Štai kodėl, krizio valandose, svarbiausia ir, drįstu 
sakyti, neatidėliotina nūnai, kaip ir visados, pasikelti 
prie pradmenų, išdėstyt juos, apreikšt juos, nes jie 
taip giliai pamiršti, kad, kiek kartų apie juos kalbama, 
tiek kartų jie iš naujo apreiškiami, nors jie ir seno¬ 
viniai, nors jie ir amžini. 

Jų atžvilgiu kartojimas panašus apreiškimui. 

Juo pradmens yra kilnesni, juo labiau rodos jie 
miniai esą svetimi dienos tikrybėms, svetimi praktikai, 
nenaudingi ir nepritinką valandai. 


89 



Krizio Valandos ir Aktualūs Dalykai 

Juo pradmens yra kilnesni, įuo labiau minia tiki, 
kad esą reikalinga jie ištremti kokion filosofijos mo¬ 
kyklon, juo labiau ji tiki juos esant be naudos jos 
elgesiui ir kasdienėms jos išgalėms. 

Minia tiki, jog didieji ir amžinieji pradmens esą 
visai nenaudingi jos visų dienų laimei. 

Minia tiki, jog didieji ir amžinieji pradmens esą 
geri džiauginti, taikos ir rimties laikais, kuriuos ne¬ 
kurtuos papuoštus senatvės priedais mokslininkus, kurie 
užsiima tarpusavy argumentavimu. 

Minia tiki, jog krizio valandomis, akivaizdoje 
svarbių dalykų ir rimtų gyvenimo reikalų, esą reika¬ 
linga pamiršti pradmenis, niekam, pasak jų, netinkančius, 
ir tvertis sąmojingumo priemonių, derančių visam kam. 

Štai visiškoji tiesos priešuma! 

Amžinieji pradmens, pagrindinės tiesos tur didžiau¬ 
sios reikšmės krizio ir pavojaus valandą. Jie laiko 
išganymo paslaptį. Išganymas juose, bet ne kur kitur. 

Žmonės yra įpratę kalbėti vieni kitiems: 

„Nejaugi svarbu praktiniam mano gyvenimui šis 
ar tas teologijos klausimas? Nejaugi svarbu praktiniam 
mano gyvenimui šis ar tas Bažnyčios sprendimas, liečiąs 
metafiziką?“ 

Nejaugi svarbu? Tai lygu, kaip kad jūs būtumėt pa¬ 
sakę: „Nejaugi svarbu turėti šventųjų ar turėti egojistų?“ 

Aš nenoriu nė kiek neigti prigimtųjų tiesų, kurias 
skelbia ir tikrina protas. Bet žmogus, ir ypač sujau¬ 
dintas žmogus, krizio valandomis reikalingas yra, kad 
ir šitų proto tiesų gerbimui, tūkstantis sykių praktingos 
viršprigimtinių tiesų pagalbos. Žmogui nevadovauja 
logika. Paprastai proto jam nepakanka, kad išsilaikytų 
vien tik proto lygyje. Tai nėra perdaug reikalauti nuo 
tikėjimo, kad jis praktingai palaikytų žmogų aukštumoje 
tiesų, kurių moko protas. 

Ak! minėdami amžinąsias tiesas jūs sakote: „Kas 
beveikti su jomis mano šios dienos rūpesniuose?“ 
Jus esat panašus į žmogų, kuris badėdamas tartų: „Kas 
man rūpi šviesa, šiluma ir dirva? Man svarbu duona“. 

Bet, nelaimingasai, juk tik pasigaunant šviesos, 
šilumos ir dirvos gaminama duona! Saulės spinduliai, 
krintą ant aukso javų, nėra panašus j duonos riekę. 

O tuo tarpu kas tai duonos riekė, jei ne saulės 
spindulys, jminkytas į žemės gaivalą žmogaus trūsu. 

Panašiai yra doros santvarkoje. Kilniausios ir 
subtiliausios tiesos nėra panašios j duonos riekę. 

Ir tuo tarpu — tai jos patiekia jąją, tai jos daugina 
jąją. Duonos padauginimas tėra kaip tik jų paslaptis. 

Ir juo tiesos yra kilnesnės, juo jų veikmė yra 
gilesnė žmonijos gelmėse. 

Nejaugi žmonių minios yra kada nors pasiekusios 
Evangelijos gilumą? Iš tikro ne! Kiekvienas jos žodis 
galėtų būt svarstomas per ištisus žmonių gyvenimus, 
ir jo prasmė tebeūktų neišsemta. 

Tuo tarpu, tai šitos Evangelijos veikmė minioms 
pagamino tautose tai, ką papasakoja istorija. Ar minios 
yra studijavusios šventąjį Dijonizą, šventąjį Atanazą, 
šventąjį Augustiną, šventąjį Tomą? 

Iš tikro ne. Ir tuo tarpu, tai iš dvasinių šitų 
didvyrių aukštybių yra kritęs ant tamsių minių tasai 
tiesų lietus, kuris yra išūgdinęs tiek aukso javų. 

Ar minios yra skaičiusios, pradedant nuo Spinozos 
laikų, visus metafizinius klaidos galvosūkius? 

Iš tikro ne. Tuo tarpu — tai šitie metafiziniai 
galvosūkiai reiškiasi žygiais visada, kiek kartų blogis 
kur nors įvyksta. 

Vagis pagauna jums jūsų piniginę. Jūs vargu 
mąstote apie didžiuosius ir amžinuosius pradmenis. 
Jūs bėgate į policijos valdininką. 

Jūs teisingai darote bebėgdami į policijos valdininką. 
Bet tai yra amžinųjų tiesų pamiršimas, kuris reiktų 
visų pirma apskųsti. 

Antraeiliai pradmens apribojamai tepritaikomi. 
Pagrindinės tiesos dera visuotinajam pritaikymui. 

Juo kokia tiesa tur daugiau pagrindinės reikšmės, 
juo yra jinai praktingesnė. Juo labiau ji yra esminga, 
juo daugiau jinai yra naudinga priepuolių akivaiz¬ 
doje. Ir juo priepuoliai yra baisesni, juo daugiau yra 
reikalinga šauktis prie tiesų esmingiausių, kilniausių, 
transcendentinių. 

Knyga, kuri būtų mąstytojo veikalu ir kuri butų 
pamiršta būtent todėl, kad ji buvo mąstytojo veikalu, 
gal būt turėtų savyje išsprendimą tūkstančiui praktinių 
sunkenybių, kuriose be reikalo daužomos, kadangi 
žvelgiama iš apačios, užuot pažvelgus iš aukšto. 

Šiandieną, kaip ir Dovydo laikais, išganymas 
pareina nuo kalno viršūnės. 



92 



Ernestai Heilo . 

Praktingieji Žmonės. *) 

Tikimės esą nusikratę prietarų. Jie mus spaudžia, 
mus gniaužia, mus engia ir mus slopina. Štai jų vienas, 
dėl kurio norėčiau šį kartą kalbėti. Jis liečia pradin¬ 
guosius žmones. 

Pasiteiraukit žmonių dvasios gelmėse. Mažne visur 
jūs rasite neaiškaus ar net ryškaus pavidalo, sąmonės 
plote, ar net nesąmoningoje srityje, vieną įspūdį, kuris, 
jei kalbėtų, tartų maždaug šitokiais žodžiais: 

„Nepasitikėkit kilniaisiais žmonėmis. Kilnieji žmo¬ 
nės nėra pradingi žmonės. Kilnieji žmonės pavojingi: 
tai poetai, svajotojai. Jie nemoka atlikti žmogaus 
reikalo. Jie nežino tikrumos“. 

Tarp praplitusių klaidų maža tėra tokių didelių, 
ir maža tėra tokių nelemtų. 

Idėjos ir faktai nėra nei atskirti, nei atskirtini. 
Idėjos ir faktai susinarsto ir vykdosi. Nesama dviejų 
tiesų priešingų viena antrai. 

Kalbamasis prietaras norėtų nuskirti teoriją kilnie¬ 
siems žmonėms ir praktiką — paprastiesiems. Jis norėtų 
apibrėžti tiedvi sritį, nuteisti kilnuosius žmonės izoliuo¬ 
tąją! teorijai ir paprastuosius žmonės — izoliuotąją! 
praktikai. 

Bet, kiekvienas izoliavimas yra ištrėmimas, ir 
kiekvienas izoliavimas yra kalėjimas. Teorija be praktikos 
yra nevaisingas kentėjimas. 

Praktika be teorijos yra katastrofinga beprasmė. 

Principai, jei jie yra tikri, vieną tetur uždavinį — 
būti taikomiems. 

*) Šis straipsnis paimtas ii rinkinio „Le Sitale". Vertėjas. 

Žmogiškieji dalykai, jei jie yra teisingi, viena tetur 
siekti — vykdyti principus. 

Ką reiškia principas? Principas reiškia pradžią. 
Principas yra pamatas kiekvienam apsireiškiančiam 
veikimui. Kiekvienas veikimus, kuris nėra turėjęs išeina¬ 
muoju punktu principo, yra rūmai be pamato, kurie 
tur veikiai suirti. 

Kilnieji žmonės gyvena susidraugavę su principais. 
Prietaras nor, kad jie sustotų ties jais ir nesirūpintų jų 
pritaikyti. Kodėl gi taip? Žmogus mato principus ir 
sugyvena su jais. Kodėl gi norite jam uždraust matyti 
vaisius? Kodėl nuskiriate matyti vaisius tiems, kurie 
nemato principų? 

Materijalinėje santvarkoje, panorėjusieji toli matyt, 
pasikelia j bokštą, aukštai. 

Moralinėje srityje, atvirkščiai, kada svarbu matyti 
toli, domėtis, paruošti kovos laikas, organizuoti, vesti 
kova, jūs nepasitikite tuo, kas yra aukštai iškilęs ir kieno 
žvilgis toli siekia. Jūs teikiate pasitikėjimo tam, kas 
yra užsidaręs rūsyje ir kas yra žemažiūris. Napoleono 
žiūronas buvo garsus ir baisus kovos laukuose. Europa 
drebėjo prieš jįjį. 

Bet, dalykui liečiant gyvenimo kovą, kur taip reika¬ 
linga matyti toli, numatyti, parengti, šauktis pagalbos, 
atgręžti pavojų, jūs teikiate pasitikėjimo tam, kas neturi 
nei žiūrono, nei šviesios akies. 

Žmonės, turėdami spręsti apie akies tikrumą, teikia 
nepasitikėjimo ereliui įr pasitikėjimo — kurmiui. 

O vis dėlto, jei esama ko tikro pasaulyje, tai iš¬ 
kilęs žvilgis yra tuo pačiu laiku gilus žvilgis. Tik tasai 
tegal matyti galą, kas yra matęs pradžią, t. y. principą. 

Tik tasai tegal spręsti dalykus, kas gal spręsti 
žmones jų besiimančius. Gyvenimo praktikai žmonių 
pažinimas yra griežtai reikalaujamas. Ogi žmonių pa¬ 
žinimas reikalauja gilaus žvilgio. 

Praktikos žygiuose reik skaitytis su žmogaus do¬ 
rybėmis ir žmogaus ydomis. Reik skaitytis su jautu¬ 
liais, su silpnybėmis, su negaliomis. Buvau beveik be¬ 
sakąs, jog reik skaitytis su negaliomis kaipo su veik¬ 
sniais. Žygiuojant reik pažinti žmogaus puolimo gi¬ 
lumas. Ir norint pažinti žmogaus puolimo gilumas, 
reik jis matyt iš didelės aukštumos. Reik matyti žmogus 
iš didelės aukštumos, norint pažinti, kaip žemai žmo¬ 
gus gal nusileisti. 

Reik žiūrėt iš didelės aukštumos ir iš didelės to- 
būlumos, norint parinkti dalykų savo pasitikėjimui ir 
savo nepasitikėjimui. Norint gerai matyt išdavas, reik 
būti gerai mačiusiam priežastis. Norint suskaityti puo¬ 
limo, klaidos, melo galimybės, reik pačiam būti pasi¬ 
nėrusiam šviesoje ir tiesoje. 

Aptemęs žvilgis neperveria tamsybių. 

Žvilgis, perveriąs tamsybes, tai žvilgis, kuris yra 
pasigavus ir apsiginklavęs šviesos spinduliais. 

Žvilgis, vaikąs tamsybes, tai žvilgis, kuris krinta 
iš pakankamos aukštybės, kad pašalintų, peržengtų, 
atskirtų kliūtis. 

Tai dėl šitos priežasties senovė, dažnai tokia gili 
savo kalba, vadindavo vienu vardu poetą ir pranašą. 

Francūzų kalba tebeturi panašumo tarp šitų dviejų 
žodžių (poėte—prophėte). Ji pareiškia juodu tuo pačiu 
pradžios garsu ir teikia jiedviem rimą. O francūzų 
kalboje rimas nėra pripuolamas dalykas. 

Jis yra paslaptis — net pati poezijos paslaptis. 
Štai kodėl žmogus, kuriam paklusęs yra rimas, yra 
vienas francūzų kalbos valdovų. 

Francūzų kalba yra tad išlaikiusi taip, kaip ji yra 
ištesėjusi, ir tinkamoje lytyje poeto ir pranašo toly¬ 
gumą. Senovė, buvusi daugiau susidraugavusi su pir- 
mykščia kalba, tvirtino draugingesnių ir pirmykštesniu 
būdu tą patį tolygumą. 

Taigi reikalų vykdyme kuri dovana būtų naudin¬ 
giausia? Kuri dovana būtų praktingiausia? Iš tikro 
tai būtų pranašo dvasia. Ji pasakytų jums, kas jus 
gelbės ir kas jus išduos. 

Ir štai esama prigimtosios pranašybės į'uk mes 
nesame mistingoje srityje). Esama prigimtosios pra¬ 
našybės, kuria kilnusis žmogus, teoringas žmogus, 
poetas, jei drįstu jį pavadinti šituo vardu, numato 
staigių pervartų, netikėtų nepasisekimų, netikėtų kata¬ 
strofų, kurie nustebina visą pasaulį, išskyrus jį patį. 
Aš esu tai matęs ne kartą, bet dažnai. Tam tikrose 
katastrofose patys veikėjai daugiausia nusistebi. Mą¬ 
stytojas nėra nustebęs. 

Aš nekartą esu matęs veikėjų stambiai apsirikusių rū¬ 
pimųjų jiems reikalų srityje vien todėl, kad nepažindami 
žmonių, jie nežinojo dalykų, pavestų šitiems žmonėms, 
pareinančių nuo šitų žmonių, jų pačių, veikėjų, parinktų. 

Aš esu matęs kilniųjų žmonių, plataus žvilgio žmo¬ 
nių, įspėjančių veikėjus ir šitų pastarųjų neklausomų. Jų, 
kaipo kilniųjų ir teoringųjų žmonių, kokybė, kuri būtų 
turėjusi paremti jų žodžius, darė juos atvirkščiai bejėgius, 
nes prietaras sakė: „Jūs nesat iš praktingųjų žmonių“. 
O įvykiai pritardavo kilniajam žmogui, teoretikui. 

Gyvenimo praktikoj esama daug ko, kas privalu 
atspėti. Intujicija tur be galo didelį vaidmenį. 

Išskaitymas be intujicijos dažnai klaidina. 

Visuose kovos baruose nugalėjimas dažniau ata- 
tinka intujicijai, nekaip išskaitymui. 

Paprastai nugalėjimas nėra ilgos iškaitymų eilės vai¬ 
sius. Nugalėjimas — tai laimikis, vienu žygių nuspręstas. 

Ir štai aš tikiu, jog praktingieji žmonės, kurių tikrų 
ir naudingų savybių aš nėkiek neneigiu, apreiškia di¬ 
džiausią sumanumą, kada jie teikia savo tarpe pilietybės 
teises plataus žvilgio žmogui, teorijos žmogui, intujicijos 
žmogui. Veikėjas yra dažnai užverstas reikalais. Jis 
reikalingas yra galvos, kuri turėtų laiko mąstyti. 

Žmogus, kuris turi laiko mąstyti, reikalingas yra 
rankų žmogaus, kuris tur įpratimą veikti. 

Vienas reikalingas antro. Kiekvienas reikalingas 
visų kitų. 

Izoliavimas vieno ir izoliavimas antro žudo abudu 
izoliuotu. Susidėjimas vieno ir antro išgelbėtų abudu 
susidėjusiu. 

Veikėjas dažnai jaučia kiek paniekos mąstytojui. 
Mąstytojas dažnai jaučiasi turįs kiek paniekos veikėjui. 

Šita savitarpio panieka suponuoja, palaiko ir ga¬ 
mina begalę teorinių sofizmų, intelektualinių klaidų ir 
praktinių katastrofų. 

Jei žmonės žinotų šitą be galo didelį reikalą, dėl 
kurio jie pasigenda vieni kitų, jiems pasidarytų lengviau 
pasiekti meilės. 

Pasakymas: Mylėkite viens kitą, rodosi tuo 
žvilgiu esąs grynai moralinis ir religinis patarimas. 
Pažvelkit gilyn. Jūs pamatysit, jog praktingiausio 
materijaiinio naudingumo atžvilgiu tai vienas geriausiųjų 
patarimų, kurie galima padaryti net reikalų veikėjams. 
Aukščiausieji dalykai yra tuo pačiu laiku reikalingiausi. 

Jie reikalingi aukštai, reikalingi žemai, reikalingi 
visur. Kadangi jie yra visuotini, jie yra visuotinai 
reikalingi. Tiesa ir mejlė reikalingos misijonierui, kuris 
ryžiasi pralieti savo kraują kokioje stabmeldžių taute¬ 
lėje, — reikalingos pamokslininkui, kuris valdo minią, 
suėjusią j Švenčiausios Mergelės Bažnyčią, — reika¬ 
lingos teologui, kuris aiškina aukščiausias žmogaus 
paskyrimo problemas, — yra reikalingos politikui, ku¬ 
ris ruošia įstatymo projektą, reikalingos taip pat tam, kas 
ieško savo kabinete išsprendimo sunkiam atsitikimui. 

Tiesa ir meilė yra elementariniai principai, kada 
nieko nebandoma daryti, ir yra turtai, pilni vaisių, kada 
bandoma kas nors veikti. Ieškokite kur kitur: jūs ne¬ 
rasite kitos atstojamosios priemonės. 

Tai lygu pasakyti, jog tėra vienatinis Dievas. 
Nėra dviejų dievų. Tėra tik vienas. 

Poetas, kuris lotyniškai reiškia pranašą, graikiškai 
reiškia kūrėją. Poetas yra tasai, kuris ką daro. Tik¬ 
slus šito graikų žodžio vertimas duoda francūziškai 
(žinoma, ir lietuviškai. Vertėjas) praktingąjį žmogų. 

Jei senovės kalba yra graži, krikščionybės kalba 
yra dar gražesnė, būdama arčiaus Aukštybės šaltinio. 

Taip antai, kada krikščionybė nor mums kalbėti 
apie žmogų, iškilusį Dievo dovanomis, ji sako mums, 
jog tasai žmogus yra statąs (ėdifiant). Statąs reiškia 
kuriąs rūmus (construisant), t. y. praktingasis žmogus. 
Žinau, jog šitas žodis statąs buvo mažinamas netiku¬ 
siais pavartojimais ir taikomas prie niekniekių. Tai 
niekis! Grąžinkim žodžiams jų didybę. 

Krikščionybės supratimu dorybės net išvidinės yra 
praktiniai veiksmai, vaisingi net išlaikiniu atžvilgiu. Ar 
esate pastebėję šitą kilnų žodį: atgailos veiksmas 
(acte de contrition). Žmogui, kuris nemąsto, atgaila 
(kuri francūziškai reiškia sudužimą) rodytųsi esanti 
sumažinimas, pajėgų nustojimas, ardomasis veiksnys. 
Tuo tarpu atgailos aktas krikščionybės supratimu yra 
tasai galybės aktas, kuris atveria dangų. 

Žmogiškoji kalba ir krikščioniškoji kalba nuste¬ 
bintų mūsų žvilgius savo grožybėmis, jei įpratimas ne¬ 
užtemdytų mums akių. 

Praktingasis žmogus tai statąs žmogus. Jungia¬ 
mosios medžiagos, cemento esama jo rankoje. 

Užtat paviršutiniai darbininkai ardo net tuomet, 
kada jie rodosi statą. Jiems palietus rūmai ir pilys yra. 


Redaktorius leidėjas: Dr. Stasys Šalkauskis . 

